

Tel: ++385 51 449 021, ++385 51 449 020,

Braće Stipčić 32, 51000 Rijeka

web: http://susak.rivrtici.hr, e-mail: susak@rivrtici.hr

**IZVJEŠĆE**

**O REALIZACIJI GODIŠNJEG PLANA I PROGRAMA RADA**

**DJEČJEG VRTIĆA SUŠAK**

**za pedagošku 2024./25. godinu**

**Kolovoz, 2025.**

**SADRŽAJ**

**1.USTROJSTVO RADA…………………………………………………………………………………..…….3**

**1.1. Broj odgojno-obrazovnih skupina i broj djece po podcentrima predškolskog odgoja…..…..6**

**1.2. Programi i upisana djeca po vrsti programa………………………..………………………………..5**

**1.3. Radna mjesta……………………………………………………………………………………………….9**

**1.4. Radno vrijeme i raspored rada radnika…………………………………………………………….10**

**1.5. Organizacija rada odgojno-obrazovnih radnika i broj djece u odgojno-obrazovnim skupinama……………………………………………………………………………………………….…..…12**

**1.6. Odgojitelji pripravnici i mentori u Dječjem vrtiću Sušak ………………………………………...17**

**1.7. Rad tijekom ljetnih mjeseci…………………………………………………………………………….18**

**2. MATERIJALNI UVJETI……………………………………………………………………………………..19**

**3. NJEGA I SKRB ZA TJELESNI RAST I ZDRAVLJE DJECE……………………………..…………..21**

# 4. **ODGOJNO – OBRAZOVNI RAD………………………………………………………………………….27**

# 5. STRUČNO USAVRŠAVANJE………………………………………………………………………….….50

# 6. SURADNJA S OBITELJIMA……………………………………………………………………………….52

# 7. SURADNJA S VANJSKIM ČIMBENICIMA……………………………………………………………....54

# 8. RAD RAVNATELJA, ČLANOVA STRUČNOG TIMA, KINEZIOLOGA………………………….…...56

# 9. KRAĆI PROGRAMI i PROGRAMI RANOG UČENJA STRANIH JEZIKA…………………………….70

### 9.1. Izvješće o realizaciji kraćeg sportskog programa „Igrom do sporta“ u sklopu redovitog 10-satnog programa u podcentru Galeb……………………………………………………………………....70

### 9.2. Izvješće o realizaciji kraćeg sportskog programa „Igrom do sporta“ u sklopu redovitog 10-satnog programa u podcentru Galeb………………………………………………………………………72

### 9.3. Izvješće o realizaciji kraćeg sportskog programa „Igrom do sporta“ u sklopu redovitog 10-satnog programa u podcentru Morčić……………………………………………………………………..75

### 9.4. Izvješće o realizaciji programa ranog učenja talijanskog jezika u podcentru Morčić…………………………………………………………………………………………………………...80

### 9.5. Izvješće o realizaciji kraćeg programa ranog učenja engleskog jezika

### u sklopu redovitog 10-satnog programa u podcentru Vežica………………………………………….83

### 9.6. Izvješće o realizaciji programa ranog učenja engleskog jezika

### u podcentru Morčić…………………………………………………………………………………………...84

### 9.7. Izvješće o realizaciji programa ranog učenja engleskog jezika

### u podcentru Morčić…………………………………………………………………………………………...90

**1. USTROJSTVO RADA**

Dječji vrtić Sušak organizira i provodi programe njege, odgoja, naobrazbe, zdravstvene zaštite, prehrane i socijalne skrbi za djecu od navršene godine dana do polaska u školu. Rani i predškolski odgoj ostvaruje se u skladu s razvojnim osobinama i potrebama djece te socijalnim, kulturnim, vjerskim i drugim potrebama obitelji.

Cjelokupan rad Dječjeg vrtića Sušak, organizira se i provodi, temeljem Zakona o predškolskom odgoju i obrazovanju, Nacionalnog kurikuluma za rani i predškolski odgoj i obrazovanje, Državnog pedagoškog standarda predškolskog odgoja i naobrazbe, Programskog usmjerenja odgoja i obrazovanja predškolske djece, Kurikuluma Dječjeg vrtića Sušak, zaključaka Odgojiteljskog vijeća te zaključaka i odluka Upravnog vijeća Dječjeg vrtića Sušak.

*Misija Dječjeg vrtića Sušak je:*

* osiguravanje razvojno-primjerenih poticaja i materijala kojima se potiče istraživanje, igra i učenje djece u stabilnom, sigurnom i poticajnom okruženju
* razvoj zdravog djeteta koje voli istraživati i učiti te koje poštuje sebe i druge.

Nacionalni kurikulum za rani i predškolski odgoj i obrazovanje, kao jedan od temeljnih dokumenata, podrazumijeva da ustanova u kojoj se provodi rani i predškolski odgoj i obrazovanje, „živi“ temeljne vrijednosti koje su usmjerene na cjelovit razvoj djeteta te doprinose njegovoj osobnoj i društvenoj dobrobiti.

*Vizija razvoja Dječjeg vrtića Sušak*

* biti vrtić koji podržava znatiželjno, samostalno i odgovorno dijete*.* Polaznik naše Ustanove dijete je koje voli istraživati i učiti, slobodno je i autonomno te podržano u trajnom razvoju svojih potencijala i osobnosti.
* biti vrtić u kojem rade etični, kompetentni i zadovoljni stručni djelatnici koji vole djecu, posvećeni su svom pozivu, na raspolaganju svakom djetetu, predani u podršci koju pružaju obiteljima djece, spremni na cjeloživotno učenje te osobni i profesionalni rast i razvoj.

*Pokazatelji uspješnosti Dječjeg vrtića Sušak:*

* usklađenost sa Državnim pedagoškim standardom vezano uz broj odgojitelja u skupini, broj stručnih suradnika i broj upisane djece u odgojno-obrazovne skupine
* obuhvat sve prijavljene djece u godini prije polaska u školu programom predškolskog odgoja i obrazovanja
* provođenje posebnog programa za djecu s intelektualnim teškoćama, inkluzija djece s teškoćama u razvoju u redovni program, programi ranog učenja stranih jezika (engleski i talijanski), sportski program „Igrom do sporta“
* stvaranje socijalnog, materijalnog i vremenskog konteksta koji potiče dijete na izražavanje, stvaranje, zaključivanje i samostalnost; primjena novih suvremenih metoda učenja koje jamče razvoj kompetencija svakog djeteta
* pružanje podrške roditeljstvu kroz razne oblike i vidove suradnje s roditeljima
* pružanje međusobne podrške i suradnje svih zaposlenih u Ustanovi
* pozitivne povratne informacije roditelja, zadovoljstvo pruženim uslugama
* prezentacija postignuća u radu
* suradnja s Učiteljskim i Filozofskim fakultetom u Rijeci
* stalno istraživanje odgojno-obrazovne prakse u cilju poboljšanja kvalitete rada, uvođenja novih metoda i oblika rada
* uključivanje u projekte i provođenje projekata kojima se promiču prava djeteta,

vrijednosti građanskog odgoja

* osviještenost potrebe odgojitelja i stručnih suradnika za cjeloživotno učenje i profesionalni rast
* prepoznatljivost vrtića kao primjera dobre odgojno-obrazovne prakse
* prepoznatljivost ustanove kao otvorene, suradljive i konstruktivne
* primjena HACCP sustava
* pozitivni inspekcijski nalazi

Ustanovu čini šest Podcentara predškolskog odgoja:

* Galeb\* - četiri jasličke i pet vrtićkih odgojno-obrazovnih skupina
* Morčić - tri jasličke i sedam vrtićkih odgojno-obrazovnih skupina
* Orehovica - dvije jasličke odgojno-obrazovne skupine
* Pčelice - dvije vrtićke odgojno-obrazovne skupine
* Veseljko - dvije jasličke, tri vrtićke i jedna vrtićka odgojno-obrazovna

skupina za djecu s intelektualnim teškoćama

* Vežica - jedna jaslička i četiri vrtićke odgojno-obrazovne skupine.

Sjedište Ustanove je u Podcentru predškolskog odgoja Morčić, Braće Stipčić 32, Rijeka.

Radovi na energetskoj obnovi objekta PPO Vežica su započeli su 3. listopada 2024. godine, a obzirom na zahtjevnost i obim predviđenih radova, djeca i odgajatelji su od 21. listopada 2024. godine boravili su u PPO Morčić i PPO Veseljko te je Upravno vijeće Dječjeg vrtića Sušak 9. prosinca 2024. godine, donijelo I. Izmjene godišnjeg plana i programa odgojno-obrazovnog rada Dječjeg vrtića Sušak za pedagošku godinu 2024./2025. Po završetku radova, 16. travnja 2025. godine djeca i njihovi odgajatelji vratili su se u PPO Vežicu.

Radovi na dogradnji objekta za dvije jasličke skupine PPO Galeb, započeli su 15. svibnja 2025. godine, a predviđeni rok završetka radova je 15. siječanj 2026. godine. Obzirom na situaciju nastalu 11. lipnja 205. godine, prilikom uklanjanja polumontažne  konstrukcije  nadstrešnice koja je uslijed toga povukla okvir staklene  stijene te je posljedično došlo do djelomičnog razbijanja postojeće staklene stijene, djeca su od 24. lipnja 2025. godine boravila u drugim podcentrma predškolskog odgoja. Tijekom srpnja 2025. godine, po zatvaranju objekata u kojima su privremeno boravila, djeca i odgajatelji PPO Galeb prelaze u PPO Morčić gdje ostaju do 1. rujna 2025.

Na sastanku s roditeljima koji se održao online putem, u srijedu 20. kolovoza 2025. godine, predstavljena je organizacija rada od 1.rujna 2025. godine za djecu PPO Galeb:

* odgojno-obrazovne skupine za djecu jasličke dobi od 1. rujna 2025. godine boravit će u sljedećim podcentrima predškolskog odgoja (vrtićima):
* novoupisana djeca jasličke skupine Medvjedići (mješovita jaslička 1) u novouređenoj sobi u PPO Vežica (Kvaternikova 37)
* djeca koja su ove pedagoške godine (2024./25.) bila upisana u skupinu Medvjedići zajedno s djecom iz jasličke skupine Zvjezdice boravit će u sobi u PPO Vežica (Kvaternikova 37)
* djeca jasličke skupine Pčelice boravit će u prenamijenjenom prostoru zbornice u PPO Veseljko (Janka Polić Kamova 58)
* djeca jasličke skupine Sovice boravit će u sobi u PPO Morčić (Braće Stipčić 32)
* odgojno-obrazovne skupine za djecu vrtićke dobi od 1. rujna 2025. godine boravit će u sljedećim podcentrima predškolskog odgoja (vrtićima):
* u prenamijenjenoj dvorani PPO Morčić (Braće Stipčić 32) boravit će skupine:
  + - mješovita vrtićka skupina 1 Leptirići
    - mješovita vrtićka skupina 2 Ribice
    - mješovita vrtićka skupina 3 Bubamare
* u prenamijenjenoj dvorani PPO Đurđice, DV More (Marohnićeva 12) boravit će djeca mješovite vrtićke skupine sport 2 Školjkice
* u prenamijenjenom prostoru zbornice PPO Đurđice boravit će djeca mješovite vrtićke skupine sport 1 Loptice.
  1. ***Broj odgojno-obrazovnih skupina i broj djece po podcentrima predškolskog odgoja na dan 30.lipnja 2025. godine***

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Dječji vrtić Sušak | | | JASLICE | | | VRTIĆ | | | | Ukupno | | | | |
| Odgojno-obrazovne skupine | Broj djece | | Odgojno-obrazovne skupine | | Broj  djece | | Odgojno-obrazovne skupine | | Broj djece | | |
| PPO Morčić  Braće Stipčić 32  sjedište Ustanove | 4 | | | 49 | | 10 | | 173 | | 14\* | | 222 |
| PPO Galeb  Kvaternikova 60 | / | | | / | | / | | / | | / | | / |
| PPO Orehovica  Kalina 39 | 2 | | | 16 | | / | | / | | 2 | | 16 |
| PPO Pčelice  Slavka Krautzeka 84 | / | | | / | | 2 | | 29 | | 2 | | 29 |
| PPO Veseljko  Janka Polić Kamova 58 | 4 | | | 40 | | 4 | | 57 | | 8\*\* | | 97 |
| PPO Vežica  Kvaternikova 37 | 2 | | | 18 | | 4 | | 69 | | 6\*\*\* | | 87 |
| PPO Đurđice  Marohnićeva 12 | / | | | / | | 2 | | 39 | | 2\*\*\*\* | | 39 |
| UKUPNO | 12 | | | 123 | | 22 | | 387 | | 34 | | 490 |

*Napomene:*

\* Broj odgojno-obrazovnih skupina u PPO Morčić uključuje 3 odgojno-obrazovne skupine za djecu vrtićke dobi (56 djece) i 1 odgojno-obrazovnu skupinu za djecu jasličke dobi (12 djece) privremeno izmještene iz PPO Galeb

\*\* Broj odgojno-obrazovnih skupina u PPO Veseljko uključuje 2 odgojno-obrazovne skupine za djecu jasličke dobi (19 djece) privremeno izmještene iz PPO Galeb

\*\*\* Broj odgojno-obrazovnih skupina u PPO Vežica uključuje 1 odgojno-obrazovnu skupinu za djecu jasličke dobi (12 djece) privremeno izmještene iz PPO Galeb

\*\*\*\* Broj odgojno-obrazovnih skupina u Dječjem vrtiću More, PPO Đurđice uključuje 2 odgojno-obrazovne skupine za djecu vrtićke dobi (39 djece) privremeno izmještene iz PPO Galeb

* + 1. *Broj odgojno-obrazovnih skupina i broj djece po podcentrima predškolskog odgoja na dan 9. prosinca 2024.godine*

|  |  |  |  |  |  |  |
| --- | --- | --- | --- | --- | --- | --- |
| Dječji vrtić Sušak | JASLICE | | VRTIĆ | | Ukupno | |
| Odgojno-obrazovne skupine | Broj djece | Odgojno-obrazovne skupine | Broj  djece | Odgojno-obrazovne skupine | Broj djece |
| PPO Morčić  Braće Stipčić 32  sjedište Ustanove | 3 | 37 | 11\* | 198 | 14\* | 235 |
| PPO Galeb  Kvaternikova 60 | 4 | 43 | 5 | 97 | 9 | 140 |
| PPO Orehovica  Kalina 39 | 2 | 16 | / | / | / | 16 |
| PPO Pčelice  Slavka Krautzeka 84 | / | / | 2 | 29 | 2 | 29 |
| PPO Veseljko  Janka Polić Kamova 58 | 3\*\* | 27 | 4 | 58 | 6 | 85 |
| PPO Vežica  Kvaternikova 37 | / | / | / | / | / | / |
| UKUPNO | 12 | 123 | 22 | 382 | 34 | 505 |

*Napomene:*

\* Broj odgojno-obrazovnih skupina u PPO Morčić uključuje 4 odgojno-obrazovne skupine za djecu vrtićke dobi privremeno izmještene iz PPO Vežica (65-ero djece)

\*\* Broj odgojno-obrazovnih skupina u PPO Veseljko uključuje 1 odgojno-obrazovnu skupinu za djecu jasličke dobi privremeno izmještene iz PPO Vežica (6-ero djece)

* 1. ***Programi i upisana djeca po vrsti programa***

Tijekom pedagoške 2024./25. godine u Dječjem vrtiću Sušak provodili su se slijedeći programi:

1. Redoviti 10-satni program odgojno-obrazovnog rada za djecu rane i predškolske dobi
2. Kraći sportski program „Igrom do sporta“ za djecu predškolske dobi (integriran u redoviti program)
3. Program ranog učenja talijanskog jezika za djecu predškolske dobi
4. Kraći program ranog učenja engleskog jezika za djecu predškolske dobi (integriran u redoviti program)
5. Posebni program odgojno-obrazovnog rada za djecu s intelektualnim teškoćama
6. Program Predškole
   * 1. *Programi i upisana djeca po vrsti programima dan 30. lipnja 2025. godine*

|  |  |  |
| --- | --- | --- |
| Programi | Broj odgojno-obrazovnih skupina | Broj djece |
| Redoviti program – jasličke skupine | 12 | 123 |
| Redoviti program – vrtićke skupine | 14 | 232 |
| Program ranog učenja talijanskog jezika za djecu predškolske dobi | 1 | 20 |
| Kraći program ranog učenja engleskog jezika za djecu predškolske dobi (integriran u redoviti program) | 3 | 53 |
| Kraći sportski program „Igrom do sporta“ za djecu predškolske dobi (integriran u redoviti program) | 3 | 57 |
| Posebni program odgojno-obrazovnog rada za djecu s intelektualnim teškoćama | 1 | 5 |
| UKUPNO | **34** | **490** |

* + 1. *Programi i upisana djeca po vrsti programima dan 9. prosinca 2024.godine*

|  |  |  |
| --- | --- | --- |
| Programi | Broj odgojno-obrazovnih skupina | Broj djece |
| Redoviti program – jasličke skupine | 12 | 124 |
| Redoviti program – vrtićke skupine | 14 | 249\* |
| Program ranog učenja talijanskog jezika za djecu predškolske dobi | 1 | 20 |
| Kraći program ranog učenja engleskog jezika za djecu predškolske dobi (integriran u redoviti program) | 3 | 52\* |
| Kraći sportski program „Igrom do sporta“ za djecu predškolske dobi (integriran u redoviti program) | 3 | 55 |
| Posebni program odgojno-obrazovnog rada za djecu s intelektualnim teškoćama | 1 | 5 |
| UKUPNO | 34 | 505\* |

*\*Napomena: U periodu od donošenja Godišnjeg plana i programa odgojno-obrazovnog rada DV Sušak u rujnu 2024. godine do donošenja 1. Izmjena i dopuna Godišnjeg plana i programa odgojno-obrazovnog rada DV Sušak, ispisalo se dvoje djece; jedno iz odgojno-obrazovne skupine u kojoj se provodi redoviti program i jedno iz odgojno-obrazovne skupine u kojoj se provodi Kraći program ranog učenja engleskog jezika za djecu predškolske dobi (integriran u redoviti program).*

*Temeljno ishodište svih programa čini Nacionalni kurikulum za rani i predškolski odgoj i obrazovanje. Svi programi u svom središtu imaju dijete i njegove potrebe te ih kreiramo pomno prateći interese djece, kao i interese roditelja.*

*Svi programi koji se provode u Dječjem vrtiću Sušak, dobili su suglasnost za provođenje od strane Ministarstva znanosti i obrazovanja. "*

Temeljno ishodište svih programa čini Nacionalni kurikulum za rani i predškolski odgoj i obrazovanje. Svi programi u svom središtu imaju dijete i njegove potrebe te ih kreiramo pomno prateći interese djece, kao i interese roditelja. Posebnu pozornost posvećujemo djeci u periodu prilagodbe, početkom rujna, a i tijekom godine ako se radi o novoupisanoj djeci. Iskustvo pokazuje da prilagodbu olakšava postupni dolazak, kraći boravak djeteta uz odgojitelja i jednog roditelja u skupini.

Svi programi koji se provode u Dječjem vrtiću Sušak, dobili su suglasnost za provođenje od strane Ministarstva znanosti i obrazovanja.

*1.2.3. Kraći program*

Program predškole organiziran je za djecu koja su u godini prije polaska u osnovnu školu – za djecu polaznike Dječjeg vrtića Sušak te za djecu koja nisu obuhvaćena redovitim programom predškolskog odgoja i obrazovanja.

Ove pedagoške godine se za program predškole prijavilo 5 djece koja do sada nisu bili polaznici dječjeg vrtića. Djeca su bila integrirana u redovne odgojno-obrazovne skupine i boravila u periodu od 8:00 do 11:00 sati, u ukupnom trajanju od 250 sati.

* 1. ***Radna mjesta***

|  |  |
| --- | --- |
| Popis radnih mjesta prema Pravilniku o radnim mjestima DV Sušak | Broj izvršitelja |
| Ravnatelj | 1 |
| Stručni suradnik - pedagog | 1 |
| Stručni suradnik - psiholog | 1 |
| Stručni suradnik - edukacijski rehabilitator | 1 |
| Zdravstveni voditelj | 1 |
| Odgojitelj | 68 |
| Rehabilitator - odgojitelj | 1 |
| Voditelj programa kinezioloških aktivnosti | 1 (20 sati tjedno) |
| Tajnik | 1 |
| Voditelj financija | 1 |
| Samostalni referent nabave | 1 |
| Administrativno-računovodstveni radnik | 1 |
| Samostalni referent zaštite na radu i zaštite od požara | 1 (20 sati tjedno) |
| Fizioterapeut | 1 |
| Pomoćni radnik za njegu, skrb i pratnju djece \* | 3 |
| Glavni kuhar | 1 |
| Kuhar | 6 |
| Pomoćni kuhar | 3 |
| Pomoćni kuhar - spremač | 2 |
| Domar – ložač \* | 2 |
| Ekonom - vozač | 1 |
| Vozač | 1 |
| Pralja | 2 |
| Spremač | 12 |
| UKUPNO | 114 |

\* Osnivač Grad Rijeka dao je suglasnost za povećanje broja izvršitelja na radnim mjestima: domar-ložač i pomoćni radnik za njegu, skrb i pratnju djece.

|  |  |
| --- | --- |
| Ravnatelj i članovi stručnog tima Dječjeg vrtića Sušak | |
| Ravnatelj | Vlatka Miletić |
| Zamjenik ravnatelja | Marija Koščić |
| Pedagog | Vedrana Brebrić Žgaljić |
| Psiholog | Ivana Sošić Antunović |
| Edukacijski rehabilitator | Gordana Brzaj (pedagog zaposlen na radnom mjestu edukacijskog rehabilitatora) |
| Zdravstvena voditeljica | Marija Košćić |

|  |  |
| --- | --- |
| Uprava | |
| Tajnik | Dalibor Šikić |
| Voditelj financija | Tajana Perčić |
| Samostalni referent nabave | Anamarija Lisica |
| Administrativno-računovodstveni radnik | Nikolina Margan |

* 1. ***Radno vrijeme i raspored rada radnika***

Radno vrijeme Dječjeg vrtića Sušak je od 6,30 do 17,00 sati.

Radno vrijeme ravnatelja Dječjeg vrtića Sušak te administrativno-tehničke službe je 8-satno.

Radno vrijeme odgojitelja odvija se u ritmu dnevnih i tjednih izmjena odgojitelja u odnosu na neposredan rad i u odnosu na strukturu 8-satnog radnog vremena. Tijekom rujna organizira se duže preklapanje rada tima odgajatelja u odgojno-obrazovnim skupinama, zbog prilagodbe djece te dogovorenog plana suradnje s roditeljima u tom periodu.

Stručni suradnici i zdravstvena voditeljica su neposredni pedagoški, odnosno zdravstveno-odgojni rad s djecom, odgojiteljima i roditeljima te rad na ostalim odgovarajućim poslovima, obavljali su u sklopu 7-satnog radnog vremena, a ostatak radnog vremena se odnosio na poslove vezane uz suradnju s drugim ustanovama, stručno usavršavanje, planiranje i priprema za rad te druge poslove.

* + 1. *Raspored rada i radno vrijeme kuhara, pralja, spremača, domara-ložača i ekonoma-vozača na dan 30. lipnja 2025. godine*

|  |  |  |  |
| --- | --- | --- | --- |
| PPO | Radno mjesto | Radno vrijeme | Broj izvršitelja |
| Galeb  centralna kuhinja | Glavni kuhar | 6,00 – 14,00 | 1 |
| Kuhar | 6,00 – 14,00 | 4 |
| Pomoćni kuhar | 7,00 – 15,00 | 1 |
| Morčić | Kuhar | 7,00 – 15,00 | 1 |
| Pomoćni kuhar | 7,00 – 15,00 | 1 |
| Veseljko | Pomoćni kuhar | 7,00 – 15,00 | 1 |
| Vežica | Kuhar | 7,00 – 15,00 | 1 |
| Orehovica | Pomoćni kuhar/spremač | 7,00 – 15,00 | 1 |
| Pčelice | Pomoćni kuhar/spremač | 7,00 - 15,00 | 1 |
| Morčić | Pralja | 6,30 – 14,30 | 2 |
| Galeb - za sve PPO-e | Domar - ložač | 6,30/7,00 – 14,30/15 | 2 |
| Galeb - za sve PPO-e | Ekonom - vozač | 6,00 – 14,00 | 1 |

*Raspored rada i radno vrijeme spremač/ica na dan 30. lipnja 2025. godine*

|  |  |  |  |
| --- | --- | --- | --- |
| PPO | Radno mjesto | Radno vrijeme | Broj izvršitelja |
| Galeb | spremač | 7,00 – 15,00 | 1 |
| spremač | 10,00 – 18,00 | 1 |
| spremač | 10,00 – 18,00 | 1 |
| Morčić | spremač | 8,00 – 16,00 | 1 |
| spremač | 10,00 – 18,00 | 1 |
| spremač | 10,00 – 18,00 | 1 |
| spremač | 10,00 – 18,00 | 1 |
| Veseljko | spremač | 8,00 – 16,00 | 1 |
| spremač | 10,00 – 18,00 | 1 |
| Vežica | spremač | 10,00 – 18,00 | 1 |
| spremač | 10,00 – 18,00 | 1/2 |
| Pčelice | spremač | 14,00 - 18,00 | 1/2 |

*"Raspored rada i radno vrijeme spremač/ica na dan 9. prosinca 2024. godine*

|  |  |  |  |
| --- | --- | --- | --- |
| *PPO* | *Radno mjesto* | *Radno vrijeme* | *Broj izvršitelja* |
| *Galeb* | *spremač* | *7,00 – 15,00* | *1* |
| *spremač* | *10,30– 18,30* | *1* |
| *spremač* | *10,30– 18,30* | *1* |
| *Morčić*  *i Vežica* | *spremač* | *7,00 – 15,00* | *1* |
| *spremač* | *10,30– 18,30* | *1* |
| *spremač* | *10,30– 18,30* | *1* |
| *spremač* | *10,30– 18,30* | *1* |
| *spremač* | *10,30– 18,30* | *1* |
| *spremač* | *10,30– 16,30* | *1/2* |
| *Orehovica* | *spremač* | *10,30– 18,30* | *1* |
| *Veseljko* | *spremač* | *10,30– 18,30* | *1* |
| *spremač* | *10,30– 18,30* | *1* |
| *Pčelice* | *spremač* | *17,00 - 18,30* | *1/2* |

*Raspored rada domara-ložača*

|  |  |  |  |  |  |
| --- | --- | --- | --- | --- | --- |
|  | Ponedjeljak | Utorak | Srijeda | Četvrtak | Petak |
| PPO | Veseljko | Morčić  Pčelice | Vežica | Galeb | Morčić |

Tijekom godine na dugom bolovanju bile su dvije spremačice i jedna kuharica. Trudnički i porodiljni dopust koristile su tri odgajateljice, a jedna od nevedenih je zatražila pravo na Dopust trudne radnice te joj se omogućilo obavljanje administrativnih poslova prikladnih u odnosu na njeno stanje. Jedna odgojiteljica koristi pravo neplaćenog dopusta do tri godine starosti djeteta.

I ovu pedagošku godinu je obilježio vrlo velik broj radnika koji su bili na dužim i kraćim bolovanjima, što je zahtjevalo pomake u organizaciji rada i zapošljavanje novih kadrova.

Često nije bilo moguće osigurati adekvatne zamjene odgojno-obrazovnih radnika zbog izraženog deficita odgojiteljskog kadra, ali su se osiguravale zamjene „srodnih profila“ (učitelji razredne nastave, profesori hrvatskog jezika) te je i preraspodjelom unutar postojećih kapaciteta, odgojno-obrazovni proces u cjelini provođen je vrlo kvalitetno.

* 1. ***Organizacija rada odgojno-obrazovnih radnika i broj djece u odgojno-obrazovnim skupinama na dan 30. lipnja 2025. godine***

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno-obrazovni  radnici |
| ***Galeb*** | Mješovita jaslička 1 | 8 | 2 |
| Mješovita jaslička 2 | 12 | 2 |
| Mješovita jaslička 3 | 12 | 2 |
| Mješovita jaslička 4 | 12 | 2 |
| Mješovita vrtićka 1 | 19 | 2 |
| Mješovita vrtićka 2 | 20 | 2 |
| Mješovita vrtićka 3 | 18 | 2 |
| Mješovita vrtićka S 1 | 20 | 2 |
| Mješovita vrtićka S 2 | 19 | 2 |
| Ukupno | 9 | 140 | 18 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno -obrazovni  radnici |
| ***Pčelice*** | Mješovita vrtićka 1 | 14 | 2 |
| Mješovita vrtićka 2 | 15 | 2 |
| Ukupno | 2 | 29 | 4 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno-obrazovni  radnici |
| ***Morčić*** | Starija jaslička | 13 | 2 |
| Mješovita jaslička 1 | 12 | 2 |
| Mješovita jaslička 2 | 12 | 2 |
| Mješovita vrtić 1 T | 20 | 2 |
| Mješovita vrtić 2 | 17 | 2 |
| Mješovita vrtić 3 | 19 | 2 |
| Mješovita vrtić 4 | 19 | 2 |
| Mješovita vrtić 5 E | 17 | 2 |
| Mješovita vrtić 6 E | 20 | 2 |
| Mješovita vrtić 7 S | 18 | 2 |
| Ukupno | 10 | 167 | 20 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno -obrazovni  radnici |
| ***Orehovica*** | Mješovita jaslička 1 | 8 | 2 |
| Mješovita jaslička 2 | 8 | 2 |
| Ukupno | 2 | 16 | 4 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno-obrazovni  radnici |
| ***Veseljko*** | Mješovita jaslička 1 | 7 | 2 |
| Starija jaslička | 14 | 2 |
| Mješovita vrtić1 | 17 | 2 |
| Mješovita vrtić 2 | 18 | 2 |
| Mješovita vrtić 3 | 17 | 2 |
| Mješovita vrtić 4 IT | 5 | 3 |
| Ukupno | 6 | 78 | 13 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno -obrazovni  radnici |
| ***Vežica*** | Mješovita jaslička | 6 | 2 |
| Mješovita vrtićka 1 | 16 | 2 |
| Mješovita vrtićka 2 | 18 | 2 |
| Mješovita vrtićka 3 | 17 | 2 |
| Mješovita vrtićka 4 E | 16 | 2 |
| Ukupno | 5 | 73 | 10 |

***1.5.1. Organizacija rada odgojno-obrazovnih radnika i broj djece u odgojno-obrazovnim skupinama na dan 9. prosinca 2024. godine***

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno-obrazovni  radnici |
| **Galeb** | Mješovita jaslička 1 | 7 | 2 |
| Mješovita jaslička 2 | 12 | 2 |
| Mješovita jaslička 3 | 12 | 2 |
| Starija jaslička | 12 | 2 |
| Mješovita vrtićka 1 | 20 | 2 |
| Mješovita vrtićka 2 | 20 | 2 |
| Mješovita vrtićka 3 | 18 | 2 |
| Mješovita vrtićka S 1 | 20 | 2 |
| Mješovita vrtićka S 2 | 19 | 2 |
| Ukupno | 9 | 140 | 16 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno -obrazovni  radnici |
| **Pčelice** | Mješovita vrtićka 1 | 14 | 2 |
| Mješovita vrtićka 2 | 15 | 2 |
| Ukupno | 2 | 29 | 4 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno-obrazovni  radnici |
| **Morčić** | Mješovita jaslička 1 | 12 | 2 |
| Starija jaslička | 13 | 2 |
| Mješovita jaslička 2 | 12 | 2 |
| Mješovita vrtić 1 T | 20 | 2 |
| Mješovita vrtić 2 | 18 | 2 |
| Mješovita vrtić 3 | 19 | 2 |
| Mješovita vrtić 4 | 20 | 2 |
| Mješovita vrtić 5 E | 18 | 2 |
| Mješovita vrtić 6 E | 20 | 2 |
| Mješovita vrtić 7 S | 18 | 2 |
| Mješovita vrtićka 1  (iz PPO Vežice) | 15 | 2 |
| Mješovita vrtićka 2  (iz PPO Vežice) | 18 | 2 |
| Mješovita vrtićka 3  (iz PPO Vežice) | 17 | 2 |
| Mješovita vrtićka 4 E  (iz PPO Vežice) | 15 | 2 |
| Ukupno | 14 | 235 | 28 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno-obrazovni  radnici |
| **Veseljko** | Starija jaslička 1 | 14 | 2 |
| Mješovita jaslička | 7 | 2 |
| Mješovita jaslička  (iz PPO Vežice) | 6 | 2 |
| Mješovita vrtić1 | 17 | 2 |
| Mješovita vrtić 2 | 18 | 2 |
| Mješovita vrtić 3 | 18 | 2 |
| Mješovita vrtić IT | 5 | 3 |
| Ukupno | 7 | 85 | 15 |

|  |  |  |  |
| --- | --- | --- | --- |
| PPO | Odgojno-obrazovne skupine | Ukupan  broj djece | Odgojno -obrazovni  radnici |
| **Orehovica** | Mlađa jaslička | 8 | 2 |
| Mješovita jaslička | 8 | 2 |
| Ukupno | 2 | 16 | 4 |

* 1. ***Odgojitelji pripravnici i mentori u Dječjem vrtiću Sušak***

|  |  |  |  |  |
| --- | --- | --- | --- | --- |
| PPO | Odgojitelj pripravnik | Mentor | Početak stažiranja | Završetak stažiranja |
| Morčić | Nensi Maračić | Kristina Nagradić | 2.12.2024. | 1.12.2025. |
| Galeb | Radmila Badža | Aleksandra Skorupan | 27.1.2025. | 6.4.2025. |
| Galeb | Luna Radmanić | Ena Škaljo | 2.9.2024. | 1.9.2025. |
|  |  |  |  |  |

* 1. ***Rad tijekom ljetnih mjeseci***

Temeljem dobivenih podataka putem ankete za roditelje o potrebama korištenja usluga tijekom ljetnih mjeseci (srpanj, kolovoz 2025.), rad je bio organiziran na slijedeći način:

***PPO Pčelice*** radi zaključno s ponedjeljkom, 30.6.2025. godine.

Od utorka 1.7.2025. godine prelaze u PPO Morčić, Braće Stipčić 32.

***PPO Orehovica*** radi zaključno s petkom, 18.7.2025. godine.

Od ponedjeljka, 21.7.2025. godine prelaze u PPO Morčić, Braće Stipčić 32.

***PPO Veseljko*** radi zaključno s petkom, 11.07.2025. godine.

Od 14.7.2025. godine prelaze u PPO Vežicu (Kvaternikova 37),

a od 4.8.2025. godine u PPO Morčić (Braće Stipčić 32).

***PPO Vežica*** radi zaključno s petkom, 1.8.2025. godine.

Od ponedjeljka, 4.8.2025. godine prelaze u PPO Morčić, Braće Stipčić 32.

***PPO Galeb***:

- jasličke skupine (Medvjedići i Pčelice), koje su boravile u PPO-u Veseljko, od ponedjeljka, 7.7.2025. godine prelaze u PPO Morčić, Braće Stipčić 32

- jaslička skupina Zvjezdice, koja je boravila u PPO-u Vežica, od ponedjeljka, 7.7.2025. godine prelazi u PPO Morčić, Braće Stipčić 32

- vrtićke skupine (Loptice i Bubamare), koje su boravile u DV More, PPO-u Đurđice, od utorka, 1.7.2025. godine prelaze u PPO Morčić, Braće Stipčić 32.

\* \* \*

***PPO Morčić***

* Dežuran vrtić u kolovozu
* Od 28. kolovoza 2025. godine u svoj matični objekt vraćaju se djeca i odgajatelji PPO Vežica, PPO Orehovica, PPO Pčelice

**2. MATERIJALNI UVJETI**

Tijekom cijele pedagoške 2024./25. godine kontinuirano se planiralo i radilo na osiguravanju uvjeta s ciljem stvaranja sigurnog, materijalno primjereno opremljenog i poticajnog prostora za boravak djece, realizaciju potrebnih poslova radnika te funkcioniranja objekata u cjelini.

|  |  |
| --- | --- |
| Nabavljena oprema i uređaji | PPO |
| * 88 komada prekrivača i navlaka za prekrivače * 8 ležaljki * Radne kute za spremačice i odgajatelje | Svi PPO-i |
| * Inox posuđe i pribor za jelo za centralnu i područne kuhinje * Plastično posuđe i kutije za hranu i suđe * Konvekcijska pećnica i inox postolje za pećnicu u centralnoj kuhinji * Termos lonci | Galeb – centralna kuhinja |
| * 4 stola i 16 stolica za djecu jasličke dobi * Postavljeni klima uređaji u sve sobe dnevnog boravka djece i u dvorani | Galeb |
| * Protupožarne zavjese za dvije sobe dnevnog boravka u * Rolo zavjese na prozore u zbornici * Postavljen klima uređaj u zbornici | Veseljko |
| * Protupožarne zavjese postavljene u dvorani * 4 uredske stolice * Postavljeni klima uređaji u dvorani i praoni | Morčić |
| * Inox radni stol za kuhinju * Protupožarne zavjese postavljene u sobama dnevnog boravka * 10 ormara za pohranu za sobe dnevnog boravka * Rolo zavjese za zbornicu * Pregrade * Magnetne ploče/panoi (9 kom) | Vežica |
| * Postavljeni klima uređaji u dvije sobe dnevnog boravka | Pčelice |

U skladu s Planom nabave osiguravan je potreban higijenski, likovni i potrošni materijal te didaktika.

Tijekom godine izvršeno je otklanjanje kvarova na strojevima i sredstvima za rad u centralnoj kuhinji, te su provedena potrebna ispitivanja i servisiranja u skladu s Pravilnikom zaštite na radu i zaštite od požara.

U skladu sa Sigurnosno-zaštitnim i preventivnim programom otklanjane su sve situacije koje su mogle utjecati na sigurnost djece i djelatnika unutar svakog objekta ili njegovog okoliša.

Na objektu PPO Galeb su postavljeni solarni paneli te je u kotlovnici stavljena u funkciju Podstanica čime je objekt spojen na toplovodni sustav .

***Energetska obnova objekta PPO Vežica***

Radovi na energetskoj obnovi objekta PPO Vežica su započeli su 3. listopada 2024. godine, a obzirom na zahtjevnost i obim predviđenih radova, djeca i odgajatelji su od 21. listopada 2024. godine boravili su u PPO Morčić i PPO Veseljko.

Radovi su obuhvaćali:

* Izmjenu krovnog pokriva
* Postavljanje solarnih panela
* Izmjenu vanjske stolarije
* Farbanje fasade
* Postavljanje unutarnje izolacije
* Farbanje cjelokupnog objekta
* Izmjenu sanitarija i keramike u dječjim sanitarnim čvorovima
* Postavljanje dizalice topline
* Izmjenu rasvjetnih tijela.

Radovi na objektu su završeni 3. travnja 2025. godine, a djeca i odgajatelji su od 16. travnja 2025. godine ponovno boravili u PPO Vežica.

***Dogradnja objekta PPO Galeb***

Radovi na dogradnji objekta za dvije jasličke skupine započeli su 15. svibnja 2025. godine, a predviđeni rok završetka radova je 15. siječanj 2026. godine.

Radovi osim prostora za boravak djece i pratećih prostorija, predviđaju uređenje dijela vanjskog prosora namijenjenog boravku djece jasličke dobi te izgradnju prilazne staze i parkirališnih mjesta.

# 3. **NJEGA I SKRB ZA TJELESNI RAST I ZDRAVLJE DJECE**

Njega i skrb za tjelesni rast i zdravlje djece provodi se prema Programu zdravstvene zaštite djece, higijene i pravilne prehrane djece u dječjim vrtićima (NN 105/02).

Program mjera donijelo je Ministarstvo zdravstva na temelju članka 18., stavka 1. i 3.

Zakona o predškolskom odgoju i naobrazbi (NN 10/97) uz suglasnost Ministarstva znanosti i obrazovanja.

Tijekom pedagoške godine 2024./2025. posebna pažnja posvećena je:

* provjeri dokumentacije o cijepljenju djeteta
* upućivanju roditelja skrbnika odnosno posvojitelja djece na obvezu cijepljenja ako ono nije obavljeno
* donošenju mjera za osiguranje higijene u dječjem vrtiću(uvjeti smještaja, prehrana, prevencija od zaraznih bolesti, održavanje higijene i nadzor nad higijenskim stanjem)
* higijensko-epidemiološkom nadzoru nad zaraznim bolestima
* protuepidemijskim mjerama
* revidiranju mjera za izlete u prirodi i zimovanja
* zdravstvenom odgoju djece
* zadovoljavanju individualnih potreba u prehrani specifičnostima i stanjima kao što su (alergije, problemi sa žvakanjem i gutanjem, ,dijeto terapije)
* osiguravanju medicinskog materijala i lijekova koji omogućuju pravodobno reagiranje u slučajevima hitnih zdravstvenih stanja u djece sa (epilepsijom, febrilnim konvulzijama, anafilaksijom, dijabetesom.)
* Pravilna prehrana djece osiguravala se redovitim brojem obroka u skladu s preporučenim količinama energije i prehrambenih tvar propisanim sanitarnim nadzorom nad namirnicama i predmetima opće uporabe koji se koriste u prehrani djece.

Rezultirati ispitivanja energetske i prehrambene vrijednosti uzorkovanja cjelodnevnih obroka hrane od strane NZZJZ-PGŽ provedena su 4 puta u toku godine. Uspoređena je s preporukama „izmjenama i dopunama Programa zdravstvene zaštite djece ,higijene i pravilne prehrane djece u dječjim vrtićima „te iz istih proizlazi da su energetska vrijednost ,učešće bjelančevina i ugljikohidrata te masti unutar preporuka te su ispitani uzorci u skladu sa mikrobiološkim kriterijima .

Prateći dogovorene smjernice za pranje ,čišćenje i dezinfekciju izrađene od strane Saponije i sanitarnih inženjera provodila se dezinfekcija didaktičkog materijala te se uvela evidencijska lista . Posebna pozornost posvećivala se osobnoj higijeni djeteta za čije se nesmetano provođenje osiguralo dovoljno (dječjih krema ,tetra pelena i špatula, dezinfekcijskih sredstava ) ,

O čistoći vanjskog i unutarnjeg prostora se brinulo tehničko osoblje držeći se plana provedbe higijenskih mjera i plana dezinfekcije . Tehničko osoblje(spremačice i kuhinjsko osoblje ) prošlo je edukaciju na kojoj su upoznati su i obučeni za rad na siguran način pri obavljanju čišćenja ,upućeni su kako koristiti i postupati sa kemikalijama, koje su u ovoj godini izmijenjene tj. zamijenjene novima sa djelotvornijim ekološki priznatim sredstvima za čišćenje firme Saponija -Osijek. Za provođenje HACCP-sustava osigurana su također profesionalna sredstva za pranje i dezinfekciju u profesionalnim kuhinjama. Izdane su preporuke za održavanje profesionalnih aparata te su se redovito izvršavale kontrole i potrebna servisiranja .

Redovnim epidemiološkim nadzorima i uzorkovanjima od strane NZZJZ provodili su se izvidi i kontrolni brisevi tromjesečno po svim objektima u kuhinjama . Tijekom kojih se je kontroliralo ispunjavanje evidencija koje osiguravaju praćenje kritičnih kontrolnih točaka te vršenje preduvjetnih programa vezanih za čišćenje, pranje, dezinfekciju prostora, pribora i opreme u kuhinjama vrtića. Provođene su edukacije djelatnika na mjesečnoj bazi gdje su djelatnici savjetovani o pravilnom načinu postupanja sa hranom kao i prisutnim nedostacima koje je potrebno ukloniti .

Rezultati nadzora i uzorkovanja su pokazali kako u kuhinjama nisu identificirane nove opasnosti niti nove kritične točke te su mikrobiološki pokazatelji bili zadovoljavajući.

**REDOVNI POSLOVI**

Tijekom protekle pedagoške godine u odnosu na redovne poslove zdravstvene voditeljice pozornost je bila je usmjerena na:

* Provođenje preventivnih mjera u svrhu očuvanja zdravlja djece
* Osvještavanje djeteta o važnosti brige za vlastito zdravlje i podrška u stvaranju zdravih životnih navika
* Kontinuiranu brigu za potrebe djece sa zdravstvenim teškoćama
* Uključivanje u neposredan rad s djecom

Na početku godine prikupljeni su i evidentirani zdravstveni podaci i zdravstvene specifičnosti dobiveni iz inicijalnih upitnika, medicinske dokumentacije i cijepih kartona kako bi se osigurali uvjeti potrebni za boravak djeteta u vrtiću. Pripremljene su pisane individualne upute za odgajatelje o bolesti djeteta i postupcima u slučaju hitnoće. Održane su edukacije u kojima su se nastojale prenijeti teorijske i praktične vještine (primjena Epi pena, Diazepam klizme, inhalatorne terapije ,oralnog midazolama), te osnove pružanja prve pomoći kod gušenja ,gubitka svijesti ,krvarenja ,stranih tijela u oku ,uhu ,nosu .

Pravilnom, raznovrsnom i kontroliranom prehranom nastojalo se utjecati na optimalni rast i razvoj, te pridonijeti stjecanju pozitivnih prehrambenih navika.

Uravnotežena prehrana djece osiguravala se u skladu s preporukama Prehrambenog standarda unosa energije i prehrambenih tvari za djecu predškolske dobi (NN 105/02). Djeci je osigurano oko 78%dnevnih potreba, što je potvrđeno rezultatima analiza uzorkovane gotove hrane. Analiza hrane provodila se u skladu sa zakonskim propisima u suradnji sa NZZJZ PGŽ.

**ANTROPOMETRIJSKA MJERENJA**

Izvršena su antropometrijska mjerenja djece radi ocjene prehrambenog stanja i rasta djece u veljači , ukupan broj izmjerene djece vrtićkog uzrasta je 348 djece mjerenja se provode jednom do dva puta godišnje ,početkom i pred kraj pedagoške godine .

Da bi ustanovili da li težina i visina odgovara dobi djeteta, služili smo se međunarodno priznatim vrijednostima težine i visine određene prema dobi i spolu izražene u PERCENTILIMA. Visina i težina poželjno uhranjene djece obično se kretala između 25 i 75- tog percentila, a djecu čije su vrijednosti visine i/ili težine bile ispod 3-eg i iznad 97-og percentila potrebno je bilo dodatno pratiti i uputiti na savjetovanje s nadležnim liječnikom. Radio se i izračun relativne težine (težina u odnosu na visinu) koja se za poželjno uhranjenu djecu kreće u rasponu 90-110%

Brojčani prikaz izmjerene djece po PPO-ima

Dv.Galeb -118-potrebno dodatno pratiti-15 djece

Dv.Veseljko –35- potrebno dodatno pratiti- 3

Dv Vežica –53- potrebno dodatno pratiti-4

Dv.Morčić-118- potrebno dodatno pratiti-16

Dv.Pčelice -24- potrebno dodatno pratiti-4

Ukupan broj izmjerene djece: 348

**DJECA PREOSJETLJIVA NA POJEDINE NAMIRNICE U DV SUŠAK**

|  |  |  |  |  |
| --- | --- | --- | --- | --- |
| **PPO** | **BROJ DJECE**  **2021./2022.** | **BROJ**  **DJECE**  **2022./2023.** | **BROJ DJECE**  **2023./2024** | **BROJ DJECE**  **2024./2025** |
| **Galeb** | 10 | 9 | 8 | 9 |
| **Morčić** | 12 | 13 | 10 | 10 |
| **Veseljko** | 7 | 7 | 9 | 6 |
| **Vežica** | 3 | 11 | 10 | 10 |
| **Pčelice** | 1 | 1 | 2 | 1 |
| **Orehovica** | / | / | 4 | 2 |
| **Ukupno** | **33** | **41** | **43** | **38** |

Navedeni tablični prikaz odnosi se na alergije, intolerancije i eliminacijsku prehranu

Djeci koja su imala medicinsku indikaciju vezanu za posebne potrebe u prehrani omogućeno je zadovoljavanje njihovih potreba. Provedeni su inicijalni razgovori učinjen je uvid i analiza medicinske dokumentacije. Izrađeni su individualni planovi prehrane sa ciljem zbrinjavanja djece sa ozbiljnim alergijskim reakcijama i sprečavanja alergijskih reakcija. Napisane su preporuke odgajateljima i drugim djelatnicima uključenima u brigu djece. Imamo dvoje djece sa celijakijom, jedno dijete sa Fenilketonurijom , te dvoje dijece na dijetoterapiji - Keto dijeti te jedno dijete na neslanoj dijeti, djecu s alergijama , intolerancijama i većinu djece na eliminacijskoj prehrani s važećim liječničkim potvrdama. U tablicu nisu uvršteni oni koji imaju prilagođenu prehranu iz vjerskih razloga ili djeca čiji roditelji su odabrali vegetarijanstvo, no evidentirani su i prehrana se za njih prilagođava tj. eliminira se uz napomenu da se energetske i nutritivne dnevne potrebe djeteta nadomjeste kod kuće.

Informacije o istima dobili su glavna kuhinja, područna kuhinja u kojoj se dijete nalazi, odgajatelji te su se prema istima vodili svakodnevno kod pripreme i serviranja obroka. S roditeljima se individualnim razgovorima redovito, pravovremeno sve evidentiralo i realizirale sve promjene koje su bile potrebne. Sukladno potrebama realizirao se plan nabave za potrebu pripreme obroka .One koje su nedostupne po dogovoru su donosili roditelj. Pratilo se provođenje preporuka i bilježile su se povratne informacije osoblja u kuhinji odgajatelja i roditelja .

**POBOL**

|  |  |  |  |  |  |  |
| --- | --- | --- | --- | --- | --- | --- |
| Godina  2024/2025 | A 00-  B 99  zaraz. i  parazit. bolesti | H 00 –  H 95  Bolesti  oka /uha | J 00-J99  Bolesti  dišnog sustava | R 00 –  R 99  Simpt.  Znakovi  lab. |  |  |
| **Morčić** | 46 | 35 | 169 | 74 |  |  |
| **Vežica** | 14 | 24 | 77 | 22 |  |  |
| **Galeb** | 39 | 32 | 106 | 35 |  |  |
| **Veseljko** | 35 | 29 | 100 | 23 |  |  |
| **Pčelice** | 8 | 9 | 25 | 5 |  |  |
| **Orehovic** | 3 | 7 | 22 | 6 |  |  |

Iz priložene tablice vidi se da su djeca najčešće izostajala radi respiratornih infekata, no od prošle godine porastao je i broj dg: 0. (zaštita prava na privatnost).

Tijekom 2024./2025. godine zabilježeno je niz stanja- EPIDEMIOLOŠKIH INDIKACIJA koja su zahtijevala dodatne mjere zbrinjavanja odnosno obavještavanje HE-službe. Indikacije su bile:

Rota virus-2

Adeno virus-11

Salmonela-4

Campilobacter yejuni-1

Šarlah-6 oboljelih

Dječje gliste-17 slučajeva

Uši glave-11 slučajeva

Svrab-1slučaj

Impetigo-8 oboljelih

Mikrosporoza-1 slučaj

Konjuktivitis-7 slučajeva

Streptokokna angina-6 slučajeva

Gripa-10 slučajeva

RSV-8 slučajeva

Covid 19-2 slučaja

Vodene kozice-24 slučaja

Bolest usta šake stopala-7 slučaja

Herpes zoster-1 slučaj

Ubod na iglu -1 slučaj

Pravovremene intervencije te preventivno i kurativno djelovanje pomaže u sprečavanju epidemija većih razmjera.

**SURADNJA S VANJSKIM ČIMBENICIMA**

-Nastavni zavod za javno zdravstvo Primorsko-goranske županije

-Odjel za kliničku mikrobiologiju

-Odjel za zaštitu okoliša i zdravstvenu ekologiju

-Odjel za epidemiologiju zaraznih bolesti i kroničnih nezaraznih

-Odsjek za sanitarni nadzor

-Odsjek za operativnu epidemiologiju

-Odsjek za hranu ,predmete opće uporabe i unapređenje prehrane

- Dezinsekcija d.o.o.

-Hrvatska liječnička komora

- Pedijatrijska služba

-Gradsko društvo Crvenog križa Rijeka

-Katedra za anesteziologiju ,reanimaciju ,hitnu i intenzivnu medicinu

-Državni inspektorat-Sanitarna inspekcija koja jednom godišnje izvrši monitoring u HACCP dokumentaciju, zdravstvenu dokumentaciju djelatnika ( sanitarne knjižice) te audite NZZJZ PGŽ.

**PROVEDBA SIGURNOSNO-ZAŠTITNOG I PREVENTIVNOG PROGRAMA**

Primarni preventivni program povećanja sigurnosti i zaštite djece i ove pedagoške godine integrativno je obuhvaćao mjere za povećanje fizičke i psihosocijalne sigurnosti djeteta, unapređenje djetetovog zdravlja kao i odgojne postupke koji osnažuju pozitivne potencijale djeteta u cilju samozaštite i samoočuvanja, naglašavajući važnost kvalitetnog odgoja i obrazovanja kao najbolje prevencije, u skladu s Deklaracijom o dječjim pravima.

Timskom suradnjom odgajatelja i stručnih suradnika kontinuirano se procjenjivala postojeća situacija te su se utvrđivali rizici za sigurnost djeteta u vrtiću kako bi se na kvalitetan i adekvatan način prevenirale rizične situacije.

Nastojalo se:

* identificirati i prevenirati utjecaj potencijalno rizičnih situacija i ometajućih čimbenika za sigurnost i zdravlje djece, uočavanje i otklanjanje oštećenih sprava i igračaka
* utvrditi i primijeniti optimalne standarde za povećanje fizičke i psihosocijalne sigurnosti djeteta u vrtiću (uz pomoć lokalnog partnerstva i roditelja uređeni su vanjski prostori vrtića)
* promišljati i koristiti odgojne postupke i sadržaje koji osnažuju djetetove potencijale (primjerena komunikacija, podržavajući postupci i poruke odgajatelja...)
* unaprijediti materijalne uvijete unutarnjeg i vanjskog prostora kao i organizacijske uvjete rada
* koristiti sve ljudske resurse za povećanje nadzora nad sigurnošću vanjskog okruženja vrtića uključujući i policajce u zajednici.

Kontinuirano radilo na identificiranju i razumijevanju specifičnih problema podcentara, integraciji sigurnosno-zaštitnog i preventivnog programa u odgojnu praksu te razvoju sigurnosti odgojitelja i smanjenja profesionalnog stresa. Kroz ostvarene edukacije odgajatelji su se osnaživali u svojoj osobnoj i profesionalnoj kompetenciji. Svaki podcentar nastojao je ostvariti te unaprijediti sigurnost i samozaštitu djece provedbom različitih projekata i aktivnosti:

* aktivnosti poticanja zdravog načina života i usavršavanjem prirodnih oblika kretanja kao i usvajanjem specifičnih motoričkih vještina
* aktivnosti za razvoj pozitivnih afirmacija djeteta, razvojem emocionalne inteligencije i socijalnih kompetencija
* aktivnosti za poticanje stvaralaštva kod djece kao i vježbanjem komunikacijskih vještina
* aktivnosti iz područja prometnog odgoja – strategije za povećanje sigurnosti djece u prometu

Kroz različite sadržaje utjecalo se na razvoj pozitivne slike o sebi, stjecanje socijalnih vještina, prevencija nasilnog ponašanja, prihvaćanje zdravih stilova života, odgoj za i o dječjim pravima. I nadalje se vodila briga o usklađenosti zdravstveno-higijenskih i pedagoških zahtjeva struke s ciljem dobrobiti svakog djeteta.

# 4. **ODGOJNO – OBRAZOVNI RAD**

Bitna zadaća u pedagoškoj 2024./2025. godini:

„**Razvijanje osobnih potencijala djeteta radom na projektnim aktivnostima u multisenzornom okruženju*“***

U ovoj pedagoškoj godini ostvarili smo značajan napredak u razvoju osobnih potencijala djece kroz pažljivo planirane i provedene projektne aktivnosti kreiranjem poticajnog i multisenzornog okruženja. Naš pristup temeljio se na suvremenim pedagoškim smjernicama koje djecu stavljaju u središte odgojno-obrazovnog procesa, a okruženje i aktivnosti prilagođavaju njihovim interesima, sposobnostima i razvojnim potrebama. Djeca su bila aktivni sudionici svih faza projektnog procesa – od inicijalnog planiranja, preko provođenja aktivnosti, do refleksije i evaluacije rezultata. Time smo poticali njihovu samostalnost, inicijativu i kritičko mišljenje, ali i odgovornost za vlastito učenje. Takvim načinom rada djeca su razvijala vještine rješavanja problema, izražavanja ideja i donošenja odluka. Multisenzorno okruženje koje smo sustavno gradili tijekom godine omogućilo je djeci učenje kroz sve osjetilne kanale – vid, sluh, dodir, miris i pokret – čime su se jačali njihovi kognitivni, motorički i emocionalni kapaciteti. Djeca su, kroz bogatu i raznoliku ponudu materijala i aktivnosti, imala priliku eksperimentirati, istraživati, uspoređivati, uočavati odnose i dolaziti do vlastitih zaključaka. Posebna pažnja posvećena je razvoju komunikacijskih i socijalnih vještina. Kroz suradničke aktivnosti, djeca su učila pregovarati, dijeliti, poštivati tuđe ideje i doprinositi zajedničkim ciljevima. Takva iskustva doprinijela su jačanju njihovog osobnog identiteta, ali i osjećaju pripadnosti skupini. Proces samovrednovanja provodio se kontinuirano – verbalno, neverbalno i kroz različite kreativne forme – čime su djeca učila prepoznati vlastite uspjehe, uočiti prostor za napredak i izražavati svoje emocije i stavove. Na taj način gradili su pozitivnu sliku o sebi i razvijali intrinzičnu motivaciju za učenje i rast. Djeca su pokazala vidljiv napredak na svim razvojnim područjima, a njihovo svakodnevno ponašanje, samopouzdanje i angažman u aktivnostima potvrđuju uspješnost našeg rada i vrijednost odabranog pristupa.

***PPO Galeb***

VRTIĆKE SKUPINE

Bitna zadaća PPO-a Galeb za pedagošku godinu: 2024./2025. bila je usmjerena na razvijanje osobnih potencijala djeteta kroz projektne aktivnosti u multisenzornom i poticajnom okruženju. Odgojno- obrazovne skupine unutar ustanove realizirale su ovu zadaću kroz raznolike projekte, aktivnosti i suradnje, polazeći od interesa i potreba djece.

Djeca su kroz aktivnosti imala priliku učiti istraživanjem, igrom, promatranjem i aktivnim sudjelovanjem. Iskustva su obuhvaća različite osjetilne podražaje, kretanje, kreativno izražavanje i timski rad. Poseban naglasak bio je na razvijanju komunikacijskih i suradničkih vještina, osjećaju pripadnosti i samopouzdanju.

Mješovita vrtićka skupina 1 je sudjelovala na Festivalu znanosti s temom „Mreža“ i provodila projekt „Drvo“. Djeca su se upoznala s važnošću drveća, brinula o stablima u dvorištu, istraživala što se sve izrađuje od drveta te izradila vlastite jastučiće za sjedenje. Time su se jačale socijalne kompetencije, osjećaj pripadnosti i taktilna percepcija. Mješovita vrtićka skupina 2 je provodila projekt „Svemir“ u suradnji s mješovitom vrtićkom skupinom 3 ali i projekt „Kalendar prirode“. Kroz svakodnevno bilježenje vremenskih prilika, promjene u prirodi i izradu zajedničkog kalendara, djeca su razvijala sposobnost opažanja, uspoređivanja i izražavanja kroz likovni, glazbeni i govorni izričaj. Aktivnosti su bile usmjerene na stjecanje iskustva o ekološkoj odgovornosti i razumijevanje prirodnih procesa. Mješovita vrtićka skupina 3 kroz projekt „Svemir“ je poticala dječju znatiželju, istraživanje prirodnih pojava i razumijevanje važnosti planeta Zemlje. Djeca su izrađivala rakete, svemirske postaje, provodila pokuse i istraživala pojmove vezane uz Sunčev sustav, čime su razvijala motoriku, govor, logičko mišljenje i ekološku osviještenost. Mješovita vrtićka sportska skupina 1 kroz svakodnevne aktivnosti je poticala cjelovit razvoj djeteta kroz igru i istraživanje, uz naglasak na timski rad, komunikaciju i izražavanje. Djeca su doživjela osjećaj uspjeha, slobodu izbora i učenje kroz suradnju. Uočen je napredak u izražavanju misli, emocija i ideja, a zajedničko rješavanje problema i donošenje odluka dodatno su osnažili dječju autonomiju i kreativnost. Mješovita vrtićka sportska skupina 2 se usmjerila na istraživanje mogućnosti vlastitog tijela, što su djeca doživjela kroz različite oblike kretanja i crtanja (stopalima, s obje ruke, s manje dominantnom rukom). Takav pristup je potaknuo djecu na promišljanje, osvještavanje tijela i senzorno iskustvo, a uočena je i veća motivacija za mirnije aktivnosti.

U svim skupinama uočene su pozitivne promjene: povećana motivacija za sudjelovanjem, bolja socijalna interakcija, više samopouzdanja i komunikacije te razvijena sposobnost verbalizacije misli i osjećaja. Prostor vrtića postao je fleksibilniji i bogatiji istraživačkim, senzornim i tematskim centrima aktivnosti. Aktivnosti su postale raznolikije, dublje povezane s interesima djece i usmjerene na cjeloviti razvoj.

U provedbi bitne zadaće suočili smo se i s izazovima. U mješovitoj vrtićkoj sportskoj skupini 1, veliki broj djece koja su prešla iz jaslica jaslica zahtijevao je produženi period adaptacije kako bi se osigurala osnova za provedbu aktivnosti. Česta bolovanja i nedostatak zamjena dovodili su do spajanja skupina, što je otežalo planiranu dinamiku rada. Također, odlazak kineziologa zahtijevao je usklađivanje i novu organizaciju stručne suradnje. U mješovitoj vrtićkoj skupini 2, posebnu pažnju zahtijevala je djevojčica s dijagnosticiranom celijakijom, no uz individualizirani pristup i suradnju s roditeljima, uspješno su se i djevojčica i druga djeca te odgajatelji prilagodili. Unatoč svim izazovima, kroz timski rad, fleksibilnost i suradnju, uspješno su prevladane sve prepreke.

Suradnja s vanjskim čimbenicima bila je izuzetno bogata i raznolika. Uz suradnju s roditeljima (donacija materijala, sudjelovanje u radionicama, posudba knjiga i enciklopedija, dolasci u skupinu…), ostvarene su i broje aktivnosti sa širom lokalnom zajednicom. Tako su skupine surađivale s: Produkcijom Z, knjižnicama, Planetarijem, Centrom za popularizaciju znanosti Sveučilišta u Rijeci, Udrugom Zlatni rez, ali Bazenima Kantrida (obuka neplivača), Teniskim klubom Pećine, Judo klubom Rijeka i Farmom magaraca.

Ova suradnja obogatila je dječja iskustva, pružila prilike za nova znanja i otvorila vrtić prema zajednici. Realizacija bitne zadaće doprinijela je osnaživanju pedagoške prakse, kvaliteti odgojno- obrazovnog rada te cjelovitom razvoju djece u poticajnom, otvorenom i podržavajućem okruženju.

JASLIČKE SKUPINE

U mješovitim jasličkim skupinama ove je pedagoške godine stvoren siguran i poticajan odgojno-obrazovni prostor u kojem je ostvaren cjeloviti razvoj djece. Cilj je bio omogućiti dječji razvoj u skladu istražujući pritom svijet oko sebe svim svojim osjetilima, stjecati različita iskustva i znanja te tako razvijati emocionalnu sigurnost i pozitivnu sliku o sebi. Djeca su imala priliku učiti kroz neposredno iskustvo, razvijati koncentraciju, pažnju, motoričke vještine, doživjeti osjećaj uspjeha i pripadnosti, ali i sudjelovati u zajedničkim aktivnostima čime se poticala komunikacija, suradnja i empatija. Poseban naglasak bio je na razvoju osjetilnog opažanja, samoinicijativnog istraživačkog duha te slobodnog i kreativnog izražavanja. Djeca su kroz projektne aktivnosti mogla iskazati svoje interese i ideje, a što je doprinijelo njihovoj intrinzičnoj motivaciji i dobrobiti.

Rad se odvijao kroz tematske projekte te je svaka jaslička skupina, ovisno o interesima djece, provodila je prigodne aktivnosti. U nastavku slijedi kratak opis projektnih aktivnosti po odgojnim skupinama.

Mješovita jaslička skupina “Sovice”:

Kroz aktivnosti usmjerene na govor i komunikaciju, djeca su obogaćivala rječnik, usavršavala verbalni izričaj te razvijala sigurnost u izražavanju svojih misli i osjećaja. Smanjile su se ljutnja i frustracija, a komunikacija je postala jasnija i smirenija. Fina motorika razvijala se kroz raznovrsne senzorne aktivnosti – modeliranje tijesta, crtanje, manipulaciju sitnim predmetima te ples pisanja s pomoću palente. Takve su aktivnosti pridonijele jačanju okulomotornog sustava, koordinaciji oko–ruka i preciznosti pokreta. Tjelesni razvoj bio je potican svakodnevnim kretanjem, igrama na terasi, poligonima i plesnim aktivnostima u dvorani. Kroz igre koje su uključivale glazbu, boje i upute, djeca su razvijala grubu motoriku, ravnotežu i orijentaciju u prostoru, a ujedno i izražavala emocije kroz pokret. Svakodnevno su se nadograđivala znanja o svijetu koji nas okružuje – boje, mirisi, okusi, prirodne pojave – te ih povezivali s glazbom i umjetničkim izražavanjem.

Mješovita jaslička skupina “Zvjezdice”:

U sklopu projekta pod nazivom "Životinje" radilo se na stvaranju multisenzornog okruženja u kojem će se zadovoljiti potrebe, interesi i mogućnosti svakog djeteta te potaknuti njihov cjelovit razvoj. Projekt se povezalo s godišnjim dobima pa su se tako u jesen provodile aktivnosti na temu šumskih životinja (lisice, ježa, zeca, vjeverice). Djeci su ponuđeni razni prethodno osmišljeni i izrađeni poticaji s naglaskom na multisenzoričnost. Tako se kao primjer može izdvojiti slušanje, a zatim imenovanje i oponašanje glasanja životinja. Dolaskom zime kao godišnjeg doba ponajviše je fokus bio na taktilne aktivnosti - taktilna podloga s motivima životinja (medvjeđe krzno), razne senzorne posude koje su uključivale prirodno neoblikovane materijale poput kamenčića, pijeska, grančica, lišća i sl. Tijekom zime, primijećen je smanjeni interes djece za dane poticaje i aktivnosti te je isti proširen na životinje koje žive u zoološkom vrtu. Proljeće su obilježile ptice poput sove, djetlića, rode i kosa. Djeca su se upoznavala i sa zvukovima i glasanjem svake ptice. Tijekom određenog razdoblja djeca su se povezala pričama "Mogli" te "Kralj lavova" pa je navedena tema projekta još proširena na životinje koje žive u džungli i safariju.

Mješovita jaslička skupina “Medvjedići”:

Praćeni interesima djece, ali i godišnjim dobima, tema s kojom se započelo jest upravo jesen, odnosno šuma i šumske životinje. S obzirom na to da djeca uče čineći, omogućeni su im brojni taktilni poticaji koji pružaju šumski dojam - mahovina, grančice, zemlja, trava, lišće, kamenje i sl., a koristile su se i razne enciklopedije, video-zapisi i fotografije biljaka i životinja. Stariji dječaci pokazali su znatiželju za medvjedima i spavanjem zimskog sna, ali ne zadugo. U prosincu, siječnju i veljači fokus je bio na snijegu i ledu te su provedene razne istraživačke aktivnosti na temu (slikanje ledom, promatranje promjena voda-led, pecanje na ledu, odleđivanje biljaka, klizanje, manipuliranje umjetnim snijegom). Tema koja je ostvarila najveći interes jesu bile upravo ptice. Djeca su donosila poticaje od kuće te smo ih ukomponirali s onim napravljenim u vrtiću. Koristili smo digitalne tehnologije za bolje upoznavanje s pticama, a na terasi jedne jasličke skupine iz bliza smo promatrali ptice, hranili ih, dali vodu i hranu. Pozitivne povratne informacije o kvalitetno ostvarenoj projektnoj temi dobili smo od roditelja koji su istaknuli kako djeca kod kuće žele baviti se istim aktivnostima kao i u vrtiću.

Mješovita jaslička skupina “Pčelice”:

Teme koje su obilježile ovogodišnji rad na bitnoj zadaći su sljedeće: jesen (upoznavanje s promjenama u prirodi, različitim prirodnim materijalima, biljem i plodovima), božićne aktivnosti (izrađivanje ukrasa), životinje koje spavaju zimski san (kroz priče, slikovnice, fotografije, crteže te prirodnim materijalima djeca su učila o promjenama u prirodi i životinjama koje tamo žive), Uskrs (kroz razne običaje, priče, motive obilježili smo ovaj blagdan), proljeće-pčele i leptiri (promatranjem promjena u prirodi razvio se interes za kukcima koje su djeca istraživačkim aktivnostima pobliže upoznala). Djeci su bili dostupni raznovrsni poticajni materijali u skladu s njihovim interesima i razvojnim potrebama. Time je prostor postao fleksibilniji, interaktivan i u potpunosti usmjeren na dijete. Obogaćeni su istraživački centar, likovni, građevni te centar prirode. Uvedeni su prirodni materijali koji su djeci svojim karakteristikama pružali spontanu igru, zapažanja i usvajanje znanja te igru bez granica.

Neki od izazova u provedbi bitne zadaće odnosili su se na različite razvojne stupnjeve djece. S obzirom na to da u jasličkim skupinama djeca vrlo brzo gube interese, ali i mijenjaju aktivnosti, rješenje je bilo fleksibilno planiranje aktivnosti i individualizirani pristup. Održavanje kontinuiteta projekata u svakodnevnim uvjetima te usklađivanje dnevnog ritma i spontanih situacija sa strukturiranim aktivnostima prevladano je dobrom organizacijom prostora, praćenjem dječjih potrebna i, ono što je ključno, timskim dogovorom.

Tijekom godine ostvarena je kvalitetna suradnja s roditeljima, a gdje su sudjelovali u prikupljanju materijala te se uključivali u razne aktivnosti. Suradnja s vanjskim čimbenicima općenito je u jasličkim skupinama rjeđa no u vrtićkim. Ipak, mora se naglasiti Dječja knjižnica “Stribor” te Produkcija Z.

S obzirom na sve prostorno-materijalne izazove tijekom ove pedagoške godine, odgajatelji jasličkih skupina zadovoljni su postignutim, ali i dalje su spremni na refleksije i samorefleksije s ciljem kvalitetnijeg rada na projektima u budućnosti.

***PPO Morčić***

**VRTIĆKE SKUPINE**

Djeca vrtićkih skupina podcentra Morčić produbljivala su svoje interese i iskustva unutar različitih projektnih aktivnosti: u skupini *Orsetti* razvijala su svijest o vlastitim i tuđim emocijama s ciljem emocionalne pismenosti i izgradnje odnosa s vršnjacima, u skupini *Pingvini* izravnim su iskustvom i sudjelovanjem otkrivala utjecaj na zajednicu u neposrednom okruženju čije su promjene godišnjim dobima pratila i proučavala, u skupini *Brodići* su boravkom u prirodi iskustveno učila o bogatstvu biljnog i životinjskog svijeta, u skupini *Bubbles* djeca su učila o identitetu, emocijama, dječjim pravima i važnosti kulturne raznolikosti sudjelovanjem na međunarodnim eTwinning projektima: *It’s good to be me* i *Little citizen – a big impact*, u skupini *Ježići* i *Loptice* su proučavanjem zajednice pčela otkrivala važnost složnosti i sklada unutar vlastitih vršnjačkih zajednica dok su u skupini *Rainbows* istraživala povijesna umjetnička djela i izražajne mogućnosti ponuđenih likovnih materijala u zajedničkom stvaranju.

Iako je prisutna raznolikost tema projektnih aktivnosti, može se prepoznati što im je zajednički krajnji cilj i namjera: podržati djecu u osvještavanju mogućnosti vlastitog utjecaja na neposredno okruženje: vršnjačkim skupinama, vrtić i lokalnu zajednicu. Rad na projektnim aktivnostima u podcentru Morčić odražava tvrdnju E.Slunjski (2012): „*U kvalitetnom projektu djeca uče ne samo o temi projekta, nego još više o sebi samima, jedni o drugima i o tome kako zajedno kvalitetno živjeti*“. Odgajateljice su osluškivanjem stvarnih interesa djece i prepoznavanjem izazova u grupnom funkcioniranju iskorištavale prednosti učenja u projektu kako bi djeci obogatile spoznaje o sebi samima (svojim emocijama, sposobnostima i potencijalima). Crpeći inspiraciju iz prirode i umjetnosti, odgajateljice su djeci pružale iskustva koja su bila bogata spoznajama o važnosti izgradnje kvalitetnih odnosa.

Promjene koje se mogu uočiti u ponašanju djece sastoje se u porastu pro socijalnih oblika ponašanja: većoj empatiji i toleranciji koja se očituje u češćem pomaganju i pružanju verbalne podrške djeci različitih dobnih i razvojnih mogućnosti te pažljivost i odgovorno ponašanje prema biljkama, kukcima i životinjama.

Izazovi u realizaciji bitne zadaće mogu se podijeliti na one koji proizlaze iz problemskih situacija unutar skupine te onih koji se tiču profesionalnih dilema i promišljanja odgajatelja. Primjerice, u skupini *Pingvini* pojedina su djeca izražavala strah od nepoznatih situacija, mjesta i ljudi prilikom izleta i posjeta te je kod neke djece uslijed burnih reakcija zapažena slaba emocionalna regulacija. Skupina *Brodići* suočavala se s izazovom uključivanja trogodišnjaka i četverogodišnjaka te dječaka s posebnim potrebama u aktivnosti pješačenja i planinarenja. Međutim, svi su izazovi služili kao polazište planiranja onih poticaja i sklopa aktivnosti koji su fleksibilnim i individualiziranim pristupom omogućili zadovoljavanje potreba djece i još veći razvoj zajedništva i suradnje unutar skupine. Dileme i izazovi nastali tijekom propitivanja uloge odgajatelja u projektnom učenju rezultiralo je zajedničkim refleksijama odgajatelja koje su se u ovoj pedagoškoj godini organizirale u skupinama *Bubbles*, *Brodići* i *Rainbows*. One su se odvijale uz prikupljenu pedagošku dokumentaciju u sobama dnevnog boravka navedenih skupina. Tijekom susreta razvijala se refleksivna praksa i ozračje povjerenja i međusobne podrške u radu na bitnoj zadaći.

Ovu pedagošku godinu su obilježili brojni izleti, šetnje, planinarenja i posjeti koji su obogaćivali dječje iskustvo i spoznaju, a samim time i projektne aktivnosti. Sve su vrtićke skupine posjetile Gradsko kazalište lutaka te tijekom godine pogledala različite predstave: „Sretne priče“, „Tončić Petešić“, „Pipi Duga Čarapa“, a kazališna produkcija „Z“ posjetila je vrtić predstavom „Robot Roko i zlatno srce“. Osnovna škola Gonja vežica posjetila je vrtić u adventsko doba s prigodnim programom. Ostvarena je i suradnja s vatrogasnim društvom koji su posjetili vrtić u sklopu evakuacijske vježbe. Skupine *Orsetti*, *Pingvini* i *Brodići* su posjetila Kuću halubajskih zvončara, a skupine *Pingvini*, *Bubbles* i *Rainbows* Dječju kuću u sklopu čitanja slikovnica u Striboru, stručnog vodstva i gledanja animiranog filma. Skupine *Pingvini*, *Rainbows* i *Bubbles* putovala su Tin Express vlakom u Delnice. Skupina *Brodići* boravila je u prirodi Gorskog kotara tijekom izleta na kanjon Kamačnik te Japlenški vrh. Skupina *Brodići* također je posjetila i Prirodoslovni muzej u Brodu na Kupi, dok su skupine *Rainbows* i *Bubbles* obišla Prirodoslovni muzej u Zagrebu, kao i Muzej nedovršene umjetnosti. Skupina *Orsetti* sudjelovala je na tradicionalnim gradskim manifestacijama i obilježjima poput Vlakića djeda Božićnjaka i Fiumanke. Skupine *Pingvini*, *Rainbows* i *Bubbles* bila su u Feštinskom kraljevstvu, a skupina *Loptice* je u Istri posjetila Sanc. Michael te planinarila Učkom. Skupine *Pingvini*, *Bubbles*, *Ježići*, *Loptice* i *Rainbows* posjetom su ostvarile uspješnu suradnju s obližnjim Astronomskim centrom. Skupine *Loptice*, *Rainbows* i *Bubbles* imale su završni cjelodnevni izlet na imanju Contessa. Skupine *Pingvini*, *Bubbles* i *Rainbows* sudjelovale su na nagradnom natječaju Centra za tehničku kulturu povodom STEM piknika te osvojila nagrade za društvene igre koje su izradile djeca i odgajateljice navedenih skupina. Skupina *Loptice* su u sklopu svog programa održale vježbanje u bazenima Kantrida, a posjetio ih je i Judo klub Rijeka. Svi školski obveznici u vrtiću sudjelovali su u radionici „Promet u predškoli“ u Domu mladih, kao i na manifestaciji Dječje olimpijade dječjih vrtića grada Rijeke. Školski obveznici skupina *Rainbows* i *Loptice* bila su na zimovanju u Staroj Sušici.

Pozitivna novina u ovoj pedagoškoj godini je uspješna suradnja s podcentrom Vežica prilikom poludnevnih planinarskih izleta školskih obveznika obaju vrtića. Tako su školski obveznici zainteresiranih skupina (*Loptice*, *Rainbows*, *Bubbles*, *Brodići*) planinarili na sljedećim destinacijama: korito Rječine, Veli vrh, Platak, Sv.Križ, zvjezdarnica, Imanje Pegaz te staza Carmen Sylva.

**JASLIČKE SKUPINE**

Djeca jasličkih skupina podcentra Morčić produbljivala su svoje interese i iskustva unutar različitih projektnih aktivnosti: skupina *Žabice* poticala su dobrobit kod djece aktivnim uključivanjem u sve aktivnosti i uređenjem prostora sobe dnevnog boravka. Stvorili su multisenzorno okruženje putem brojnih likovnih aktivnosti i osnivanjem senzornog kutka.

*Bubamare* su krenule s istraživanjem viteza i gdje oni žive, a kasnije se javlja kod djece interes za domaće životinje. Cilj im je bio stjecati i proširivati postojeća znanja o domaćim životinjama, razvijati svijest o važnosti životinjskog svijeta te razvoj ljubavi i brige o životinjama.

U skupini *Pandice* djeca su učila o šumskim životinjama. Upoznavala se s njima kroz fotografije, slikovnice te kratka videa. Odgajateljice su poticale razne oblike likovnog izražavanja i izradu različitih stolno-manipulativnih i senzoričkih poticaja čime djeca razvijaju maštu, kreativnost, preciznost i strpljivost. U drugom dijelu pedagoške godine djeca pokazuju veći interes za imitativne igre.

Projektne aktivnosti u multisenzornom okruženju omogućuju djeci da uče na način koji je prilagođen njihovim individualnim stilovima učenja i razvojnim potrebama. Takvo okruženje potiče izražavanje kreativnosti, radoznalosti i samopouzdanje. Djeca uče imenovati, opisivati, uspoređivati i povezivati pojmove kroz igru i praktične aktivnosti.

Promjene koje se mogu uočiti kod djece su veća koncentracija, bolja suradnja, otvorenija komunikacija među sobom, veća empatija te potiče se stvaranje atmosfere zajedništva s vršnjacima kroz grupni rad.

Izazovi u realizaciji bitne zadaće proizlaze iz individualnih razlika među djecom, organizacijskih problema te promišljanjima odgajatelja i samoj izvedbi. Primjerice skupina *Žabice* je imalo dijete na procjeni što im je stvaralo određene izazove u ostvarivanju zadaća. U skupini *Pandice* najveći izazovi su bili vezani za socijalne vještine djece (čekanje na red, nepoštivanje pravila skupine, odgađanje trenutnih želja te odsustvo pojedine djece na duži period.)

Dileme i izazovi nastali tijekom propitivanja uloge odgajatelja u projektnom učenju rezultiralo je zajedničkim refleksijama odgajatelja koje su se organizirale u skupinama *Bubbles*, *Brodići* i *Rainbows*. Odvijale su se uz prikupljenu pedagošku dokumentaciju u sobama dnevnog boravka navedenih skupina. Tijekom susreta razvijala se refleksivna praksa i ozračje povjerenja i međusobne podrške u radu na bitnoj zadaći.

Ovu pedagošku godinu jaslice su sudjelovale u posjetu vatrogasaca u sklopu evakuacijske vježbe u vrtiću. Posjetili smo Gradsko kazalište lutaka zajedno sa roditeljima i djecom kao oblik završnog druženja gdje smo pogledali predstavu: "Slatke riječi" te nas je posjetila kazališna produkcija Z s predstavom " Robot Roko i zlatno srce".

***PPO Pčelice***

Tijekom protekle pedagoške godine je u Podcentru predškolskog odgoja „Pčelice“ realiziran opsežan i kvalitetan projekt pod nazivom „Hrvatska tradicijska kultura“. To je bio zajednički projekt djece, roditelja, baka, djedova te mnogobrojnih vanjskih čimbenika. Projekt su inicirala djeca pjevajući i plešući na taktove Baby Lasagnine Rim, tim, tim pjesme. Nakon prepoznatog dječjeg interesa od strane odgajatelja pjesma je prerasla u nešto mnogo veće. Uslijedio je razgovor s djecom te uočen njihov interes za nekoliko tema: heklani tabletići, Istra i rodni grad Baby Lasagne – Umag kao područje iz kojeg on dolazi. Tako se rodila ideja za početak projekta u cilju približavanja Hrvatske kulture djeci i osvještavanja vlastite prošlosti kao dijela povijesnog i kulturnog identiteta Hrvatskog naroda. Učenjem i istraživanjem materijalne i nematerijalne baštine željelo se doprinijeti sticanju novih dječjih znanja, a prakticiranjem različitih vještina jačati njihove stvaralačke kompetencije u kojima se nikada do tada nisu okušali. Dobro osmišljenim, raznovrsnim i zanimljivim sadržajima i materijalima djeci se osiguralo bogato poticajno stimulativno okruženje u kojem su kroz igru i istraživanje učili o svojoj prošlosti te tako unapređivali svoja znanja, kreativnost, individualnost i senzibilitet prema nekim davnim, već zaboravljenim vremenima.

U promišljanju kvalitetne realizacije ovog projekta naišlo se na niz izazova koji su u hodu i dobroj pripremi uspješno prevladani. Odgajateljicama su se nametala pitanja: kako ovu popularnu eurovizijsku pjesmu povezati s Hrvatskom prošlošću i kulturom te kako današnjoj modernoj, urbanoj populaciji djece ponuditi različite integrirane sadržaje i materijale? Dobra priprema, podjela zaduženja, timski rad i povezivanje s vanjskim čimbenicima omogućili su da projekt „Hrvatska tradicijska kultura“ doprinese jačanju i unapređenju dječje dobrobiti, povezivanju vrtićke zajednice u cjelini i njegove prepoznatljivosti u široj lokalnoj zajednici.

Na početku projekta proučavale su se vještine heklanja, šivanja i pletenja kroz pet kreativnih radionica za djecu i odrasle. One su bile mjesto učenja i prakticiranja ovih starih, već zaboravljenih vještina, ali i ugodnih međugeneracijskih druženja na kojima se često mogao čuti čakavski dijalekt našeg primorskog kraja. Tehniku heklanja i šivanja nastavilo se vježbati u obiteljskom okruženju, a krajnji iznenađujući rezultat je savladavanje vještine heklanja jednog dječaka, dok je šivanje dugmadi i krpanje odjevnih predmeta savladalo nekoliko djece.

Cijeli vrtić bio je pretvoren u izložbeni prostor s bogatim autentičnim sadržajima iz prošlih vremena, a izlošci u ovom malom muzejskom prostoru su se često i tematski izmjenjivali tijekom godine. Na heklanim stolnjacima i tabletićima bili su izloženi predmeti koji su se koristili u kućama kao npr. lonci, pribor za pečenje kolača, servisi za jelo, čaj i kavu, satovi – ure, vage, pegle, šivaća mašina, radio, glazbeni instrumenti, bocuni, lavori i još mnogo toga. Posebnu pažnju privukao je kutak gdje su bili izloženi predmeti potrebni djetetu: košara, posteljina, boca, duda, dječje igračke te odjeća i obuća iz tog doba.

Značajan doprinos realizaciji ovog projekta svakako su i brojni umjetnički sadržaji. U prostoru vrtića bile su izložene stare slikovnice i priče koje su čitane djeci. Priče i stihovi o starim predmetima i priborima ( “Ura”, “Stari sat”, “Stara klupa”, “Škare”, “Plavo dugme” itd.) te slikovnice (“Tko je Videku napravio košuljicu”, “Crni Moro”, “Putovanje mačka Nera”, “Trsatski zmaj” itd.) samo su neki od tih sadržaja. Tijekom projekta nastalo je šest pjesmica u rimi od kojih su neke na čakavskom dijalektu: Baby Lasagna i rim, tim, tim pjesma, Zaboravljeni tabletići, Što je heklanje, Božić nekad, Halubajski zvončari i Djetinjstvo po starinski. Djeca, roditelji i mnogi gosti sa zadovoljstvom su listali i čitali slikovnicu „Baby Lasagna i rim, tim, tim pjesma“ koja je nastala na istoimene stihove čakavske pjesmice, a ilustrirala su ju djeca.

Nastup djece na završnoj svečanosti bio je protkan nizom tradicijskih pjesama i stihova iz različitih dijelova Hrvatskih regija (“Medo bere jagode”, “Sve ptičice iz gore”, “Farandine moj”, “Ja posijah repu”, “Ide maca oko tebe”, “Ura”, “Tika - taka, “Šećem, šećem drotičko”) kao i zajedničkim plesom djece i roditelja uz korake linđa i rašpe.

Vrijedan izvor u istraživanju istih su brojni zbornici pjesama te cd-i “Mi smo djeca vesela - Hrvatske dječje tradicijske pjesme”.

Iznimne vještine jednog dječaka u memoriji te govornom izražavanju posebno su došle do izražaja tijekom izvođenja priče “Šufit”.

Bila je to ujedno i posveta gradu Rijeci, nadolazećem blagdanu Sv. Vida baš kao i čakavskom govoru kao vrijednoj nematerijalnoj kulturnoj baštini primorskog kraja.

Neizostavan dio Hrvatske kulturne baštine svakako su narodne nošnje iz pojedinih dijelova Hrvatske. Istraživanje istih započinje kroz različite enciklopedije (“Etnografija”, “Narodne nošnje Hrvatske”, “Narodni vezovi Hrvatske”) s naglaskom na uočavanje različitih detalja, boja, vezova, uzoraka itd. Neposredan doživljaj ovog istraživanja upotpunjen je prezentacijom prigorske nošnje u koju se odjenula odgajateljica te različitih narodnih plesova prezentiranih gostovanjem djetetove bake, voditeljice Folklorne škole za djecu uz aktivno plesno sudjelovanje djece. Tako su djeca upoznala Hrvatske tradicijske plesove iz Posavine, Slavonije, Istre, Dalmacije te Primorja. Imali su priliku otplesati pjesmice: Ja posijah repu, Primorsku potresuljku; Mali bratac Ivo, Dalmatinski linđo, Istarsku poskočicu i Prigorski drmež. Navedeni doživljaji, iskustva i spoznaje rezultiraju likovnim stvaralaštvom izrade nošnji u origami tehnici kao i u izradi različitih ukrasa i estetskom oblikovanju prostora.

Gotovo svakodnevno vizualno i taktilno doživljavanje najrazličitijih tabletića (veličina, uzorci, teksture, debljine i sl.) prethodilo je izradi velikih pokrivaljki s ucrtanim obrisima istih. Velik pak interes pobuđuju simboličke igre koje oživljavaju nekadašnje načine pranja, vješanja, peglanja i slaganja tabletića, stolnjaka te ostalih retro odjevnih predmeta. Posebna se vrijednost ovih igara očituje u razvoju motoričkih vještina rukovanja i baratanja različitim starim predmetima (drljača, pegle, lavor) kao i fine motorike u korištenju štipaljki. Uz to, zapaženo je i često korištenje izrađenih podložaka (etno motivi) u prostoru obiteljskog centra.

Iako je šivanje dugmadi predstavljao veliki izazov, kod pojedine je djece zabilježen dugotrajan interes i prilično dobro ovladavanje ovom vještinom. Različite igre nizanja, slaganja, kombiniranja, vaganja i sl. dodatno su obogaćene korištenjem dugmadi.

Prikupljeni pribor za šivanje (škare, konci, napršnjak, pribadače, sigurnosne igle itd.) našao je svoju primjenu i u kreativnom izražavanju izradom slika te čestitki.

Budući da Hrvatsku tradicijsku kulturu odlikuje i bogatstvo različitih starih, možda zaboravljenih igara, njihovim oživljavanjem nastojalo ih se izvući iz zaborava. “Onput kad smo se igrali” te “Cukar i kafe” neki su od naslova važnih u istraživanju istih.

Igre poput “Graničara”, “Lastika”, “Školice”, “Špigula”, “Karti”, “Crvene kraljice 1,2,3” i druge, zbog svoje novine i jednostavnih pravila pobuđuju veliki interes kod djece. Svoje su mjesto našle i u izradi plakata te u likovnom izrazu djece. Uzimajući u obzir brojne prednosti ovih igara na fizički, psiho-motorički, emocionalni, socijalni, mentalni i jezični razvoj, držimo ih vrijednim doprinosom odgojno-obrazovnog rada.

Projekt „Hrvatska tradicijska kultura“ je bogato dokumentiran kako bi svim sudionicima bilo omogućeno lakše i kontinuirano praćenje. Prostor obiju soba i hodnik bili su prepuni zanimljivih, edukativnih plakata, fotografija, dječjih izjava i crteža. Važnu ulogu u njegovom dokumentiranju zauzima Dnevnik projekta prepun aktivnosti i sadržaja koje su se tijekom pedagoške godine realizirale u vrtiću, a u njegovoj izradi sudjelovali su djeca i odgajatelji.

Tijekom projekta ostvarena je mnogobrojna suradnja s vanjskim čimbenicima te povezivanje sa dječjim vrtićima „Duga“ iz Umaga i „Matulji“. S Narodnim muzejom u Zadru i kućom Halubajskog zvončara u Viškovu surađivalo se u cilju izlaganja i prezentiranja stihova nastalih u projektu, a sa grobničkim dondolašima u vezi njihovog posjeta vrtiću i upoznavanja djece s običajima vezanim uz maškare. Mjesni odbori Vojak i Trsat su na svojim web stranicama objavili tekst i fotografije o tijeku projekta. Surađujući s Udrugom Val i njihovim Malim putujućim kazalištem djeca su mogla vidjeti kazališnu predstavu „Legenda o paškoj čipki“ u izvođenju gospođe Gordane Brzaj. Projekt je predstavljen u regionalnom časopisu Tarsatika, Novom listu i na Radio Rijeka uz sudjelovanje odgajateljice i djece iz vrtića (<https://www.novilist.hr/rijeka-regija/rijeka/rijecki-predskolci-osmislili-slikovnicu-o-baby-lasagni/> ) i u polusatnoj emisiji (<https://radio.hrt.hr/radio-rijeka/zivot/djecji-vrtic-pcelice-napravio-genijalnu-slikovnicu-o-baby-lasagni-djeca-naucila-i-heklati--12014626>). Također je prezentiran odgajateljima vrtića kojima je osnivač Grad Rijeka u okviru Tjedna dobre odgojno obrazovne prakse. Završni izlet u grad Umag ostvaren je u suradnji i uz pomoć pročelnika Slaviše Šmalca iz Odjela za društvene djelatnosti, ravnateljice DV „Duga“ Marije Adamović, muzejske pedagoginje Barbare Crnobori te voditeljice krojačkog obrta Mirne Posavčić. Na ovaj način djeci je bilo omogućeno da upoznaju grad Umag i njegove znamenitosti uz stručno vodstvo, druže se sa djecom vrtića „Matulji“ i „Duga“ i vide originalne kostime koji se šivaju za Baby Lasagnine nastupe. Ujedno je ovo bio i kraj ovog višemjesečnog projekta.

***PPO Veseljko***

Tema ovogodišnje bitne zadaće ponešto je promijenjena te je od odgojitelja zahtijevala puno više promišljanja, kako o odabiru same teme tako i o njezinoj izvebi i prezentaciji. Većina odgojitelja prvi puta se susrela sa radom na projektu te smo kroz zajedničku suradnju najprije odredili općenite smjernice – kako bilježiti svoj rad, kako djeci predstaviti nove aktivnosti i poticaje itd.

U radu sa mješovitim vrtićkim skupinama najveći izazov predstavljao je zadržavanje interesa djece kroz duži vremenski period, osobito kod projekata kod kojih teme i aktivnosti spontano izrastaju jedni iz drugih (“Put oko svijeta”, “Život pčela”).

Interesi djece su promjenjivi te je bilo potrebno često osmišljavati i uvoditi nove poticaje, uključivati nove teme te osluškivati što i na koji način djeca spontano unose u igru. Ponekad je također bilo izazovno povezati sve dobne skupine u određenu aktivnost, osobito kada su starija djeca pokazivala veću razinu razumijevanja i koncentracije, ali taj problem smo rješavali pomoću raznolikog sadržaja i samog pristupa djeci – kombinirajući simboličku igru, likovno izražavanje i konkretna iskustva.

Uz sve osmišljene aktivnosti koje čine projekt, potrebno je bilo slijediti i inicijativnost djece koja je često zahtijevala promjene u skupini – od prostora, materijala do jednostavne izmjene djece (posjeti djece drugih skupina). Interesi djece su se jako često mijenjali; ono što je na početku bilo potpuno nezanimljivo odjednom je dobilo na važnosti i djeca su krenula sa osmišljavanjem vlastitih igara i aktivnosti vezanih uz određeu temu. Ovakve promjene ukazivale su na rast interesa za složenije i apstraktnije pojmove – budući da su osnove usvojene, za daljnje napredovanje bilo je potrebno povećati, otežati i unaprijediti ponuđene poticaje i aktivnosti.

Što se tiče suradnje sa vanjskim čimbenicima, takva suradnja bila je mnogobrojna i česta; obogatila je odgojno – obrazovni rad te dala dodatnu vrijednost iskustvima djece. U gotovo svim skupinama odvila se poticajna, zanimljiva i bogata suradnja te su i djeca i roditelji dobili na važnosti, osvijestivši svoj doprinos radu i životu skupine. Osim suradnje sa roditeljima kao vanjskim čimbenicima, sve skupine ostvarile su suradnju sa gradskim Bibliobusom te su sudjelovale u različitim projektima grada Rijeke (projekt “Rijeka zdravi grad”, “I-fest” itd.).

U projektnom načinu rada sudjelovale su i dvije jasličke skupine. Rad na bitnoj zadaći u vidu malih projektnih aktivnosti u multisenzornom okruženju pokazao se kao višestruko dobrobitan za svu djecu, budući da je uključio i unaprijedio sve razvojne segmente odnosno cjeloviti razvoj svakog djeteta.

Djeca su radom na malim projektima razvijala grafomotoriku, jezični razvoj te su postavljeni temelji za kvalitetan socioemocionalni razvoj. Upoznali su i isprobali nove likovne tehnike te manipulirali različitim pedagoški neoblikovanim, prirodnim materijalima.

I u jasličkim skupinama odvile su se promjene, kako na razvojnim područjima tako i u samome prostoru skupine koji je obogaćen novim poticajima, materijalima i igračkama izrađenima od strane odgojitelja te studenata (boravci studenata na praksi). Sada je prostor puno veseliji te djecu različite dobi, spola i sposobnosti poziva na igru i istraživanje.

U cjelokupnom radu odgojitelji jasličkih skupina nisu naišli na suviše zahtjevnih izazova, ali nailazili su na konstantnu potrebu za individualnom prilagodbom planiranih aktivnosti i sadržaja, ovisno o mogućnostima i interesima djece s obzirom na dob, kao i na omogućavanje različitih načina uključivanja ovisno o trenutnom interesu. Svojevrstan izazov predstavljalo je i pomanjkanje resursa odnosno izlaska u prirodu (boravci izvan vrtića u parku ili šumi) te oskudan sadržaj vanjskog prostora vrtića. Ti su se resursi nadomjestili korištenjem digitalnih alata (audio, video) te različitog slikovnog sadržaja (slikovnice, enciklopedije itd.).

U obje skupine kroz godinu je njegovana uspješna i poticajna suradnja sa roditeljima te obiteljima djece (bake i djedovi, šira obitelj). Roditelji su donošenjem materijala i sudjelovanjem u radu i životu skupine poticali pozitivne odnose roditelj – odgojitelj – dijete. Osim roditelja, u radu skupine sudjelovala je i studentica ranog i predškolskog odgoja čiji je doprinos projektnom načinu rada bio značajan i dobrodošao.

***PPO Vežica***

Djeca i odgajatelji PPO Vežica ove godine su se susreli sa brojnim izazovima vezanim za preseljenje u PPO Morčić u listopadu. Organizacijski i materijalni uvjeti su bili smanjenog kapaciteta, i to je nešto o čemu se promišljalo kod planiranja i provedbe odgojno-obrazovnog rada. U izvješću ćemo prikazati četiri projekta koja bi istaknule s obzirom na intenzitet i duljinu trajanja (“Dinosaurusi”, “Tajne malih bića”, “Dva mala pera” i “Kukci”), Male planinare, te različite aktivnosti kojima se pridonosilo cjelovitom razvoju djece, nisu se razvile u projekte, ali imaju važnu ulogu u razvijanju dobrobiti djece. Pedagoška godina započela je promišljanjem o ključnim područjima u kojima želimo ostvariti napredak i dublje djelovanje. U središte našeg interesa stavili smo međuljudske odnose među djecom, s posebnim naglaskom na razvoj empatije, poštovanja i zajedništva. Djeca su kroz raznovrsne aktivnosti razvijala svijest o svom tijelu, njegovim mogućnostima, ali i o međusobnim razlikama koje proizlaze iz dobi i razvojnog stadija. Poseban naglasak stavljen je na vrijednost svakog pojedinca – bez obzira na razlike – i na učenje kroz prihvaćanje i poštovanje različitosti. Cilj je bio potaknuti djecu da prepoznaju kako svatko može pridonijeti zajednici te da se od svakoga može nešto naučiti.

* **Kako se radom na bitnoj zadaći doprinijelo dobrobiti djece u vrtiću**

Radom na bitnoj zadaći unutar projekta "Dinosaurusi" djeca su imala priliku razvijati niz kompetencija i vještina koje su direktno doprinosile njihovoj dobrobiti. Preseljenjem iz matičnog objekta u Morčić djeca su se suočila s novim prostorom i uvjetima koji su iziskivali veću samostalnost, prilagodbu i komunikacijske vještine. Taj kontekst iskorišten je kao poticaj za razvoj snalažljivosti, orijentacije u prostoru te aktivnog sudjelovanja u oblikovanju svakodnevice – od odlučivanja što ponijeti u novi prostor do organizacije novih centara aktivnosti.

Projekt "Dinosaurusi" proizašao je iz dječjeg spontanog interesa te im je omogućio učenje kroz igru, istraživanje i stvaranje u multisenzornom okruženju. Djeca su razvijala:

* kognitivne vještine: učenjem o geološkim razdobljima, vrstama dinosaura, teorijama izumiranja
* govorno-jezične vještine: bogaćenjem rječnika i formuliranjem pitanja
* socijalne vještine: kroz suradničku igru, dogovaranje i pregovaranje
* motoričke vještine: kroz manipulaciju alatima, oblikovanje fosila i rad u senzornoj kutiji
* istraživački duh i znatiželju: stvaranjem hipoteza i traženjem odgovora

Projekt "Tajne malih bića" proizašao je iz spontanog interesa djece za svijet kukaca, ptica i riba, a razvio se kroz svakodnevna opažanja, razgovore te iskustva iz prethodnog projekta. Djeca su u procesu rada razvijala temeljne kompetencije, a istovremeno doživljavala osjećaj osobnog doprinosa, uspjeha i pripadnosti skupini.

Dobrobiti za djecu:

* Poticanje znatiželje i istraživačkog duha kroz učenje o malim bićima i njihovom okruženju.
* Razvoj empatije i etičkih vrijednosti – pažljivo ophođenje prema živim bićima, razumijevanje njihovih potreba.
* Jačanje samopouzdanja – djeca prepoznaju vlastite interese, pokazuju inicijativu, prenose znanje vršnjacima.
* Multisenzorno iskustvo – vizualna, auditivna i taktilna percepcija svijeta oko sebe (slušanje ptičjih glasova, promatranje kukaca, modeliranje riba i leptira).
* Razvoj govorno-jezičnih vještina – izražavanje doživljaja, postavljanje pitanja, objašnjavanje procesa.
* Socijalni razvoj – suradnja, pomaganje mlađima, timski rad.

Projekt "Dva mala pera" započeo je spontano i prirodno, dolaskom dva pera tigraste papige u skupinu. Ta svakodnevna situacija potaknula je snažnu dječju znatiželju i niz pitanja koja su postala temelj projekta. Djeca su tijekom cijelog procesa bila aktivni sudionici – postavljali su pitanja, istraživali, opažali, zaključivali i izražavali svoja zapažanja na razne načine.

Dobrobiti za djecu:

* Kognitivni razvoj: kroz promišljanje o funkciji perja, razlikama među vrstama, te učenjem kroz neposredno iskustvo.
* Razvoj znatiželje i istraživačkog duha: upotreba mikroskopa, promatranje perja, dlaka, kostura, analiza kroz razgovore i zaključke.
* Socijalno-emocionalni razvoj: učenje o odgovornosti prema životinjama, razvijanje empatije i brige za prirodu.
* Govorno-jezične vještine: aktivna komunikacija, izražavanje misli, sudjelovanje u razgovorima i postavljanje pitanja.
* Kreativni razvoj: crtanje perom i tušem, izrada mini farmi, izražavanje kroz likovne i stvaralačke aktivnosti.

Mini projekt vezan za kukce započeo je spontano, kroz dječje zanimanje za kukce koje su pronalazili i istraživali tijekom boravka na vanjskom prostoru. Vođeni dječjom znatiželjom, odlučili smo ovu temu produbiti i pretvoriti je u niz osmišljenih aktivnosti koje potiču cjeloviti razvoj djeteta.

Djeca su kroz raznolike aktivnosti učila u stvarnom kontekstu, spontano i s entuzijazmom. Projekt je omogućio:

* Razvoj fine motorike i koordinacije (rezanje voća, oblikovanje kukaca, građenje hotela za kukce)
* Govorni razvoj kroz čitanje slikovnica i priča, komentiranje i postavljanje pitanja.
* Senzorni razvoj (senzorna kutija, svjetlosni stol, dodir prirodnih materijala)
* Socio-emocionalne vještine – razvijanje empatije, suradnje, tolerancije i poštivanja dogovora
* Samostalnost i inicijativa – djeca samostalno biraju materijale, surađuju i dijele zadatke
* **Promjene u PPO-u/skupini nastale radom na bitnoj zadaći**

Kroz provođenje projekta i ostalih aktivnosti kod djece su primjećene promjene na različitim područjima. Povećana je samostalnost djece, snalaženje u novom prostoru, samostalna briga o osobnim stvarima, organizacija igre i aktivnosti, što je bilo iznimno važno budući da su se djeca našla u novom prostoru. Primjećena je povećana motivacija za učenje kad su djeca sama inicirala pitanja i sudjelovala u traženju odgovora što je dovelo i do samostalnost i inicijative u predlaganju aktivnosti, izradi materijala i sudjelovanju u planiranju, te unaprjeđenja grupne dinamike, suradničkog planiranja, dijeljenje alata i materijala, bolje grupne kohezije i veća razina međusobne suradnje i povezanosti, starija djeca spontano pomažu mlađima, prenose znanje i vještine.

Primjećen je i porast interesa za prirodu i okoliš kroz češće aktivnosti na otvorenom, promatranje bića u stvarnom kontekstu, razvijanje svijesti o zaštiti prirode gdje djeca pokazuju oprez pri rukovanju živim bićima, uče o njihovoj važnosti u ekosustavu, te povećanje interesa za prirodoslovne teme. Djeca pokazuju veće zanimanje za životinje, njihove karakteristike i načine života

Promjene su uočene i u prostornoj opremljenosti i organizaciji sobe. Obogaćen je prostorno-materijalni kontekst, soba je opremljena prirodnim materijalima, maketama farmi, perjem i materijalima za istraživanje. Stvoren je "Svijeta dinosaura", izrađeni su fosili, senzorne kutije i likovni radovi rezultirali su prostorom punim dječjih ideja i kreativnosti.

* **Izazovi u realizaciji bitne zadaće i načini njihovog prevladavanja**

Tijekom realizacije bitne zadaće i samog odgojno – obrazovnog rada pojavili su se brojni izazovi. Kao prvi izazov istaknule bi preseljenje u Dv Morčić što je od djece zahtjevalo privikavanje na novi prostor, nedostatak poznatog okruženja i svakodnevne rutine, te novu organizaciju materijala i opreme uz ograničenost prostora i resursa u Dv Morčić.

Kod rada na projektima izazovi s kojima smo se susrele su se tijekom vremena mijenjali. Početni izazov je bio zadržavanje fokusa djece na temu gdje je u dinamičnom i novom prostoru koncentracija bila izazov. Zatim različita razina znanja i interesa među djecom, te **raznolikost interesa – neka djeca su više zainteresirana za domaće životinje, druga za ptice ili perje, kao i** održavanje fokusa kod mlađe djece tijekom složenijih aktivnosti. Nakon prevladavanja početnih izazova kroz postupno upoznavanje prostora i osoba kroz šetnje, zajedničko imenovanje prostorija i osoba u okolini, aktivno uključivanje djece u izbor materijala i oblikovanje okruženja, nuđenjem multisenzornih i raznolikih aktivnosti koje su djeci omogućile da na različite načine sudjeluju i uče, **povezivanje s poznatim kontekstima** – korištenje motiva iz stvarnog života i osobnih iskustava (posjeti farmi, kućni ljubimci, igre iz svakodnevnog života), aktivnosti **prilagođene razvojnom stupnju djece** – kombinacija slobodne igre i strukturiranih zadataka, t**imski rad kroz koji su**  djeca savladala izazove, uz podršku i dogovor („Ja držim, ti lijepi!“), stalnim praćenjem interesa i fleksibilnim prilagođavanjem aktivnosti prema dječjim pitanjima i željama počeli su se javljati novi izazovi. Ti izazovi su se oblikovali u ograničenost u promatranju živih bića u prirodnom staništu (vrijeme, sigurnost), tehničkim ograničenjima kod korištenja povećala i mikroskopa, p**itanja na koja nije uvijek bilo jednostavno odgovoriti** (npr. zašto kokoš ne leti, a galeb da), t**ehničkim izazovima u korištenju mikroskopa, te t**ehničkim izazovima u građenju složenijih struktura (mravinjak, hotel za kukce). Korištenjem moderne tehnologije, **digitalnih alata i edukativnih materijala** (slike, video, glazba) djeci su se približile teme koje u današnje doba nemaju mogućnosti iskustveno doživiti, opasne su ili se ne događaju u našem okruženju. Također, pozvan je i stručnjak, **roditelj veterinar**, koji je odgovarao na dječja pitanja i omogućio dublje razumijevanje teme.

Na otklanjanju svih izazova se vodila briga da se djeci omogući i**ndividualizirani pristup aktivnostima**, odnosno omogućeno slobodno biranje aktivnosti prema interesima, **stvori kombinacija aktivnosti u zatvorenom prostoru i na otvorenom** – kako bi se prilagodili vremenskim uvjetima, te da se omogući p**ovećana suradnja među djecom**.

* **Suradnja s vanjskim čimbenicima**

Projekti su obogaćeni suradnjom s Bibliobusom, koji nam je osigurao pristup enciklopedijama, knjigama i slikovnicama, što je dodatno motiviralo djecu na istraživanje i postavljanje pitanja.

Projekti su bili obogaćeni suradnjom s roditeljima i širim okruženjem. R**oditelji** su uključeni kroz dijeljenje vlastitih iskustava (pecanje, promatranje prirode), doniranje materijala i podršku u izradi hotela za kukce, gostovanjem u skupini, te poticanjem **roditelja** na razgovore s djecom o kukcima i zajedničko promatranje prirode u slobodno vrijeme. Kroz istraživanje vanjskog prostora (dvorišta, livada, parkova) kao prirodnog okruženja za promatranje kukaca i ptica, šetnjama okolicom vrtića upoznala se lokalna zajednica i okruženje čijeg je dijela i naš vrtić.

**Mali planinari**

Posebno smo ponosne na Male planinare koje provodi kolegice iz vrtića i koji svake godine rastu i postali su jedan od zaštitnih znakova našeg vrtića.

Vrtić Vežica kontinuirano provodi projekt kratkih planinarskih i pješačkih izleta s idejom da se djeci omogući kretanje i igra u multisenzornom prirodnom okruženju.

Dobrobiti za djecu su višestruke:

* Hodanje povećava funkciju krvožilnog i dišnog sustava
* Pozitivno utječe na razvoj krupnih mišićnih skupina
* Ujednačen ritam hodanja smanjuje stres
* Boravak u prirodi djeluje opuštajuće
* Stimulira osjete: vida (fokus na daljinu), sluha (šum vjetra, vode, glasanje ptica), njuha (mirisi bilja)
* Pozitivno utječe na prostorno pamćenje i orijentaciju
* Potiče razvoj proprioceptivnih sposobnosti

Ishodi su postignuti na zabavan i nenametljiv način, a svako dijete imalo je mogućnost iskušati svoje sposobnosti i pokazati vještine onoliko koliko je u tom trenutku bilo spremno.

Ostvarili smo ukupno 7 pješačko-planinarskih izleta od čega 4 s prijevozom (Rječina, Veli vrh, Platak, Carmen Sylva) i čak 3 lokalna (Sv. Križ, Pegaz i Martinšćica).

Ove godine su planinarske aktivnosti proširene i na 3 skupine vrtića Morčić s kojima smo zbog privremenog gostovanja u njihovom objektu usko i uspješno surađivali. Stalni sudionici izleta bile su skupine Rainbows i Loptice, a povremeni Bubbles i Brodići. Svemu je prethodio roditeljski sastanak pripreme za buduće izlete.

Jedina poteškoća oko realizacije ovakvih izleta nalazi se u neizvjesnosti vremenske prognoze i pronalaženju prijevoznika.

Valorizaciju izleta provodili smo zajedno s djecom ispunjavajući prilagođene planinarske dnevnike. Dva izleta ove godine djeca ističu po svojoj atraktivnosti i to: Kanjon Rječine –zbog hodanja (i penjanja) po stijenama suhog korita Rječine i Pegaz –zbog životinja.

JASLICE

*Korištenje prirodnina u likovnom kontekstu.*

Cilj organiziranih aktivnosti bio je istraživanje i manipuliranje prirodnim materijalima, predmetima i plodovima iz prirode koji pružaju mogućnosti za aktiviranje različitih osjetila kojima djeca upoznaju svijet. Koristeći prirodnine u kombinaciji s likovnim materijalima izrađivali smo likovne radove i kreirali situacije za razvoj sposobnosti samoizražavanja, mašte i kreativnosti.

Korištenje prirodnina u likovnom kontekstu doprinijelo je dobrobiti djece u vrtiću na više razina:

• Poticanje kreativnog izražavanja i mašte

Aktivnosti koje uključuju prirodnine omogućile su djeci da slobodno izražavaju svoje ideje, osjećaje i doživljaje na originalan način. Kombiniranjem različitih prirodnih materijala s likovnim sredstvima kod djece se razvijalo kreativno mišljenje i individualni izraz.

• Razvijanje osjetilnog iskustva

Djeca su istraživala prirodne materijale dodirom, mirisom, vidom, pa čak i sluhom (npr. Zvuk suhog lišća), čime su se aktivirala sva osjetila. To je pridonjelo razvoju senzorne integracije i dubljem razumijevanju svijeta oko sebe.

• Neposredno iskustveno učenje

Kroz istraživanje i manipulaciju prirodnim predmetima, djeca su učila o svojstvima materijala (tekstura, težina, boja, miris) te stjecala konkretna znanja o prirodi i njenim procesima. Ovakvo učenje razvijalo je kod djece znatiželju i istraživački duh.

• Razvoj fine motorike i koordinacije

Rukovanje sitnim prirodninama (sjemenke, lišće, grančice, kamenčići) poticalo je razvoj preciznosti pokreta, što je važno za razvoj fine motorike i pripremu za pisanje.

• Emocionalna dobrobit i povezanost s prirodom

Boravak i rad s prirodnim materijalima smirujuće je djelovao na djecu, smanjivao stres i poticao osjećaj zadovoljstva. Također, tim putem se razvijao osjećaj povezanosti i poštovanja prema prirodi.

• Socioemocionalni razvoj i suradnja

Timsko stvaranje, dijeljenje ideja i zajedničko istraživanje prirodnih materijala razvijali su socijalne vještine, toleranciju, pregovaranje i osjećaj pripadnosti skupini.

Promjene koje su nastale unutar odgojno-obrazovne skupine tijekom rada na bitnoj zadaći prvenstveno su se odnosile na izgled prostora, jer su djeca svakodnevno samostalno i zajednički izrađivala različite poticaje i likovne radove kojima smo ukrasili sobu dnevnog boravka, hodnik i garderobu vrtića. Prostor je postao topliji, bogatiji i više prilagođen dječjem izražavanju – istinski odraz dječjeg stvaralaštva, doživljaja i kreativnosti. Djeca su svakodnevno ponosno izlagala svoje radove na panoima, dokumentirala ih u likovnim mapama i pokazivala roditeljima, koji su također aktivno sudjelovali u prikupljanju prirodnih materijala prilikom odlazaka na putovanja, izlete i šetnje prirodom. Na taj su način i djeca i roditelji bili zajednički uključeni u aktivnosti vrtića, čime se dodatno ojačala suradnja između vrtića i obitelji.

Osim promjena u fizičkom prostoru, zapažene su i promjene u dinamici skupine i dječjem ponašanju. Djeca su pokazivala veći interes za boravak na otvorenom, razvijala dublju povezanost s prirodom te su bila motiviranija za izražavanje kroz likovne aktivnosti. Povećala se međusobna suradnja i komunikacija među djecom, jer su se često zajednički dogovarala, istraživala i dijelila prirodnine koje su donijela. Djeca su sve češće spontano predlagala ideje za likovne radove, čime su razvijala samopouzdanje, inicijativu i osjećaj pripadnosti skupini.

Također je došlo do promjene u načinu planiranja aktivnosti od strane odgojitelja – više se poticala fleksibilnost, praćenje dječjih interesa i uključivanje materijala iz svakodnevnog okruženja.

U konačnici, rad na ovoj temi doprinio je stvaranju poticajnog, estetski uređenog i emocionalno sigurnog okruženja u kojem se dijete osjeća cijenjeno, uključeno i slobodno da se izrazi na svoj način.

Tijekom rada na temi u sklopu bitne zadaće naišli smo na nekoliko izazova koji su se pojavili. Prikupljanje i dostupnost materijala s obzirom da nisu sve prirodnine uvijek dostupne – ovisno o sezoni, vremenskim uvjetima i lokaciji. Djeca iz različitih mjesta stanovanja na različite načine su dolazila do plodova iz prirode te smo uključivanjem roditelja osigurali dovoljno materijala za svako dijete u skupini. Sljedeće bi istaknuli izazov koji uključuje higijenu i sigurnost. Prirodni materijali (lišće, grančice, kamenčići, zemlja, plodovi) mogu sadržavati prljavštinu ili insekte iz prirode. Zbog toga su odgojiteljice osigurale pranje i sušenje materijala prije upotrebe, vizualno provjerile predmete te upozorile djecu o pažljivom rukovanju. Kao treći izazov nam se pojavio organizacija prostora i skladištenje. Prirodni materijali moraju se pažljivo pohranjivati, a neki su lomljivi ili se brzo kvare. Stoga je odlučeno da stoje u ormaru u označenim kutijama i vrećicama kako bi se što bolje očuvali i lakše rotirali.

* **Zaključak**

Rad na bitnoj zadaći i projektima pokazao se kao vrlo uspješan oblik rada koji u potpunosti podržava dječju znatiželju, inicijativu, učenje kroz igru i aktivno sudjelovanje. Kroz suradnju, prilagodbu i istraživanje djeca su razvijala niz ključnih kompetencija i vještina, a promjene u prostoru nisu predstavljale prepreku, već dodatni poticaj za razvoj i rast. Djeca su kroz igru, istraživanje i međusobne odnose razvijala emocionalne i socijalne vještine, te učila o važnosti zajedništva i brige za okoliš. Kroz svakodnevne aktivnosti, proslave i istraživačke projekte, gradili smo zajednicu u kojoj se cijeni svako dijete i njegovo iskustvo. Ostvaren je značajan pomak u međusobnom prihvaćanju i razumijevanju među djecom.

***PPO Orehovica***

U pedagoškoj godini 2024./2025. rad u odgojnim jasličkim skupinama Pačići i Pilići obilježen je aktivnim provođenjem niza bogatih, raznovrsnih aktivnosti koje su za cilj imale ostvarivanje bitne zadaće, odnosno stvaranje multisenzornog okruženja za poticanje cjelovitog razvoja djeteta. Promišljajući važnost ranog razvoja osjetila kod djece te njihove urođene znatiželje i potrebe za istraživanjem, odgojitelji su zajedno s djecom osmišljavali sadržaje koji omogućuju bogata iskustva i podržavaju razvoj svakog pojedinog djeteta.

Skupina Pačići tijekom godine posebno se posvetila projektima vezanima uz boje i sportske aktivnosti. Djeca su svakodnevno sudjelovala u aktivnostima prepoznavanja i razvrstavanja boja koristeći različite materijale poput pompona, trakica, perlica, plastičnih čepova i kockica, koje su klasificirali, uspoređivali i kombinirali. Uz to, likovno izražavanje pratilo je većinu aktivnosti – koristili su spužve, valjke, četkice, prste te prirodne materijale poput lišća i grančica. Miješali su boje, otiskivali oblike i oblikovali jednostavne motive, a takve aktivnosti bile su usko povezane s razvojem fine motorike, koordinacije oko-ruka, kreativnosti i vizualne percepcije. Kroz svakodnevne sportske poligone, organizirane i u unutarnjim prostorima, djeca su razvijala ravnotežu, koordinaciju i tjelesnu izdržljivost. Također, često su se uključivala u građevne i konstruktivne igre koristeći razne vrste kocaka, kolutova i prirodnih materijala. Gradila su puteve, kuće i različite strukture, razvijajući prostornu orijentaciju, logičko mišljenje i suradničke vještine. Dodatno, kroz svakodnevno promatranje vremena i prirodnih pojava, djeca su razgovarala o godišnjim dobima i izražavala svoje dojmove crtežima i tematskim panoima. U pojedinim su se trenucima provodile i jednostavne istraživačke aktivnosti i mali eksperimenti poput prelijevanja, promatranja otapanja leda ili uspoređivanja količina i volumena, čime se poticalo radoznalost, uspoređivanje i zaključivanje.

Skupina Pilići usmjerila se na taktilne i senzorne aktivnosti, istražujući teksture prirodnih materijala kao što su kamenčići, kora drveta, listovi, češeri, pijesak, riža i brašno. Uživali su u aktivnostima poput kinetičkog pijeska, modeliranja plastelinom, oblikovanja tijesta i rada s glinom, što je omogućilo razvoj osjetilnog iskustva i fine motorike. Osim toga, intenzivno su se bavili i igrama svjetla, sjene i boja. Djeca su promatrala prozirnost i veličine materijala pomoću svjetlosnog stola, razvrstavala pompone, trakice i perlice te stvarala različite uzorke i kombinacije. Poseban interes skupine Pilići bio je usmjeren prema temama „Vrt“ i „Farma“. U sobi su u zip vrećicama sijali sjemenke graha, bosiljka, mente i peršina, a kasnije su ih presađivali u vanjski vrt. Uz svakodnevno promatranje, zalijevanje i brigu o biljkama, radili su i likovne radove na temu vrta, izrađivali sunce, voće, cvijeće i ptice te se igrali simboličkih igara kao vrtlari i voćari. U sklopu teme farma, uredili su tematski kutak u sobi, čitali slikovnice o životinjama, igrali igre seoskog života te povezali temu s bibliobusom i sadržajima koje im je donosio.

Upravo iz interesa skupine Pilići za vrt, razvila se zajednička inicijativa sadnje i uređivanja vrtićkog vrta. Dok su Pilići istraživali procese rasta u sobi, skupina Pačići pridružila im se u aktivnostima na otvorenom. Zajedno su sadili biljke, uređivali gredice i svakodnevno vodili brigu o vrtu. Suradnja je obogatila dječje doživljaje jer su svoja zapažanja mogli prenijeti u stvarni kontekst, učeći jedni od drugih, razvijajući osjećaj odgovornosti i zajedništva. Djeca su također s roditeljima sudjelovala u zajedničkoj akciji sadnje i opremanja vrta – nabavljene su sadnice, koje su djeca zalijevala, presađivala i promatrala njihov rast.

Simbolička igra bila je prisutna u svakodnevnom radu obje skupine. U skupini Pačići djeca su istraživala obiteljske uloge i odnose kroz igre doma, odlazaka u trgovinu i na izlet, brige o drugima i slično. Korištene su plišane lutke, improvizirani predmeti i tematski poticaji. Odgojiteljice su uredile i obogatile obiteljski centar u sobi slikama obitelji, obiteljskim predmetima i elementima kućnog ambijenta. Djeca su spontano razvijala empatiju, međusobnu suradnju i osjećaj pripadnosti. I u skupini Pilići simboličke igre bile su sastavni dio dana, osobito tijekom jutarnjeg okupljanja, kada su djeca oponašala životne situacije, gradeći socijalne i emocionalne vještine.

Djeca iz obje skupine rado su sudjelovala u glazbenim aktivnostima, pjesmi i plesu, osobito na otvorenom. Ritmičke igre, igre pokreta i ples poticali su njihov osjećaj za ritam, izražavanje emocija i samopouzdanje.

Skupine su tijekom godine ostvarile suradnju s bibliobusom, koji je redovito dolazio. Djeca su tako bila izložena novom štivu koje je poticalo interes za predčitalačke sposobnosti, jezični razvoj i likovne interpretacije pročitanih/viđenih sadržaja. Također, ostvarena je vrijedna suradnja s područnom školom Orehovica. Djeca su s učenicima boravila na igralištu, zajednički sudjelovala u radnoj akciji uređenja vanjskog prostora, čistila lišće te pripremala prostor za igru i druženje sljedeće pedagoške godine.

Cjelokupan rad odgojnih skupina temeljio se na pažljivom promišljanju potreba, interesa i razvojnih mogućnosti djece. Djeca su istraživala, stvarala i učila kroz bogata osjetilna iskustva, izražavajući se kroz pokret, jezik, glazbu i stvaralaštvo. Poticajno i fleksibilno okruženje omogućilo im je slobodu istraživanja i sigurnost izražavanja, čime je podržan njihov cjelokupni razvoj. Kroz ovakav pristup ostvarena je temeljna zadaća ranog i predškolskog odgoja – razvoj individualnih potencijala djeteta u skladu s njegovim ritmom i interesima, kroz igru, istraživanje i aktivno sudjelovanje u zajednici.

**RAD S DJECOM S POSEBNIM POTREBAMA**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ***PPO*** | ***Ošt. sluha, vida, motorike*** | ***Govorno jezične pote-škoće*** | ***Zdravstv.***  ***i trajne teškoće (kronične bolesti i***  ***stanja)*** | ***Odstupanje od nivoa očekivanog za dob***  ***- +*** | | ***Speci-fična pona-***  ***šanja*** | ***Razvojni***  ***rizični čimbe-nici*** | ***Rizični faktori u obitelji*** | ***Odgoda škole*** | ***Ukupno*** |
| Galeb |  | 3 | 3 | 1 | 1 | (1) |  | 2 | (1) | **10**(2) |
| Morčić | 2(1) | 10(3) | 2 | 2(1) | 1 | 4(8) |  | 1(2) | (1) | **22**(16) |
| Orehovica | (1) | 1 |  |  |  | (1) |  | 1 |  | **2**(2) |
| Pčelice | 1 | 3(3) | 1 | 2(1) |  | (8) | 1(2) | 1 |  | **9**(14) |
| Veseljko | 1(5) | 5(5) | 2(2) | 4(3) |  | (9) | 1(2) | 1 | (3) **\*** | **14**(29) |
| Vežica |  | 7 | 1 | (1) |  | 1(1) | (2) | (1) | 2(1) | **11**(6) |
| Ukupno | **4(7)** | **29**(11) | **9(2)** | **9(6)** | **2** | **5**(28) | **2(6)** | **6**(3) | **2**(6) | ***68***(69) |

*\* Napomena: Budući je kod neke djece prisutno više značajki navedenih u tablici, u zagradama prikazujemo dodatan broj djece koje imaju pojedinu značajku kako bi se stekao dojam o realnom ukupno broju i vrsti pojedinih teškoća.*

Tijekom pedagoške godine 2024./2025. u Dječji vrtić Sušak bilo je upisano ukupno **68-ero** djece s posebnim potrebama (djece s teškoćama u razvoju i razvojnim odstupanjima, darovite djece, djece sa zdravstvenim teškoćama), na koji broj se još nadodaju djeca s alergijama i preosjetljivosti na namirnice (podaci su navedeni u izvješću zdravstvene voditeljice). Djeca koja imaju razvojne, zdravstvene ili psihosocijalne posebne potrebe u trajnom su praćenju stručnog tima vrtića.

Posebnu skupinu za djecu s intelektualnim teškoćama (PPO Veseljko) pohađalo je petero djece. Ostala djeca bila su uključena u redovne skupine u svim podcentrima predškolskog odgoja. Ukupno je u ustanovi bilo upisano 13-oro djece sa nalazom i mišljenjem prvostupanjskog tijela vještačenja. Još jedno dijete s vještačenjem upisano je u program predškole.

U pojačanom praćenju stručnih suradnika bilo je početno 35-oro djece, a taj se broj tijekom godine mijenjao prema uočenim potrebama**.** Postupak pedagoške opservacije proveden je za šestoro djece sa uočenim razvojnim odstupanjima – petoro u redovnom programu, te jedno u programu predškole. Svi roditelji su na početku postupka informirani o pedagoškoj opservaciji, njezinu cilju i trajanju. Također su individualno savjetovani kako poticati razvoj djeteta kod kuće, olakšati njegovu prilagodbu na vrtić te koja prava i obveze imaju u odnosu na djetetove posebne potrebe. Po završetku opservacije opservacijski tim donio je zaključak pedagoške opservacije koji je sadržavao preporuku opservacijskog tima za primjereni oblik odgojno-obrazovnog rada. Roditeljima djece koja do sada nisu bila vještačena preporučeno je pokretanje postupka prvostupanjskog vještačenja pri Zavodu za socijalni rad, sa ciljem ostvarivanja prava i utvrđivanja adekvatnog oblika odgojno-obrazovnog rada.

Pojedinim roditeljima preporučena je dodatna dijagnostika i/ili tretman u vanjskim institucijama (KBC Rijeka, Centar Slava Raškaj, edukacijsko–rehabilitacijski kabineti, privatna psihološka praksa, logopedski kabineti, kabineti senzorne integracije i radne terapije). Ostvarena je suradnja s vanjskim institucijama s ciljem osiguravanja boljih uvjeta za poticanje razvoja djeteta (osnovnim školama, KBC-om, Centrom za rehabilitaciju Slava Raškaj i privatnim kabinetima koji se bave rehabilitacijom, psihološkom procjenom, logopedskom i senzomotoričkom procjenom i tretmanom). Individualni razgovori odgajatelja i članova stručnog tima s roditeljima provođeni su u svrhu potpunog upoznavanja djeteta i njegovog funkcioniranja u kontekstima izvan vrtića, razmjene informacija, savjetovanja, davanja preporuka roditeljima za poticanje djeteta kod kuće te zajedničkog vrednovanja napretka djeteta.

Provođene su konzultacije s odgajateljicama u svrhu timskog individualnog planiranja podrške za djecu s teškoćama u razvoju i razvojnim odstupanjima, kao i sa ciljem evaluacije realiziranog rada. Za pojedinu djecu za koju je uočena potreba, edukacijski rehabilitator je u suradnji s odgajateljima i psihologom sastavio Individualni plan podrške, ciljevi kojeg su tijekom provedbe evaluirani u konzultacijama s odgajateljicama.

Na poslovima stručnog suradnika edukacijskog rehabilitatora kao nestručna zamjena ove pedagoške godine radila je pedagoginja Gordana Brzaj.

Kroz rad stručnih suradnika s djecom u skupini odgajatelji su dobivali model kako individualizirati rad, uključiti dijete u aktivnosti te pritom maksimalno poticati njegov razvojni potencijal. Sva djeca s potencijalnim razvojnim rizikom obuhvaćena su provedbom praćenja svih skupina korištenjem Luevenske skale dobrobiti i uključenosti, a konzultacije sa stručnim timom provedene su uživo ili on-line putem.

U kontinuiranom unaprjeđivanju ovih segmenata rada i nadalje će se naglasak primarno stavljati na rad s djecom, praćenje ostvarivanja odgojno-obrazovnih i razvojnih ciljeva u odnosu na njih, suradnju stručnog tima, odgajatelja i roditelja, kao jačanje stručnih kompetencija i podršku odgojiteljima kroz stručno usavršavanje.

# 5. STRUČNO USAVRŠAVANJE

# 

Stručno usavršavanje tijekom pedagoške godine 2024./25. većinom je realizirano u odnosu na planirano.

Stručni razvoj odgojno-obrazovnih djelatnika, s trajnim ciljem podizanja razine kvalitete odgojno-obrazovnog rada, bio je usmjeren prema razvoju istraživačkih i refleksivnih umijeća odgojitelja kako bi što bolje razumjeli dijete, njegove akcije i vlastitu implicitnu pedagogiju.

Kontinuirano jačanje stručne kompetencije, kao i razvoj osobnosti odgajatelja i stručnih suradnika, doprinosi razvoju kulture ustanove te gradi kvalitetne odnose između svih sudionika odgojno-obrazovnog procesa.

Odgajatelji i stručni suradnici uključivali su se u različite teme ponuđene na razini ustanove, u organizaciji AZOO, ostalih ustanova i organizacija kao i putem dostupnih internetskih sadržaja – prema vlastitim interesima i mogućnostima. Odgajatelji su se mogli uključiti u stručne teme u okviru Tjedna dobre odgojno-obrazovne prakse dječjih vrtića grada Rijeke odgajatelji te kao aktivni nosioci izlaganja. Stručni djelatnici pratili su stručnu literaturu i periodiku te su se redovito usavršavali koristeći dostupne on-line sadržaje, čime se osigurava suvremenost vlastite teorije i prakse.

Realizirani sadržaji u okviru stručnog usavršavanja prikazani su u sljedećim tablicama:

|  |  |  |  |
| --- | --- | --- | --- |
| **Odgojiteljsko**  **vijeće** | **Tema** | **Nositelj** | **Rok** |
| 1. | Usvajanje Godišnjeg plana i programa odgojno-obrazovnog rada za ped. god. 2024./2025. | ravnatelj  stručni suradnici  odgojitelji | 26. rujna 2024. |
| 2. | Prijedlog izbora kandidata za nagradu AmbasadoRI | ravnatelj  stručni suradnici  odgojitelji | 12. studeni 2024. |
| 2. | Izmjene i dopune Godišnjeg plana i programa | ravnatelj  stručni suradnici  odgojitelji | 3. prosinca 2024. |
| 2. | Polugodišnje izvješće o realizaciji plana i programa za ped. god. 2024./2025. | ravnatelj  stručni suradnici  odgojitelji | 19. veljače 2025. |
| 3. | Godišnje izvješće o realizaciji Plana i programa rada za ped. god. 2024./2025. | ravnatelj  stručni suradnici i odgojitelji | 26. kolovoz 2025. |

|  |  |  |  |  |
| --- | --- | --- | --- | --- |
| **Interesne grupe** | **Tema** | **Nositelj** | **Rok** | **Mjesto održavanja** |
| 1. | Refleksivna grupa za odgajatelje koordinatore realizacije bitnih zadaća PPO-a | Vedrana Brebrić Žgaljić,  pedagog | mjesečno | PPO Morčić |
| 2. | Refleksivna grupa za odgajatelje u kraćem sportskom programu „Igrom do sporta“ integriranom u redoviti program | Ivana Sutlović, kineziolog  Vedrana Brebrić Žgaljić, pedagog | tromjesečno | PPO Morčić |
| 3. | Grupa podrške za pripravnike odgojitelje i djelatnike koji nemaju zvanje odgojitelja (nestručne zamjene) | Vedrana Brebrić Žgaljić, pedagog | prema dogovoru | PPO Morčić |
| 4. | Celijakija  Alergije i intolerancije na hranu (primjena lijekova)  Specifična stanja i bolesti (febrilne konvulzije, epilepsija (primjena lijekova) | Marija Koščić,  zdravstvena voditeljica | Prema dogovoru | PPO Morčić |
| 5. | Zarazne bolesti | Marija Koščić,  zdravstvena voditeljica | Prema dogovoru | PPO Morčić |
| 6. | Pružanje prve pomoći | Marija Koščić,  zdravstvena voditeljica | Prema dogovoru | PPO Morčić |
| 7. | Protuepidemijske mjere  Higijensko-sanitarne mjere | Marija Koščić,  zdravstvena voditeljica | Prema dogovoru | PPO Morčić |
| 8. | „Od dobre knjige do bolje prakse“ – stručni čitalački klub za odgajatelje DV Sušak i dječjih vrtića grada Rijeke | Ivana Sošić Antunović, psiholog savjetnik | realizirana 4 susreta | PPO Morčić |
| 9. | Prezentacija individualnog rada s djetetom radi lakše procjene jakih i slabih strana razvoja | Gordana Brzaj, edukacijski rehabilitator | Siječanj 2025. | PPO Morčić |
| 10. | Značenje i primjena terapeutskih priča | Gordana Brzaj, edukacijski rehabilitator | veljača 2025. | PPO Morčić |
| 11. | Grupa podrške za odgajatelje  koji u odgojnim skupinama imaju  djecu s teškoćama u razvoju | Gordana Brzaj, edukacijski rehabilitator | prosinac 2024.-ožujak 2025. | PPO Morčić |

# 6. SURADNJA S OBITELJIMA

U cilju kontinuiranog unapređivanja suradnje s roditeljima, tijekom ove pedagoške godine rad se temeljio na:

* ***poticanju dječjeg istraživanja i učenja kroz projektne aktivnosti u multisenzornom okruženju, u cilju razvoja osobnih potencijala djeteta***

Trajne zadaće suradnje s roditeljima odnosile su se na:

* ***unapređivanje suradničkih i partnerskih odnosa s obitelji,***
* ***osnaživanje roditeljskih kompetencija i vještina pozitivnog roditeljstva,***

Naglaskom u radu na ostvarenju navedenih zadaćanastavilo se cjelovito poticati senzornu integraciju djeteta u ranoj i predškolskoj dobi te jačati roditeljsku svijest o važnosti tog razvojnog aspekta. Također, nastavilo se doprinositi unapređivanju suradnje s roditeljima, razvoju partnerstva između obitelji i vrtića, kao i boljem uključivanju roditelja u pojedine segmente odgojno-obrazovnog procesa. Kvalitetna svakodnevna suradnja vrtića i obitelji pritom predstavlja neophodan preduvjet za kontinuirano i ujednačeno poticanje djeteta u svim okruženjima u kojima ono odrasta.

Dijete uči čineći, kroz iskustvo. Stoga su planirane mnoge aktivnosti u vrtiću i izvan njega kojima se potiču sva dječja senzorna osjetila. Djeca su gledala, slušala, dodirivala, kušala i njušila, proširujući tako svoja iskustva, rječnik, spoznaju, ali i gradeći socijalne odnose slušajući jedni druge, što potiče razvoj empatije i prihvaćanja različitosti.

Roditeljska uključenost i partnerski odnosi ključni su čimbenici suradnje. Zajednički je cilj svih uključenih odraslih stvaranje atmosfere suradnje i međusobnog poštovanja, koja djetetu daje model kako svatko u zajednici i društvu daje svoj značajan doprinos, vrednujući istovremeno i druge oko sebe.

I ove se godine poticalo neposredno uključivanje roditelja u odgojno-obrazovni rad skupine koju dijete pohađa. Osim redovnih oblika suradnje, sudjelovali su u prikupljanju pedagoški neoblikovanog materijala za izradu senzomotoričkih poticaja te njihovoj izradi. Mogli su gostovati u skupini u neposrednom radu s djecom te i na taj način poticati senzomotoričkih iskustava. Uključivali su se u obilježavanje dana očeva i dana majki (izrada poticaja, pokusi), a neke su roditelje djeca posjetila na radnom mjestu te na taj način doživjela nova mjesta i sadržaja. Mogli su se pridružiti zajedničkim šetnjama i izletima; uključiti u oplemenjivanje prostora vrtićkog vanjskog okruženja putem radnih akcija te na mnoge druge načine.

Roditelji su kontinuirano informirani o razvoju i napretku djeteta te odgojno-obrazovnim aktivnostima koje se provode u skupini na različite načine. Individualne konzultacije provode se svaki mjesec (svaka skupina ima jedan termin mjesečno koji je objavljen na mrežnim stranicama ustanove, a po potrebi se dogovaraju i drugi termini), kojom prilikom roditelji i odgajatelji mogu proširiti svoje razumijevanje djeteta te graditi odnos. Odgajatelji evidentiraju provedene individualne razgovore na predviđenom obrascu, te vode mjesečnu evidencija provedenih razgovora na razini skupine, koja se čuva u pedagoškoj dokumentaciji skupine. Na taj se način osigurava kontinuitet praćenja razvoja suradnje s obitelji pojedinog djeteta.

Također, roditelji o radu u vrtiću saznaju i putem roditeljskih sastanaka, koji mogu biti informativnog ili edukacijskog karaktera. I ove je godine održano 5 tematskih roditeljskih sastanaka „Spremnost za školu“ (koje vode psihologinja i odgajatelji).

O radu pojedine grupe informacije se mogu slati i korištenjem suvremenih tehnologija (mailing liste, zatvorene grupe na društvenim mrežama i slično), što biraju matični odgajatelji. Iako je korištenje viber grupa postala česta praksa, pri tome valja voditi računa o poštivanju privatnosti i slobodnog vremena roditelja i odgojnih djelatnika te ih koristiti s mjerom i radi informiranja.

Nadalje, roditelji se kontinuirano informiraju o novostima putem web-stranica ustanove. U podcentru Pčelice i dalje djeluje Forum roditelja, kao mjesto suradničkog planiranja i valorizacije odgojno-obrazovnog rada roditelja i odgajatelja.

Kontinuirano se provodi individualno savjetovanje roditelja (psiholog i drugi stručni suradnici) u odnosu na konkretna odgojna pitanja s kojima se suočavaju, čime se jačaju njihove kompetencije i znanja o roditeljstvu. Uočava se porast u broju roditelja koji samostalno traže stručni savjet psihologa, što ukazuje na jačanje svijesti o važnosti roditeljstva i potrebu za unaprjeđivanjem vlastitih roditeljskih vještina.

S tim je ciljem ove godine realiziran i program radionica za roditelje „Rastimo zajedno“ te je proveden za dvije grupe roditelja. Polaznici su iskazali iznimno zadovoljstvo programom te procijenili kako su znatno unaprijedili svoje kompetencije i razumijevanje djeteta sudjelovanjem u ovim grupama podrške pozitivnom roditeljstvu.

Suradnja vrtića i obitelji te poticanje roditeljskih kompetencija ostvarivala se kroz različite i mnogobrojne oblike suradnje:

* inicijalne razgovore s roditeljima prilikom upisa djeteta u jaslice ili vrtić
* prva druženja za roditelje i novoupisanu djecu (u proljeće 2025., nakon upisa)
* aktivno uključivanje roditelja i pomoć u postupnom prilagođavanju djeteta na vrtić (tijekom prilagodbe u rujnu 2024.)
* uključivanje roditelja u prikupljanje i obogaćivanje materijala i sredstava za rad
* organiziranje roditeljskih sastanaka (sastanaka informativnog karaktera, tematskih sastanaka – o programima i projektima, zdravlju djece, prilagodbi na vrtić, pripremi djeteta za polazak u školu)
* informiranje roditelja o odgojno-obrazovnoj praksi (svakodnevne informacije za roditelje putem oglasnih ploča, viber-grupa ili mailing lista, redovite individualne konzultacije, vijesti na mrežnim stranicama ustanove)
* individualne razgovore s roditeljima o djetetu, osobito u odnosu na djecu s teškoćama i odstupanjima u razvoju
* provedbu pedagoške opservacije
* individualno psihologijsko savjetovanje roditelja po potrebi
* organiziranje druženja s roditeljima (završne svečanosti djece koja polaze u školu, izleti, prezentacije programa i sl.)
* gostovanje roditelja u odgojnim skupinama
* posjet odgojnih skupina roditeljima na radnom mjestu
* uključivanje roditelja u zajedničke šetnje, posjete, izlete i proslave
* uključivanje roditelja u ostala događanja
* rad Foruma roditelja u podcentru Pčelice
* uključenost predstavnika roditelja u rad Upravnog vijeća Dječjeg vrtića Sušak

# 7. SURADNJA S VANJSKIM ČIMBENICIMA

U cilju kvalitetne i sveobuhvatne realizacije Godišnjeg plana i programa rada, tijekom pedagoške godine 2024./2025. ostvarena je suradnja s brojnim vanjskim čimbenicima, od kojih veći broj navodimo u tablici koja slijedi.

|  |  |  |
| --- | --- | --- |
| ČIMBENICI | SADRŽAJI RADA |  |
| Grad Rijeka, Odjel gradske uprave za odgoj i školstvo i druge službe | * osiguravanje uvjeta rada ustanove DV Sušak * suradnja u osmišljavanju i realizaciji pojedinih segmenata odgojno-obrazovnog procesa * organizacija edukativnih predavanja |  |
| Ministarstvo znanosti i obrazovanja  Agencija za odgoj i obrazovanje | * organizacija i provođenje stručnog usavršavanja odgojno-obrazovnih djelatnika * stažiranje odgajatelja pripravnika * stručna podrška u realizaciji različitih programa i projekata, te unapređivanju odgojno-obrazovnog procesa |  |
| Upravni odjel za odgoj i obrazovanje Primorsko-goranske županije | * suradnja na poslovima i zadaćama vezano uz upis djece u osnovnu školu |  |
| Nastavni zavod za javno zdravstvo | * suradnja s epidemiološkom službom * suradnja s pedijatrima, stomatolozima i drugim specijalistima * suradnja u izradi jelovnika * suradnja s liječnicima školske medicine * suradnja s Odjelom za zdravstveni odgoj * suradnja s Odjelom za prevenciju i liječenje bolesti ovisnosti * suradnja s Odsjekom za promicanje i zaštitu mentalnog zdravlja |  |
| Hrvatski zavod za socijalni rad, Područni ured Rijeka | * suradnja u odnosu na zaštitu prava i interesa djece * prikupljanje dokumentacije o djetetu (JTV) |  |
| Rijeka sport | * organizacija posjeta sportskim klubovima |  |
| Sveučilište u Rijeci | * sudjelovanje na Festivalu znanosti |  |
| Učiteljski fakultet u Rijeci | * suradnji pri provedbi studentske prakse te istraživanja u svrhu izrade diplomskih radova * suradnja pri provedbi ostalih programa i projekata |  |
| Filozofski fakultet u Rijeci – odsjek za pedagogiju i psihologiju | * organizacija i realizacija stručne prakse redovnih studenata studija i psihologije |  |
| Osnovne škole (lokalne) | * suradnja vezana uz upis djece u prvi razred (sastavljanje mišljenja o djeci) |  |
| Dnevni centar za rehabilitaciju „Slava Raškaj“ Rijeka | * rehabilitacija djece s oštećenjem sluha * rehabilitacija djece s usporenim razvojem govora |  |
| KBC – stručnjaci različitih profila (psiholog, psihijatar, audiolog, neurolog, edukacijski rehabilitator, logoped, radni terapeut, alergolog, endokrinolog i drugi specijalisti) | * dijagnostička obrada * prikupljanje medicinske dokumentacije o djeci |  |
| Privatni stručni kabineti  (psiholog, logoped, rehabilitator) i ustanove | * suradnja u provedbi dijagnostičke obrade djece |  |
| Centar Rastimo zajedno | * suradnja i provedbi programa Rastimo zajedno * stručno usavršavanje i edukacija voditelja programa Rastimo zajedno |  |
| Hrvatska psihološka komora, Hrvatsko psihološko društvo i sekcije predškolskih psihologa | * suradnja vezana uz stručno usavršavanje stručnog suradnika – psihologa |
| Knjižnice (Gradska knjižnica, Bibliobus, Dječja knjižnica Stribor i ostale…) | * suradnja s Gradskom knjižnicom Rijeka u korištenju usluga Bibliobusa * pribavljanje građe za potrebe stručnog usavršavanja odgajatelja (stručni čitalački klub) * posjet djece biblioteci |
| Mjesni odbori (lokalni), Klubovi starijih osoba | * suradnja u realizaciji određenih kulturnih projekata * suradnja u uređenju okoliša vrtića |
| Socijalna samoposluga | * suradnja u prikupljanju namirnica i higijenskih potrepština |
| Ostale tvrtke i ustanove: Vatrogasni dom Sušak, Parkovi plus, Čistoća) | * suradnja pri realizaciji različitih odgojno- obrazovnih zadaća * suradnja oko organizacija različitih projekata; donacije |
| Autoprijevozničke tvrtke | * suradnja pri realizaciji posjeta i izleta djece |

# 8. RAD RAVNATELJA, ČLANOVA STRUČNOG TIMA, KINEZIOLOGA

Bitna zadaća **ravnateljice Dječjeg vrtića Sušak** **Vlatke Miletić** je u skladu s bitnom zadaćom Ustanove koja se ove pedagoške godine odnosila na razvijanje osobnih potencijala djeteta radom na projektnim aktivnostima u multisenzornom okruženju.

|  |  |  |
| --- | --- | --- |
| **Izvješće o realizaciji plana i programa rada ravnatelja** | | |
| *POSLOVI* | *SURADNICI* | *VRIJEME*  *REALIZACIJE* |
| **Programiranje**   * izrada Godišnjeg plana i program rada DV Sušak za pedagošku godinu * izrada Godišnjeg plana ravnatelja * izrada izviješća o radu ravnatelja * planiranje i vođenje sjednica Odgajateljskog vijeća * planiranje sastanaka stručnog tima * planiranje i programiranje stručnog usavršavanja unutar DV Sušak i izvan ustanove * sudjelovanje u izradi programa pojedinih akcija i manifestacija * planiranje sudjelovanja na manifestacijama u suradnji s vanjskim nositeljima na razini Grada, Županije i šire * sudjelovanje u planiranju i realizaciji sjednica Upravnog vijeća * iniciranje razvojnog plana Ustanove * pružanje podrške i pomoći u izradi planova, projekata na razini podcentara | stručni suradnici  odgajatelji  stručni tim  stručni tim  stručni suradnici odgajatelji, ostali radnici  odgajatelji, stručni suradnici  tajnik, predsjednica UV  stručni suradnici, odgajatelji,  ostali radnici  odgajatelji, stručni suradnici | rujan  rujan  rujan  kolovoz  kolovoz, rujan, veljača, lipanj i po potrebi  jednom tjedno  rujan  tijekom godine  tijekom godine  tijekom godine  tijekom godine  tijekom godine |
| **Organizacija rada**   * provođenje upisau programe ustanove DV Sušak * organiziranje i koordiniranje rada odgojno –obrazovnih i ostalih radnika u ustanovi * organiziranje i provođenje aktivnosti vezanih uz obilježavanje važnih datuma, događaja, manifestacija * briga o odgovornom ponašanju svih radnika prema radu i imovini vrtića * iniciranje unapređenja odgojno –obrazovnog rada i drugih radnih procesa * informiranje radnika i poticanje na uključivanje i sudjelovanje na raznim natječajima i javnim pozivima (donacije i drugo) * priprema dokumentacije i rad na projektima, u projektnim timovima * sudjelovanje u Povjerenstvu za praćenje pripravnika * organiziranje i provođenje stručne prakse studenata Učiteljskog fakulteta, Filozofskog fakulteta, Medicinskog fakulteta, ostalih vanjskih suradnika | stručni suradnici, tajnik,  voditelj financija, upravno vijeće,  stručni suradnici,  odgajatelji, ostali djelatnici  svi radnici  svi radnici  odgajatelji, stručni suradnici  stručni suradnici, odgajatelji  pedagog, odgajatelj mentor  stručni suradnici, tajnik,  odgajatelji, profesori fakulteta | lipanj, srpanj  tijekom godine  tijekom godine  tijekom godine  tijekom godine  tijekom godine  po potrebi  tijekom godine  tijekom godine |
| **Administrativno-upravni poslovi**   * sklapanje ugovora o radu na određeno i neodređeno vrijeme * sklapanje ugovora o pružanju usluga s roditeljima * sklapanje ugovora s dobavljačima, servisima i ostalim potrebnim uslugama za rad ustanove * izrada plana korištenja godišnjih odmora * izdavanje odluka o korištenju godišnjih odmora * izdavanje odluka i rješenja o ostalim primanjima (pomoći, jubilarne nagrade, ostalo * praćenje promjena u području zakonske regulative te primjene zakona i pod zakonskih akata, stručno usavršavanje iz te tematike * donošenje raznih odluka iz djelokruga rada ravnatelja | tajnik  tajnik  tajnik, voditeljica financija  tajnik  tajnik  tajnik, voditeljica financija  tajnik  tajnik, voditeljica financija | tijekom godine  u vrijeme upisa i tijekom godine  tijekom godine  svibanj, tijekom  svibanj, tijekom godine  tijekom godine  tijekom godine  tijekom godine  tijekom godine |
| **Financijski poslovi**   * sudjelovanje u izradi Financijskog plana * sklapanje ugovora o korištenju proračunskih sredstava za narednu godinu * predaja Izjave o Fiskalnoj odgovornosti * suradnja s voditeljicom financija u svim odlukama koje se odnose na financijsko poslovanje ustanove | voditeljica financija  voditeljica financija  voditeljica financija  voditeljica financija | 31.12. tekuće godine  kontinuirano |
| **Suradnja sa stručnim i drugim radnicima**   * ostvarivanje suradnje, komunikacije i pozitivnih, profesionalnih odnosa s odgojno–obrazovnim i ostalim radnicima ustanove te kreiranje pozitivnog radnog ozračja | svi radnici | kontinuirano |
| **Suradnja s roditeljima i vanjskim čimbenicima**   * ostvarivanje i unapređivanje suradnje sa svim relevantnim čimbenicima u cilju osiguravanja uvjeta za kvalitetnu realizaciju djelatnosti koju ustanova provodi, što se odnosi na :   Roditelje  Upravno vijeće  Gradonačelnika  Upravni odjel za odgoji obrazovanje, sport, kulturu i mlade;  Upravni odjel za gospodarenje imovinom  Zavod za socijalni rad  Ured državne uprave PGŽ  Prosvjetnu inspekciju  Ostale inspekcijske službe  Agenciju za odgoj i obrazovanje  Ministarstvo znanosti, obrazovanja i mlade  Nastavni zavod za javno zdravstvo  Hrvatski zavod za zapošljavanje  Vrtiće, škole u zajednici  Javne ustanove, udruge,  medije i drugo | različiti čimbenici | kontinuirano |

Na početku pedagoške godine, odgajatelji su zajedno s ***pedagoginjom*** Vedranom Brebrić Žgaljić definirali bitnu zadaću i planirane sadržaje rada u svakom podcentru. Suradnja se tijekom prve polovice pedagoške godine nastavila na mjesečnoj razini gdje su odgajatelji evaluirali ishode. Drugu polovicu pedagoške godine započeli smo s refleksijama rada pojedinih odgojnih skupina te se nadamo da ćemo s takvim načinom rada nastaviti u svim PPO-ima Dječjeg vrtića Sušak. Grupa koja je radila na evaluaciji realizacije bitne zadaće se u drugoj polovici pedagoške godine sastala dva puta s ciljem refleksije u odnosu na istu. Tijekom refleksija bilo je moguće vidjeti paletu pristupa bitnoj zadaći, planiranju rada i dokumentiranju odgojno-obrazovnog procesa. Prezentacija polugodišnjeg izvješća na Odgajateljskom vijeću realizirana je kroz izrađene plakate, a godišnje izvješće prezentirano je u obliku videa. Svaki PPO izradio je video u kojem je prikazan rad na realizaciji bitne zadaće.

Tijekom pedagoške godine pedagoginja je sudjelovala u Povjerenstvu za stažiranje četiri odgajatelja-pripravnika. Rad s pripravnicima uključivao je praćenje realizacije pripravničkog staža kroz konzultacije, praćenje neposrednog rada i valorizacije samostalnih radova. Pedagoginja je popratila planiranje i realizaciju 20-ak aktivnosti u odgojnim skupinama. Nakon svake aktivnosti održana je refleksija s ciljem profesionalnog rasta i razvoja pripravnice. Za svaku pripravnicu pedagoginja je ispunila prijavni obrazac, izvedbeni program, obrazac prijave na stručni ispit, izvješće o stažiranju te pripremila svu popratnu dokumentaciju za izlazak na stručni ispit.

U suradnji s potrebama odgajatelja pedagoginja je provodila nabavu potrebnog likovnog i potrošnog materijala za rad, te sredstava za rad kineziologa s djecom. Kao i svake godine, naglašena je važnost praćenja potreba i bilježenju kako bi nabava bila što konkretnija i kako se ne bi stvarali nepotrebni viškovi.

Tijekom redovnih upisa u pedagošku 2025./2026. godinu pedagoginja je zaprimala Zahtjeve za nastavak korištenja usluga DV Sušak, kao i Prijave za upis djece u DV Sušak. Tom prilikom je zaprimala, pregledavala i bodovala dokumentaciju, provodila inicijalne razgovore s roditeljima i djecom te formirala odgojne skupine u suradnji s odgojiteljima članovima upisnog povjerenstva. Nakon privremenih i konačnih rezultata upisa izrađuje rekapitulacije, kao i izvješće o upisima. Također sudjeluje u zaprimanju Žalbi nakon privremenih rezultata, provjeri i slanju odgovora roditeljima.

Na zahtjev Ministarstva znanosti i obrazovanja pedagoginja je pripremala potrebne statističke podatke za djecu upisanu u 2024./25. pedagošku godinu te ispunila prateće obrasce. Pedagoginja je sudjelovala u izradi Godišnjeg plana i programa i Godišnjeg izvješća Dječjeg vrtića Sušak u pedagoškoj 2024./25. godini.

Pedagoginja je provela postupak upisa u Program Predškole. Provedeni su i inicijalni razgovori te su djeca smještena u odgojne skupine vodeći računa o njihovim razvojnim i zdravstveni specifičnostima, kao i ostalim čimbenicima. Tijekom trajanja Programa Predškole, pedagoginja je povremeno bila uz dječaka upisanog u redovni program za kojeg je proveden postupak pedagoške opservacije i kojem je bila nužna pojačana pomoć i podrška odrasle osobe za vrijeme boravka u odgojnoj skupini.

Uspješna suradnja ostvarena je s Učiteljskim fakultetom u Rijeci i Učiteljskim fakultetom u Puli u svrhu organizacije i koordinacije studentske prakse odgojitelja. Pedagoginja je koordinirala obavljanje stručno-pedagoške prakse studenata predškolskog odgoja. Informirala je odgojitelje o obavljanju prakse, dogovarala s nositeljicom praktične djelatnosti, sudjelovala u prikupljanju izvješće te povratno informirala nositeljicu kolegija, a vezano uz postavljene zadaće.

Pedagoginja je odgojiteljima redovito slala obavijesti o radionicama i edukacijama. Pedagoginja je uz dvije kolegice (odgojiteljicu i edukacijsku rehabilitatoricu) provela ciklus od 11 radionica za roditelje u okviru Programa podrške roditeljstvu Rastimo zajedno u terminima jednom tjedno po dva sata. Bila je član programskog odbora u sklopu Tjedna dobre prakse te je pripremala prijavne obrasce za sve koji su bili motivirani za sudjelovanje. Redovito prisustvuje sastancima voditelja PPO-a, timskim sastancima, individualnim konzultacijama s odgojiteljima te provodi individualne i savjetodavne razgovore s roditeljima. Suradnju s roditeljima pedagoginja je ostvarivala inicijalnim razgovorima pri upisu u vrtić i pružanjem stručne savjetodavne pomoći. Tijekom godine odrađeno je 50-ak razgovora s roditeljima gdje smo rješavali trenutne brige roditelja, informirali ih o svemu vezano uz upise, prijelaze i programe. Također je pružana savjetodavna podrška roditeljima djece s teškoćama. Na razgovorima su roditelji informirani o oblicima pomoći i podrške koju mogu dobiti za sebe i svoje dijete. Pedagoginja je zajedno s ravnateljicom, odgajateljima i stručnim suradnicima i drugim djelatnicima sudjelovala u postupku premještaja djece iz Podcentra predškolskog odgoja Vežica u Podcentre predškolskog odgoja Morčić i Veseljko (obavijest za roditelje, pisani odgovori na zahtjeve roditelja, selidba namještaja, priprema prostorno-materijalnog okruženja). Tijekom pedagoške godine pedagoginja je pripremala pisane obavijesti za roditelje povodom odlaska na izlete, sudjelovanja na manifestacijama i organizacije događanja u vrtiću te je izrađivala privole za događaje i odlaske u posjete. U suradnji s odgajateljima organizirano je zimovanje u Staroj Sušici. Pedagoginja je koordinirala sve relevantne informacije s Domom mladih i prikupljala potrebnu dokumentaciju. Sudjelovala je na dječjim izletima kao pratnja djeci. Pregledavala je, slagala i arhivirala pedagošku dokumentaciju. Kontinuirano je sudjelovala s voditeljima objekata vezano za sve tekuće upite. Surađivala je s tajnikom, djelatnicama računovodstva, zdravstvenom voditeljicom, samostalnom referenticom sigurnosti i zaštite na radu te domarom u svrhu kvalitetnog funkcioniranja odgojno-obrazovnog procesa. Prijavila je u suradnji s ravnateljicom Dječjeg vrtića Sušak Podcentar predškolskog odgoja Galeb na Javni poziv za poboljšanje materijalnih uvjeta u dječjim vrtićima s ciljem uređenja donjeg dvorišta. Plan uređenja je napravljen te je kao takav prepoznat od strane Ministarstva demografije i useljeništva te su dodijeljena bespovratna sredstva za uređenje istog. Naručena je multifunkcionalna sprava te će biti uređen pješčanik i stavljena antistress podloga.

Tijekom pedagoške godine 2024.-25. poslovi ***stručnog suradnika – psihologa*** savjetnika Ivane Sošić Antunović su sljedeći:

* **U odnosu na rad s djecom:**
* prikupljanje bitnih informacija o djetetu (razvoj, navike, ponašanje) kroz inicijalne upitnike i pojedine intervjue s roditeljima pri upisu u vrtić
* praćenje prilagodbe i ublažavanje problema prilagodbe novoupisane djece
* praćenje djetetova razvoja u svrhu primjerenog odgojnog djelovanja unutar odgojne grupe te prevencije razvojnih teškoća
* opservacija cjelokupnog ponašanja djeteta u grupi
* otkrivanje specifičnih razvojnih potreba djece u svim odgojnim grupama
* provođenje pedagoške opservacije pojedine djece s teškoćama u razvoju / posebnim potrebama
* osmišljavanje i provođenje odgovarajućih programa za pomoć djeci s teškoćama u razvoju, odnosno posebnim potrebama
* sustavno praćenje intelektualnog, emocionalnog i socijalnog razvoja djece s teškoćama u razvoju odnosno posebnim potrebama
* psihologijsko ispitivanje intelektualnog, vizuomotornog i socioemocionalnog razvoja predškolske djece (školskih obveznika te djece za prijevremeni upis u prvi razred)
* pisanje psihologijskog nalaza i mišljenja prema potrebi, osobito u odnosu na spremnost djece za polazak u školu te potencijalno darovitu djecu
* individualni i grupni rad po potrebi te u kriznim situacijama
* redovito i pravovremeno vođenje psihologijske dokumentacije
* **U odnosu na rad s roditeljima** 
  + provođenje inicijalnih intervjua s roditeljima novoupisane djece, prema indikacijama
  + informiranje roditelja o razvojnoj problematici procesa prilagodbe te davanje sugestija o uključivanju roditelja u proces prilagodbe
  + stjecanje što cjelovitije slike o razvojnom statusu djeteta uz pomoć podataka iz anamneze
  + provođenje savjetodavnih razgovora s roditeljima djece s uočenim razvojnim teškoćama, odnosno posebnim potrebama
  + suradnja s roditeljima tijekom provođenja postupka pedagoške opservacije
  + provođenje savjetodavnih razgovora s roditeljima prema potrebi i na zahtjev roditelja (specifični problemi)
  + savjetodavno-suportivni rad s roditeljima djece polaznika u školu
  + održavanje tematskih roditeljskih sastanaka
  + održavanje roditeljskih sastanaka na temu zrelosti za školu
  + prikupljanje i priprema odgajateljskih mišljenja o djeci za pojedine školske obveznike
  + izrada psihologijskog mišljenja za djecu koja se prijavljuju za prijevremeni upis u školu / za koju se predlaže odgoda škole te za potencijalno darovitu djecu
  + provedba ciklusa radionica za roditelje Rastimo zajedno
* **U odnosu na rad s odgajateljima**
* prenošenje relevantnih podataka o djeci odgajateljima (dobivenih inicijalnim intervjuima s roditeljima ili naknadno tijekom godine)
* senzibiliziranje odgajatelja za prepoznavanje i prihvaćanje specifičnih razvojnih potreba pojedine djece te za što kvalitetnije zadovoljavanje potreba sve djece u grupi
* praćenje rada u grupi te predlaganje poticaja i aktivnosti
* prikupljanje podataka o djeci s uočenim posebnim potrebama u svakoj skupini
* provedba procjene djece Luevenskom skalom dobrobiti i uključenosti, konzultacije s odgajateljima nakon izvršene procjene
* suradnja u provođenju pedagoške opservacije djece s posebnim potrebama
* suradnja u planiranju i provedbi individualiziranog rada s djetetom s posebnim potrebama
* upoznavanje odgajatelja s rezultatima dijagnostičke obrade ili tretmana pojedinog djeteta
* praćenje učinaka individualiziranih programa u radu s djetetom s posebnim potrebama u grupi
* sudjelovanje u radu na podizanju kvalitete komunikacije među svim sudionicima odgojno-obrazovnog procesa (dijete-roditelj-odgajatelj)
* sudjelovanje na sastancima voditelja podcentara i članova stručnog tima
* sudjelovanje s odgajateljima u pripremi i realizaciji tematskih roditeljskih sastanaka (zrelost za školu i sl.)
* priprema i održavanje stručnih grupa i radionica u okviru stručnog usavršavanja odgajatelja na nivou ustanove (prema Godišnjem planu i programu) ili šire
* suradnja u odabiru literature za stručno usavršavanje
* praćenje literature i informiranje odgajatelja o najnovijim spoznajama iz razvojne i primijenjene psihologije
* **Suradnja s ostalim članovima razvojno-pedagoške djelatnosti**
* suradnja u administrativnim poslovima vezanim uz upis djece u vrtić/jaslice, formiranje odgojnih grupa
* suradnja u izradi Godišnjeg plana i programa DV-a
* suradnja u izradi Godišnjeg izvješća o radu DV-a
* sudjelovanje u realizaciji bitne zadaće na nivou DV-a, s ciljem iznalaženja zajedničke strategije djelovanja u odnosu na dijete, roditelje, odgajatelje te vanjske suradnike
* suradnja u identificiranju predškolske djece s potrebom za uključivanje u dijagnostičke i terapijske postupke
* timska provedba postupaka pedagoške opservacije
* prenošenje stečenih spoznaja i iskustava sa stručnih skupova ostalim članovima razvojne djelatnosti
* realiziranje planiranih stručnih grupa i radionica u okviru stručnog usavršavanja odgajatelja
* timska planiranja
* **Suradnja s vanjskim čimbenicima**
* suradnja s AZOO (nositelj oblika stručnog usavršavanja odgojnih djelatnika)
* sudjelovanje u radu Sekcije za predškolsku psihologiju Društva psihologa PGŽ
* suradnje sa školskim psiholozima i pedagozima vezano uz upis djece u prvi razred osnovne škole te u jačanju međusektorske suradnje
* suradnja sa Hrvatskim zavodom za socijalni rad – sastavljanje mišljenja o djeci, međuresorna suradnja prema potrebi
* mentorstvo psihologu pripravniku iz vanjske ustanove (DV More)
* suradnja s Centrom za poticanje pozitivnog roditeljstva Rastimo zajedno - provođenje programa „Rastimo zajedno“ i edukacija novih voditelja programa
* suradnja s djelatnicima u medicinskim ustanovama vezano uz preglede, obradu, uključivanje u tretmane i izradu programa rada za djecu s posebnim potrebama
* suradnja s MUP-om
* suradnja kod upućivanja potencijalno darovite i identificirane darovite djece u postupak identifikacije ili rad specijaliziranih udruga
* suradnja s informatičkim stručnjacima vezano uz informatičku tehničku podršku
* suradnja s udrugama i drugim stručnjacima prema pojedinačnoj potrebi
* suradnja s Učiteljskim fakultetom u Rijeci (studentska praksa, provođenje istraživanja pri izradi diplomskih radova)
* suradnja s Odsjekom za psihologiju Filozofskog fakulteta u Rijeci (studentska praksa, predavanje za studente, provođenje istraživanja)
* suradnja sa Gradom Rijeka, DV Rijeka i DV More tijekom upisa djece
* **Osobno stručno usavršavanje**
* uključivanje u rad Sekcije za predškolsku psihologiju Društva psihologa PGŽ
* uključivanje u oblike stručnog usavršavanja u organizaciji AZOO
* aktivno sudjelovanje na godišnjoj konferenciji hrvatskih psihologa
* aktivno sudjelovanje na godišnjoj konferenciji voditeljica i voditelja Rastimo zajedno
* uključivanje u druge dostupne oblike stručnog usavršavanja, webinare i slično
* sudjelovanje na seminarima i savjetovanjima
* praćenje stručne literature i periodike
* **Ostali poslovi psihologa**
* razvoj novih oblika rada i jačanje međuresorne sustručnjačke suradnje
* interveniranje u problemskim situacijama s ciljem zadovoljavanja potreba djece
* izrada godišnjeg plana i programa rada psihologa
* izrada godišnjeg izvješća o radu stručnog suradnika – psihologa
* kreiranje protokola za praćenje i ostalih pisanih materijala
* sudjelovanje na sastancima stručnog tima i odgajateljskom vijeću
* vođenje dokumentacije o radu
* koordinacija i priprema novosti DV Sušak za objavu na web-stranicama vrtića
* vođenje e-matice - baza podataka o djeci za potrebe upisnog postupka te arhiviranja
* administrativni i tehnički poslovi

Bitna zadaća ***edukacijskog rehabilitatora*** Gordane Brzaj (stručnog suradnika pedagoga na tom radnom mjestu), planirana je i ostvarila se u skladu s bitnom zadaćom ustanove. Ove pedagoške godine bitna zadaća imala je za cilj razvijanje osobnih potencijala djeteta radom na projektnim aktivnostima u multisenzornom okruženju.

U pedagoškoj godini 2024./25. Dječji vrtić Sušak pohađalo je u rujnučetrnaestero djece koja imaju Nalaz i mišljenje Jedinstvenog tijela vještačenja (devetero u redovnim skupinama te petero u posebnoj skupini IT PPO Veseljko). Za pojačano praćenje bilo je predviđeno trideset i šestero djece. U tijeku godine, prema novonastalim situacijama, a u dogovoru s odgajateljima i stručnim timom, praćena su i djeca u svim objektima za koju se pokazala potreba preventivnog rada ili su naknadno uočena odstupanja u razvoju. Početkom pedagoške godine peterodjece pohađalo je poseban program za djecu s intelektualnim teškoćama. S djecom posebne skupine provodila se svakodnevna integracija u redovne skupine prema procjeni i mogućnostima svakog pojedinog djeteta. Također, uz timski dogovor odgajatelja, provodila se i tzv. obrnuta integracija tako da su djeca redovnog razvoja sudjelovala u radu posebne skupine.

Postupak pedagoške opservacije od početka rujna započet je i proveden za petero djece za koju je prilikom inicijalnih razgovora pri upisu u vrtić timski procijenjeno da ih je potrebno pojačano pratiti i individualno planirati i pristupati unutar redovnih skupina. S postupkom pedagoške opservacije i njenim ciljevima prije početka i tijekom PO kontinuirano su bili upoznati i uključeni roditelji. Edukacijski rehabilitator sudjelovao je u praćenju djece u postupku pedagoške opservacije te djece u posebnoj skupini tijekom godine, prema planu, potrebi i timskom dogovoru stručnih suradnika, odgajatelja i ravnateljice**.** Po završetku svake pedagoške opservacije opservacijski tim donio je zaključak koji je sadržavao i preporuku roditeljima za primjereni oblik odgojno-obrazovnog pristupa.

U ožujku 2025.pokazala se potreba napraviti postupak pedagoške opservacije za još jedno dijete upisano u program predškole te je on cjelovito i proveden. Budući da se radilo o djetetu koje nije do tada polazilo niti jednu ustanovu za rad s djecom, a imalo je vidljiva neprimjerena ponašanja te nerazvijene socio-emocionalne vještine, edukacijski rehabilitator (te psiholog i pedagog po potrebi), svakodnevno je boravio s dječakom u skupini (po timski dogovorenom i prilagođenom vremenu boravka djeteta). Planiran je individualni pristup te je praćen i evaluiran napredak djeteta. Provedeni su višestruki razgovori te savjetovanje majke.

U suradnji i kroz konzultacije s odgajateljima i psihologom vrtića, s roditeljima djece s teškoćama u razvoju i razvojnim odstupanjima, održavani su individualni razgovori kroz godinu, prema procjeni u svakoj pojedinoj situaciji. Razgovori su imali svrhu informiranja roditelja o uočenom funkcioniranju djeteta u skupini te predstavljanje razvojnih ciljeva na kojima se trenutno radi u vrtiću s djetetom. Roditelji su tom prilikom upitani kako djeca funkcioniraju u određenim situacijama kod kuće te su po potrebi roditeljima davane savjetodavne smjernice i preporuke u pristupu. Konzultacije su često bile usmjerene i na traženje zajedničkog rješenja za određene izazove i problemske situacije s kojima se dijete susreće u vrtiću i/ili kod kuće.

Ostvarila se je i suradnja s roditeljima kroz veliki broj individualnih inicijalnih intervjua prilikom upisa nove djece u vrtić (travanj, svibanj).

S odgajateljima je ostvarena redovita suradnja, a najintenzivnije s onima koji su u svojim skupinama imali djecu s teškoćama u razvoju i razvojnim odstupanjima. Suradnja se provodila kroz boravak u odgojnim skupinama, u unutarnjem prostoru vrtića te i na vanjskom prostoru uz promatranje skupine i pojedinog djeteta, te kroz sudjelovanje u odgojno-obrazovnim aktivnostima uz prezentaciju pristupa djeci s posebnim potrebama (s pojedinim djetetom, ali i s cijelom skupinom). Redovito, prema svojoj procjeni, a posebno na poziv odgajatelja određene skupine, razgovaralo se i radilo s pojedinom djecom individualno s ciljem preventivnog praćenja te poticanja pojedinih elemenata razvoja. Napisana su i detaljna zapažanja te preporuke odgajateljima i roditeljima za daljnji pristup planiranju i radu s njima.

Kroz boravak u skupinama davana je podrška odgajateljima i djeci i tijekom intenzivnih događanja i potrebe za prilagodbu novonastalim situacijama kao npr. preseljenje i boravak PPO Vežica u PPO Morčić te jasličke skupine PPO Vežica kasnije u PPO Veseljko.

Posebno detaljno planiranje i provođenje praćenja djece bilo je u suradnji sa stručnim timom, te naročito s psihologom zbog prirode posla i preklapanja sadržaja rada, te su se često evaluirale provedene aktivnosti. Planiranje rada kontinuirano se prilagođavalo, dogovaralo i provodilo kroz pogled na cjelinu skupine, pojedinu djecu, prema zapažanjima odgajatelja i stručnog tima (Luevenska skala, roditeljski sastanci cijele skupine, individualni roditeljski sastanci i dr.), a u skladu s realnim mogućnostima i okolnostima.

Kontinuirano davani su poticaji i ideje za govorno-jezični i cjeloviti razvoj. U većini vrtićkih skupina edukacijski rehabilitator proveo je aktivnost sa svom djecom skupine s ciljem poticanja slušanja, koncentracije i razvijanja mašte, ljubavi prema kuturi i baštini našeg kraja. Time je nastojao doprinijeti bitnoj zadaći ustanove osvještavajući mogućnosti projektnog planiranja uz uključenje djece s poteškoćama u razvoju prema njihovim mogućnostima i interesima.

U tijeku svibnja i lipnja edukacijski rehabilitator, u skladu sa svojim dugogodišnjim iskustvom i znanjem u vođenju lutkarskih predstava, kao voditelj Malog putujućeg lutkarskog kazališta udruge VAL iz Rijeke, izveo je tri puta lutkarsku predstavu pod nazivom Legenda o paškoj čipki. Ovaj stil lutkarske predstave ima terapeutski učinak na sve sudionike koji je pokazao rezultate već u tijeku samog izvođenja.

Prilikom uočavanja određene poteškoće u ponašanju, edukacijski rehabilitator je u dogovoru s odgajateljima pripremao individualizirane terapeutske priče. Svaku priču prilagodio je određenoj skupini i djetetu. U većini situacija izveo ju je dramski u skupini kao pripovijedanje priče za svu djecu.

Održane su radionice interaktivne podrške za odgajatelje. U veljači održana je radionica s temom Prezentacija individualnog rada s djetetom radi lakše procjene jakih i slabih strana razvoja.

S temom Terapeutske priče, edukacijski rehabilitator sudjelovao je na Timskom sastanku na poziv odgajatelja PPO Morčić.

Također, u zajedničkoj pripremi i vođenju s psihologom, održana je vrlo uspješna radionica s temom senzibilizacije i prijedloga pristupa posvojenoj djeci i njihovim posvojiteljima.

Tijekom prošle pedagoške godine edukacijski rehabilitator završio je edukaciju za voditelja programa radionica za roditelje Rastimo zajedno te je ove godine tijekom listopada, studenog i prosinca sudjelovao u timskoj pripremi i provođenju ciklusa od jedanaest radionica za prijavljene roditelje (s još dvije kolegice voditeljice RZ).

U ovoj pedagoškoj godini ostale poslove stručnog suradnika edukacijski rehabilitator je radio samostalno ili u suradnji sa stručnim timom i ravnateljicom. Poslovi su se odnosili na: pisanje Godišnjeg plana i programa rada, sudjelovanje na sastancima stručnog tima i sastancima za voditelje PPO-a, odabir literature vezane za teškoće u razvoju te preporuka didaktičkih sredstava za djecu s teškoćama, sudjelovanje u izradi tablica podataka za Ministarstvo znanosti i obrazovanja, provedbu postupka upisa djece u novu pedagošku godinu, a posebno vezano za djecu koja imaju Nalaz i mišljenje Jedinstvenog tijela vještačenja i/ili su zapažena odstupanja u razvoju (prenošenje bitnih informacija odgajateljima o novoupisanoj djeci, te o djeci kod koje su zamjećena odstupanja u razvoju, u suradnji sa stručnim timom), priprema polugodišnjeg i godišnjeg izvješća, timska priprema i pisanje mišljenja o djeci za potrebe testiranja i postupka upisa djece u školu, vođenje dokumentacije edukacijskog rehabilitatora te stručno usavršavanje.

***Kineziologinja*** Ivana Sutlović tijekom ove pedagoške godine usmjerila je svoje aktivnosti na poticanje cjelovitog razvoja djeteta kroz iskustveno učenje i istraživanje u multisenzornom okruženju, u skladu s temeljnim ciljevima ustanove.

U rujnu su provedena inicijalna mjerenja kinantropoloških obilježja djece, što je poslužilo kao temelj za izradu godišnjeg plana i programa tjelesnih aktivnosti. Uz svakodnevne oblike tjelesnog vježbanja, program je uključivao i različite organizacijske oblike rada unutar sportskog programa „Igrom do sporta“, poput izleta, prezentacija sportova i posjeta sportskim objektima.

Djeca Dječjeg vrtića Morčić većinu su sportskih aktivnosti tijekom godine provodila na vanjskom terenu, dječjem igralištu i kroz organizirane šetnje, zbog nemogućnosti korištenja sportske dvorane. Unatoč prostornim ograničenjima, završno testiranje pokazalo je značajan napredak kod većine djece u gotovo svim motoričkim testovima. Izuzetak je bio test fleksibilnosti, gdje su pojedina djeca pokazala manji napredak, što se može povezati s manjom motivacijom i angažmanom u vježbama istezanja i razgibavanja.

Krajem svibnja 2025. provedeno je završno kvantitativno vrednovanje putem standardizirane baterije testova, koja je obuhvaćala dva antropometrijska mjerenja te šest testova za procjenu motoričkih sposobnosti. Većina rezultata ukazivala je na napredak u odnosu na početna mjerenja. Roditeljima i djeci prezentirani su rezultati kroz grafikone s histogramima koji prikazuju antropološki status djeteta.

Kvalitativno vrednovanje provedeno je u odnosu na unaprijed definirane ciljeve za svaku sportsku skupinu, a o čemu svjedoče dokumentirana izvješća u okviru programa „Igrom do sporta“. Postavljanje ciljeva odvijalo se kroz tjedna planiranja odgojitelja i kineziologa, dok su refleksije i evaluacije rada organizirane svaka dva mjeseca u suradnji s pedagogom.

Suradnja s roditeljima realizirana je kroz inicijalne roditeljske sastanke s naglaskom na važnost i strukturu sportskog programa, prezentacije aktivnosti u prosincu i lipnju, individualne konzultacije te pisane obavijesti vezane uz sudjelovanje djece u sportskim manifestacijama izvan vrtića (Olimpijski festival dječjih vrtića, dm „Mići trk“ i dr.). Roditelji su također bili aktivno uključeni u organizaciju i provedbu posjeta sportaša i trenera vrtiću.

Tijekom godine ostvarena su dva posjeta plivalištu Kantrida, gdje su djeca, uz asistenciju stručnih trenera, sudjelovala u četverosatnoj obuci neplivača. Organiziran je i posjet Teniskom klubu Pećine, gdje su djeca imala priliku upoznati osnovne teniske udarce. Vrtić su posjetili treneri i sportaši Judo kluba Rijeka te Taekwondo kluba Velebit iz Rijeke. Uz sve to, realiziran je i poludnevni izlet u prirodu – na područje Učke – čime je dodatno obogaćena sportsko-rekreativna komponenta programa.

|  |  |  |
| --- | --- | --- |
| **AKTIVNOSTI** | **SADRŽAJ** | **VRIJEME PROVEDBE** |
| **ODGOJNO OBRAZOVNI RAD** | *U odnosu na dijete:*   * provoditi inicijalna i finalna mjerenja kinantropoloških obilježja * izrada plana i programa tjelesnih aktivnosti * sudjelovati u svakodnevnim usmjerenim tjelesnim aktivnostima djece i na taj način utjecati na njihov pravilan rast i razvoj * planirati i organizirati izlaske djece na sportske terene te pripremati dolaske sportaša u vrtić * planirati i organizirati izlete u prirodu * sudjelovati u organizaciji manifestacija sportsko-rekreativnog karaktera na razini Grada i županije PGŽ   *U odnosu na odgajatelje:*   * tjedna planiranja rada s odgojiteljima koji rade u sportskom program * timski sastanci i dogovori u vezi planiranja odgojno obrazovnog rada * vođenje stručnih usavršavanja za odgajatelje * pružanje stručne podrške I konzultacije s odgajateljima u redovnim programima   *U odnosu na roditelje:*   * inicijalni sastanci za roditelje * individualne konzultacije * poticanje roditelja na sudjelovanje s djecom u različitim sportsko-rekreativnim događanjima izvan vrtića * sudjelovanje roditelja na prezentacijama rada djece * informiranje roditelja o antropološkom statusu djeteta | Rujan 2024-/lipanj 2025.  Rujan 2024.  Tijekom godine  Tijekom godine  Rujan 2024.  Tijekom godine  Prosinac 2024/lipanj 2025. |
| **SURADNJA SA STRUČNIM TIMOM I RAVNATELJEM** | * suradnja u izradi Godišnjeg plana i programa vrtića, Kurikuluma vrtića te Godišnjeg izvješća * u suradnji s ravnateljem: nabava didaktičke opreme i rekvizita potrebnih za rad s djecom * suradnja u zajedničkim poslovima (planiranje, organizacija i realizacija različitih sadržaja) * sastanak stručnog tima i ravnatelja - razmjena informacija i aktualnosti bitnih za neometano odvijanje odgojno – obrazovnog rada * sudjelovanje u pripremi i provođenju stručnog usavršavanja unutar ustanove | Rujan 2024. i po potrebi tijekom cijele godine  Tijekom godine |
| **STRUČNO USAVRŠAVANJE I OSTALI POSLOVI** | * vođenje dokumentacije kineziologa * uključivanje u edukacije koje organizira AZOO i Hrvatski kineziološki savez * kontinuirano praćenje i proučavanje stručne literature * konstruktivno rješavanje problema koji se pojavljuju u pojedinim segmentima rada unutar vrtića * stručno usavršavanje izvan vrtića | Tijekom godine |

# 9. KRAĆI PROGRAMI i PROGRAMI RANOG UČENJA STRANIH

# JEZIKA

### 9.1. Izvješće o realizaciji kraćeg sportskog programa „Igrom do sporta“ u sklopu redovitog 10-satnog programa u podcentru Galeb

**Ustrojstvo rada**

U mjesecu rujnu skupina je bogatija za deset djece koja su prešla iz jaslica, a ukupno je upisano 20-ero djece od toga 12 dječaka i 8 djevojčica. U skupini se svakodnevno njeguje poticajno i sigurno okruženje koje omogućava djeci istraživanje, igru i učenje. Provodi se program „Igrom do sporta“, četiri puta tjedno, uz tjedna planiranja rada s kineziologicom, čime se dodatno potiče razvoj motoričkih sposobnosti i zdravih navika. Djeca su vesela, razigrana, radoznala i aktivno sudjeluju u svim ponuđenim aktivnostima.

**Prostor i materijalno okruženje**

Prostor u sobi dnevnog boravka podijeljen je po centrima aktivnosti, gdje svaki centar ima važnu funkciju u svrhu cjelovitog razvoja svakog djeteta. Sve zamišljene aktivnosti integrirale su se u sve centre kroz razne ponuđene poticaje i aktivnosti. Oblikovali smo okruženje u kojem će se dijete prema potrebi moći osamiti ili pak sudjelovati u aktivnostima s drugom djecom i odgojiteljem, mjesto gdje će se osjećati dobrodošlim, sigurnim, kompetentnim, slobodnim i zadovoljnim.

**Zdravstveno- higijenski uvjeti rada**

Svakodnevno smo poticali na usvajanje kulturno- higijenskih navika, te održavali prostor u kojem boravimo čistim i urednim. Surađivali smo sa zdravstvenom voditeljicom prilikom pojava bolesti (uši, viroze, vodene kozice..), te u skladu s uputama postupali.

**Odgojno- obrazovni rad „LOPTICE“ 2024./2025.**

Bitna zadaća našeg centra *„razvijanje osobnih potencijala djeteta radom na projektnim aktivnostima u multisenzornom okruženju*“ i interesi djece bili su nam poticaj za planiranje, dokumentiranje, analiziranje i postavljanje ciljeva za svako dijete i grupe u cjelini. Sve aktivnosti planirane su u svrhu poticanja pozitivne slike o sebi, samopoštovanja kako prema sebi tako i prema drugima, prihvaćanje i uvažavanje različitosti, međusobna suradnja i empatija.

Postavljeni ciljevi:

1. Usvajanje životno- praktičnih i radnih aktivnosti (poticanje na samostalno presvlačenje i oblačenje za sport, briga za svoje stvari održavanje čistim sportskog ormarića)

2. Upoznavanje s kineziologicom

3. Upoznavanje s programom „Igrom do sporta“

4. Usvajanje i usavršavanje biotičkih motoričkih znanja (hodanje, trčanje, skakanje, provlačenje, penjanje..)

5. Antropometrijska mjerenja (visina/težina) na početku i na kraju pedagoške godine

6. Mjerenje motoričkih sposobnosti na početku i na kraju pedagoške godine ( skok u dalj, bočni poskoci, fleksibilnost, pretklon trupa na klupi, agilnost- trčanje od crte do crte, koordinacija, puzanje potrbuške s loptom).

7. Kod mlađe djece planirane motoričke aktivnosti za poticanje ravnoteže, koordinacije i snalaženje po prostoru.

8. Elementarne igre koje uključuju upoznavanje, suradnju, prijateljstvo, pomaganje, uvažavanje, logičko razmišljanje, boje i predmatematičke pojmove.

9. Sudjelovanje djece u pripremi za planiranje tjelesnog vježbanja (igre po izboru djece)

10. Posjete sportskim klubovima (bazeni Kantrida, teniski klub Pećine)

11. Dolazak sportskih klubova u vrtić (Judo klub Rijeka)

12. Sportski izleti (Farma Magaraca, Staza Vila Učkarica)

13. Sportske manifestacije (Olimpijada dječjih vrtića, Homo si teć, Move Week)

**Dokumentacija**

Sve planirane aktivnosti, zadani (ostvareni i neostvareni) ciljevi dokumentirali su se i bilježili u pedagoškoj dokumentaciji. Svakodnevno su se sve aktivnosti fotografirale i bilježile video-zapisima. Vodila se i osobna dokumentacija odgajatelja gdje su se bilježile ideje, prijedlozi i aktivnosti vezane za ostvarivanje zadanih ciljeva. Sportska planiranja s kineziologicom dokumentirana su u obliku pisanih priprema za sat tjelesnog vježbanja.

**Stručno usavršavanje**

* Udruga Rast- edukacije i radionice („ Projektno učenje u radu s djecom predškolske dobi“, Razvoj komunikacije, jezika i govora te poticanje fonološke svijesti kod djece predškolske dobi“....)
* Vođenje radionice u Udruzi Rast (Suzana Radojević)- „Učenje u pokretu“- tjelesna aktivnost kao dio integriranog učenja)
* Tjedan dobre prakse- edukacije („Pokretnom do socijalnog identiteta“; Izgradnja povjerenje i zajedništva (kako suradnja roditelja i odgojitelja stvara pozitivno okruženje za djecu...“)
* Tjedan autizma- edukacije
* Tjedan psihologije- edukacije
* Obavezne teme stručnog usavršavanja (edukacije i radionice vođene od strane pedagoga, psihologa, edukacijskog rehabilitatora i zdravstvene voditeljice)
* Suradnja s Učiteljskim fakultetom i Udrugom Rast- vođenje radionice i prikaz prakse za kolegij Integrirani kurikulum)- studenticama prikazano kako se planiraju, dokumentiraju i integriraju aktivnosti za cjelokupan rast i razvoj djeteta

Odgajateljice: Jasna Glad, Suzana Radojević

### 9.2. Izvješće o realizaciji kraćeg sportskog programa „Igrom do sporta“ u sklopu redovitog 10-satnog programa u podcentru Galeb

**Ustrojstvo rada**

U mješovitoj vrtićkoj skupini “Školjkice” je upisano ukupno devetnaestoro djece, od kojih je devet djevojčica i deset dječaka. Planirani program “Igrom do sporta” provodi se četiri puta tjedno u vrtićkoj dvorani, u jutarnjim satima zajedno s kineziologinjom u razdoblju od 1. rujna do 30. lipnja. Planiranja odgojiteljica skupine i kineziologinje odvijaju se jednom tjedno, dok se dnevne pripreme pišu za svaki sat vježbanja pojedinačno. Tijekom sportskih planiranja, naglasak je na svakom djetetu pojedinačno, te se prate interesi sve djece u skupini, kao i njihove vještine, stečena znanja i motoričke sposobnosti. Na temelju svega toga vrši se integracija planiranih aktivnosti u dvorani i u sobi dnevnog boravka.

**Prostor i materijalno okruženje**

U sobi dnevnog boravka formirani su razni centri aktivnosti, koji se osmišljavaju prema dječjim interesima. Iskoristili smo vrata ormara i prostor na podu ispred ormara kako bismo, primjerice, postavili slike ruku i stopala i tako povezali usvajanje prostornih odnosa u sobi dnevnog boravka sa raznim igrama u dvorani. U hodniku ispred sobe dnevnog boravka djeci smo ponudili razne sportske časopise, fotografije, prospekte, materijal s više različitih vrsta sportova pa smo taj kutak koristili kako bi djeca, prema potrebi, pronašla mirni kutak za istraživanje i usvajanje novih pojmova te tako bogatili fond riječi.

**Zdravstveno – higijenski uvjeti rada**

Zbog sigurnosti djece i njihovog zdravlja, igračke i sportski rekviziti su se dezinficirali i provjetrili kad god bi za to postojala mogućnost, obično jednom tjedno. Surađivali smo sa zdravstvenom voditeljicom osobito u vrijeme raznih viroza i u epidemiji vodenih kozica koje su zahvatile skupinu u zimskim i proljetnim mjesecima. Naglasak je bio i na poticanju o osobnoj higijeni ruku i lica kako bi se spriječilo eventualno širenje bakterija i virusa.

**Odgojno – obrazovni rad**

Ovogodišnja bitna zadaća bila je „*Razvijanje osobnih potencijala djeteta radom na projektnim aktivnostima u multisenzornom okruženju*“ i interesi djece bili su nam poticaj za planiranje, dokumentiranje, analiziranje i postavljanje ciljeva za svako dijete i grupe u cjelini.

Ciljevi programa u skupini Školjkice kroz cijelu godinu:

* Upoznavanje s programom Igrom do sporta, struktura sata, redoslijed igara i vježbi, što je potrebno obući i obuti tijekom sportskih aktivnosti, usvajanje i poštivanje dogovorenih pravila, što je sportski pozdrav i kako se pravilno izvodi, poštivanje igrača protivnika te poticanje natjecateljskog duha, pravilno izvođenje vježbi kako bi se izbjegle ozljede prilikom njihovog izvođenja
* Životno praktične i radne aktivnosti; samostalno presvlačenje i oblačenje iz sportske odjeće i obuće, uredno odlaganje odjeće na svoje mjesto, preokretanje odjevnih predmeta, pravilno vezivanje tenisica, briga o urednosti i higijeni ormarića
* Upoznavanje s već postojećim rekvizitima u dvorani kao i zajednička izrada rekvizita u sobi, a koje kasnije koristimo u raznim igrama u dvorani i vanjskom prostoru vrtića (dvorištu).
* Antropometrijska mjerenja na početku i na kraju pedagoške godine (visina, težina)
* Mjerenje motoričkih sposobnosti: skok u dalj, fleksibilnost, bočni poskoci, pretklon trupa na klupi, stajanje na jednoj nozi (ravnoteža) agilnost (trčanje od crte do crte), koordinacija, puzanje potrbuške s loptom, na početku i na kraju pedagoške godine.
* Zadovoljavanje potreba djeteta za kretanjem i igrom te usvajanje biotičkih motoričkih znanja kao što su hodanje, trčanje, penjanje, provlačenje, skakanje
* Poticanje ravnoteže, koordinacije i orijentacije u prostoru kod djece mlađe dobi
* Upoznavanje s raznim elementarnim igrama, poštivanje pravila igre, uvažavanje, međusobna suradnja, pomaganje, prijateljstvo, poticanje logičkog razmišljanja i pred matematičkih vještina.
* Stjecanje sposobnosti prostorne orijentacije i usvajanje pojmova prostornih relacija kroz igre i aktivnosti u sobi i dvorani vrtića
* Sportski izleti i posjete raznim sportskim klubovima, kao i dolazak sportaša u posjet vrtiću
* Sudjelovanje na sportskim manifestacijama (Gradska i Županijska olimpijada), Homo si teć.

**Dokumentacija:**

Sve su se igre i aktivnosti svakodnevno bilježile u pedagoškoj dokumentaciji, one ostvarene i neostvarene, prilikom izvođenja vježbi, igara i raznih posjeta fotografirali smo i snimali video zapise mobilnim uređajima. Za svaki sat vježbanja pisali smo dnevne pripreme zajedno sa kineziologinjom. Zapisivali smo i razne ideje za igre, kao i način za izradu rekvizita u obliku osobne dokumentacije odgojiteljica.

**Stručno usavršavanje**

* Wanda metoda – interaktivne radionice
* Edukacije – mjere higijene i zdravstvene zaštite u vrtiću
* Pružanje prve pomoći kod specifičnih stanja
* Tjedan dobre odgojno – obrazovne prakse
* Pauk u mreži dobre prakse – online radionice
* Simpozij „Logopedija u predškolskim ustanovama“ povodom Europskog dana logopedije na Sveučilištu u Rijeci

**Stručna literatura**

Goldberg, S. (2003) Razvojne igre za predškolsko dijete

Pejčić, A. (2005). Kineziološke aktivnosti za djecu predškolske i rane školske dobi

Šagud, M. (2006). Odgojitelj kao refleksivni praktičar

Slunjski, E. i suradnici (2016). Od kompetentnog pojedinca i ustanove kompetentne zajednice učenja

Petrić, V. (2021) Osnove kineziološke edukacije

Petrić, V. (2021) Kineziološke aktivnosti djece rane i predškolske dobi – postignuća kineziološke metodike

Vujičić, L., Petrić, V. (2021) Integrirano učenje uz pokret u ustanovama ranog odgoja

Nacionalni kurikulum za rani predškolski odgoj i obrazovanje

**Suradnja s roditeljima**

Suradnja s roditeljima odvija se svakodnevno, pri dolasku i odlasku djeteta u vrtić i iz vrtića, putem Viber grupe na mobilnim telefonima informacije se pravovremeno i ažurno primaju i šalju, razne obavijesti i zamolbe o suradnji prilikom prikupljanja materijala za zajedničke aktivnosti. Komunikacija je otvorena, kvalitetna, dvosmjerna i uspješna. Održani su roditeljski sastanci i individualne konzultacije. U pripremi je završna svečanost, tj, priredba i sportska prezentacija s naglaskom na ispraćaj školaraca – polaznika u školu.

**Suradnja s vanjskim čimbenicima**

* Posjet GKL
* Izlet na Učku
* Posjet Taekwonkdo kluba
* Posjet Judo kluba „Kvarner“
* Izlet u u Šmriku na farmu magaraca

Odgojiteljice Tamara Navratil Heriban i Nika Tomaš

### 9.3. Izvješće o realizaciji kraćeg sportskog programa „Igrom do sporta“ u sklopu redovitog 10-satnog programa u podcentru Morčić

**USTROJSTVO RADA**

U odgojno obrazovnu skupinu Loptice upisano je osamnaestero djece, sedamnaest djece kao i prethodne godine te jedno dijete prelazak iz vrtićke skupine „Leptirići“. U skupini je deset dječaka i osam djevojčica. Trinaest djece su školski obveznici, šest dječaka i sedam djevojčica. Program „Igrom do sporta“ provodi se četiri puta tjedno (od ponedjeljka do četvrtka) u trajanju od 45 min do sat vremena.

**PROSTOR I MATERIJALNO OKRUŽENJE**

Prema interesima djece i njihovim aktivnostim kreirali smo centare kao i načina njihove uporabe. Centri unutar sobe bili su obiteljski centar, građevni centar, stolno-manipulativni centar, centar slikovnica i istraživački centar. U ovoj pedagoškoj godini imamo trinaest djece školskih obveznika te nam je bio važan centar početnog čitanja i pisanja koji smo obogatili raznim poticajima i igrama kako bi djeca kroz igru upoznala slova. U početku pedagoške godine djecu su zanimale sjene, kako sjene nastaju, što sve mogu sjene i dr. Oformili smo dramski centar u kojem se nalazilo kazalište sjena. Zbog interesa djece nabavili smo grafoskope preko kojih su djeca istraživala vlastitu sjenu kao i sjenu igračaka u sobi. Pri dolasku proljeća djeca su pokazala interes za pčelama te smo istraživački centar proširili i obogatili raznim enciklopedijama, interaktivnim plakatima, slikovnicama i fotografijama. U periodu popodnevnog odmora imamo skupinu spavača i ne spavača (u dogovoru s kolegicama skupine Rainbows). Prostor smo obogatili igrama i aktivnostima koje će potaknuti pripremu za školu.

**ZDRAVSTVENO HIGIJENSKI UVJETI RADA**

U suradnji sa zdravstvenom voditeljicom, spremačicama i praljama pravodobno smo ostvarivali uvjete potrebne za zadovoljavanje higijenskih mjera, istovremeno smo djecu osvješćivali o iznimnoj važnosti održavanja kako osobne higijene, tako i higijene prostora, osobnih i vrtićkih stvari, sportskih rekvizita.

Tijekom ove pedagoške godine djeca su usvojila brojne važne navike i vještine samostalnosti u svakodnevnim aktivnostima. Savladali su samostalno držanje i korištenje noža pri namazivanju hrane. Redovito su uzimali vodu koristeći čaše, te naučili prepoznavati razliku između čistih i prljavih čaša. Nakon obavljene nužde, djeca su se navikla samostalno potegnuti vodu te redovito prati ruke. Poseban naglasak stavljen je na poticanje pravilnog pranja ruku prije i nakon obroka, po povratku s vanjskog prostora te nakon korištenja dvorane.

Na vratima kupaonice postavljena je oznaka (SLOBODNO/ZAUZETO) koju djeca svakodnevno koriste.

Dezinfekcija igrovnog materijala bila je na tjednoj bazi, a materijal koji se često koristio, dezinfincirao se i češće. Često su se mijenjale posteljine i čistile police gdje se nalaze igračke.

Tijekom godine dogodilo se nekoliko manjih nezgoda i ozljeda kod djece sto smo pravovremeno uz suradnju sa zdrvstvenom voditeljicom trijažirali i poduzeli sve mjere za što brži oporavak.

**ODGOJNO OBRAZOVNI RAD**

U ovoj pedagoškoj godini u periodu listopad-svibanj u dvorani su boravile skupine PPO Vežica koji je u tom periodu bio u energetskoj obnovi. Tijekom navednih mjeseci program se nije mogao održavati u sportskoj dvorani vrtića. Program se održavao na vanjskom prostoru i na terasi vrtića (kada je vremenska prognoza to dozvoljavala). Tijekom pedagoške godine došlo je do promijene kineziologa. U svibnju kada smo mogli koristiti dvoranu za provedbu programa, igre smo prilagodili prema aktivnostima u SDB. U tom periodu istraživali smo pčele i pokušali osmisliti igre na istu temu. Djeci je jedna od najdražih igri „Ledena baba“ je ovaj put bila u ulozi „Pčelica kraljica“ koja lovi ostale pčele. Kako bi povezali djecu često uključujemo igre u parovima, trojkama i ekipne igre. Primijetili smo da dječaci odbijaju biti u paru sa djevojčicama i obrnuto te ne žele u svoje ekipe mlađu djecu. Osmislili smo igru lovice „Pčelica Maja i Pavo“ u kojoj su djeca podijeljena u parove (najčešće djevojčica, dječak) te love ostalu djecu.

Neke od igara koje su povezane sa aktivnostima u SDB:

Elementarna igra „Pčele lete na cvjetiće“-voditelj rasporedi obruče (koji predstavljaju cvjetiće) različitih boja po dvorani (koja predstavlja livadu). Djeca (pčele) trče po dvorani (zuje). Na znak voditelja odlaze do zadanog cvijeta (obruča) pokupiti pelud (npr. pčelice pokupite pelud s crvenih cvjetića).

Elementarna igra „Tko će prvi uzeti med?“-djeca su podijeljena u parove i između njih se nalazi obruč s predmetom u sredini (predmet predstavlja med). Voditelj govori dijelove tijela koja djeca trebaju dotaknuti, a na znak „med“ tko prvi uzme predmet iz obruča osvaja jedan bod.

Elementarna igra „Košnica“-djeca su podijeljena u ekipe. Svaka ekipa predstavlja pčelice radilice i ima svoju košnicu (obruč). Pčelice skupljaju pelud (loptice u boji) koje nose do svoje košnice (svaka ekipa je druga boja).

Tijekom svih navedenih aktivnosti u SDB i dvorani potičemo djecu na ponašanje specifično pčelama: marljivost (neumorno rade i skupljaju nektar), organiziranost (žive u košnicama gdje svaka pčela zna svoj zadatak), odgovornost (pčele rade bez prestanka za dobrobit zajednice), urednost (pčele svoju košnicu održavaju čistom), suradnja (pčele ne mogu opstati bez zajedničkog rada) i dr.

**DOKUMENTACIJA**

Pedagošku godinu započeli smo uz redovnu pedagošku dokumentaciju odgojno-obrazovne skupine, tromjesečna, tjedna i dnevna planiranja, svaka dva tjedan smo s kineziologinjom planirali sadržaje za provedbu programa ''Igrom do sporta''.

U tim mjesecima kada nam nije bila dvorana slobodna zbog boravka PPO Vežica (listopad-svibanj) imali smo mjesečni plan aktivnosti koji se razlikovao po tjednima. Tijekom pegagoške godine otišla nam je kineziologinja Željana Marić i od tada imamo novu kineziologinju Ivanu Sutlović. U lipnju smo održali sportsku prezentaciju na kojoj smo roditeljima pokazivali aktivnosti u ovoj pedagoškoj godini (igre koje smo provodili na obližnjim igralištima vrtića). U ovu sportsku prezentaciju uključili smo i roditelje koji su se rado odazvali.

**STRUČNO USAVRŠAVANJE**

Izbor stručnog usavršavanja ove godine najviše se bazirao na refleksivnim grupama podrške i razmjene iskustava na kojima se pratio rad na bitnoj zadaći cijelog Dječjeg vrtića Sušak ali i refleksivne grupe odgajatelja u sportskom programu sa kineziologinjom i pedagoginjom, na kojima smo u međusobnoj korelaciji tražili i nudili što bolje načine rada u programu te osmišljavali nove aktivnosti te planirali buduće.

Obje su kolegice prisustvovale edukacijama organiziranih od strane DV Sušaka. Sudjelovale smo na edukacijama u sklopu Tjedna dobre prakse u organizaciji kolegica DV Rijeka.

Sudjelovale smo i na predavanjima Udruge za promicanje dobrobiti djece rane i predškolske dobi „Rast“ koje su se odvijale u Dječjoj kući.

Kroz godinu smo redovno pratili stručnu literaturu ponajviše autora Vilka Petrića i suradnika: Integrirano učenje uz pokret u ustanovama ranog odgoja (2021) i Kineziološke aktivnosti djece rane i predškolske dobi: postignuća kineziološke metodike (2022).

U suradnji sa Bibliobusom koji je dvotjedno dolazio u naš objekt, posuđivale smo literaturu vezanu za upoznavanje pčela.

**SURADNJA S RODITELJIMA**

Suradnja s roditeljima u vezi programa ''Igrom do sporta'' provodila se:

mjesečno – na individualnim informacijama, koje su bile inicirane od strane roditelja ili odgojitelja, po potrebi (nekad i češće)

tjedno – putem viber grupe, u kojoj smo roditelje obavještavali o terminu vježbanja u narednom tjednu i prenosili sve potrebne tekuće informacije

dnevno – osobno i kroz viber grupu (kratke informacije o napretku djece, obavijesti o važnim datumima)

Dječje aktivnosti vezane za sadržaj programa prezentirali smo na završnoj prezentaciji (13.6.2025.) te putem tiskanom materijala gdje kroz grafičke i numeričke prikaze mogu pratiti napredak djece u motoričkim vještinama.

Svakodnevno smo sa roditeljima dijelili fotografije i video zapise djece u aktivnostima koje su se provodile u sobi dnevnog boravka, dvorani ili vanjskom prostoru.

**SURADNJA S VANJSKIM ČIMBENICIMA**

Pedagošku godinu 2024./2025. obilježili smo upoznavanjem različitih sportova:

* započeli smo odlascima na Bazene Kantrida (24.9. i 26.9.2024.) gdje su se djeca upoznala s kratkom obukom plivanja i zabavila aktivnostima u vodi,
* našu skupinu 8.10.2024. posjetio je Judo klub Kvarner – Rijeka koji su nam prezentirali judo

Sudjelovali smo na Olimpijadi dječjih vrtića grada Rijeke 28.3.2025. gdje su naši Mihael i Bruno osvojili prvo mjesto u štafeti (s Lukom i Marom), Jakov drugo mjesto u skoku u dalj i Karlo drugo mjesto u trčanju 50 m te su ostvarili nastup na Županijskoj olimpijadi.

Županijska olimpijada dječjih vrtića održala se 12.4.2025. na otoku Lošinju gdje su naši dječaci Mihael i Bruno osvojili prvo mjesto u štafeti i ekipno prvo mjesto u zbroju bodova svih disciplina Dječjih vrtića grada Rijeke.

U ovoj pedagoške godini, u dogovoru odgojiteljica Vežice i nekih skupina Morčića (Rainbows, Loptice i Bubbles), započela je prekrasna suradnja zajedničkih odlazaka na planinarske izlete za školske obveznike.

Planinarenja:

* 29.10.2024. Stari mlin Žakalj – Rječina
* 12.11.2024. Veli Vrh – Drenova
* 17.1.2025. Platak
* 3.2.2025. Sveti Križ
* 18.2.2025. Udruga Pegaz

Izleti u pedagoškoj godini 2023./2024.:

* 6.12.2024. posjet Gradskom kazalištu lutaka (predstava: Pipi duga čarapa)
* 16.1.2025. posjet Dječjoj kući uz skupine Pingvini i Brodići. Ondje smo posjetili Stribor te u sklopu programa "Škola u kinu" gledali smo projekciju animiranog filma "Nevjerojatna priča o divovskoj kruški"
* 8.5.2025. posjet imanju Contessa uz skupine Rainbows i Bubbles
* 3.6.2025. završni izlet skupine u Tematski park Sanc. Michael
* 12.6.2025. završni izlet u sklopu programa „Igrom do sporta“ bio je na Učki, uz skupinu Loptice još su bile sporske skupine PPO Galeb Loptice i Školjkice. Prošetali smo stazom „Vila Učkarica“

24.2.-26.2.2025. šestero djece iz skupine „Loptice“ sa odgajateljicom Irom Nimčević bili su na zimovanju tri dana (dva noćenja) u Staroj Sušici.

Odgojiteljice Ira Nimčević i Jana Kraljić

### 9.4. Izvješće o realizaciji programa ranog učenja talijanskog jezika

### u podcentru Morčić

**Ustrojstvo rada**

U pedagoškoj godini2024./2025.u našu skupinu upisano je 20 djece od 3. do 6.g.života. Skupinu je činilo 14 djevojčica i 6 dječaka. Ove godine imali smo devet školskih obveznika s time da je taj broj činilo dijete koje je prethodne godine imalo odgodu škole te jedno dijete kojem je sa ovom godinom nastupila odgoda.

Program učenja talijanskog jezika organiziran je kao 10-satni program. Ostvaruje se na hrvatskom jeziku, sa svakodnevnim rastom udjela talijanskog jezika. Komunikacija s djecom na talijanskom jeziku ostvaruje se upotrebom riječi i rečenica u svakodnevnim situacijama, a gramatika se usvaja kroz pjesme, priče, brojalice, igre i ostalo.

**Prostorno i materijalno okruženje**

Prostor sobe dnevnog boravka sastoji se od 7 centara(građevni centar, stolno-manipulativni centar, likovni centar, obiteljski centar, centar za početno čitanje i pisanje, centar frizera te istraživački centar).Postojeći centri su se tijekom godine obogaćivali ovisno o interesima djece, a imali smo i centar doktora u tijeku godine, onoliko dugo koliko je trajao i interes djece. Također, u središnjem dijelu dnevnog boravka stalna je postava velikog drvenog kolotura, a na njemu smo imali izložene poticaje koji su bili aktualni bilo temom, projektom ili bilo godišnjim dobom.

U predvorju sobe nalazio se veliki stol sa stolicama, te pored njega jedna stolna lampa a to mjesto služilo je za djecu koja su tamo boravila nakon kraćeg popodnevnog odmora, a to su bili uglavnom školski obveznici. Tu su se ispunjavali Radni listovi/I compiti, ili su se djeca bavila nekim drugim mirnijim aktivnostima za stolom.

**Zdravstveno-higijenski uvjeti rada**

Od početka pedagoške godine svakodnevno se vodila briga kod djece za pravilnim obavljanjem higijenskog standarda, te smo mi kao odgajatelji pravovremeno na mjesečnoj bazi dezinficirali igračake, a kod pojave Dječjih glisti ili zaraznih bolesti i češće.

Jednim dijelom u ovoj pedagoškoj godini bavili smo se oralnom higijenom na način da smo prali zube nakon ručka, no u jednom periodu zbog češće pojave Dječjih glista, a u suradnji sa zdravstvenom voditeljicom tu smo praksu na žalost djece i roditelja morali ukinuti. Djeca su koristila svoje boce za vodu u tijeku dana, dok su nakon ručka koristila vrtićke šalice.

**Odgojno-obrazovni rad**

Tijekom cijele pedagoške godine rad na talijanskom jeziku pratio je, odnosno nadovezivao se je na bitnu zadaću našeg vrtića.

Kreiranjem multisenzornog okruženja djeci se omogućilo samostalno istraživanje materijala ,prostora, pokreta,..a na taj način „izronili“ su se i neki projekti poput „Emocija“/L\*emozioni.

Na prije navedenom drvenom koloturu bili su izloženi razni poticaji koje smo izrađivali od pedagoški neoblikovanog materijala u suradnji sa djecom i njihovim prijedlozima. Taj projekt dugo je pobuđivao interese djece ,te se provlačio kroz čitavo drugo polugodište.

Od početka rujna 2024g.započeli smo sa planskim sadržajima i aktivnostima vezanima uz talijanski jezik,a najviše su se koristile smjernice udžbenika „Ambaraba“.

**Dokumentacija**

Od pedagoške dokumentacije vodili smo dnevnik odgojno-obrazovne skupine, imenik, prozivnik, dnevnik zapažanja za individualne informacije te papirologiju koja se tiče tekućih aktivnosti i sadržaja u mjesecu(kao npr. odlazak na izlet, kazalište,…).

Kao i do sada, za komunikaciju sa roditeljima, stručnim timom, vanjskim suradnicima služili smo se sa svojim osobnim mobitelima. Također, koristili smo ga i u svrhu fotografiranja djece kod aktivnosti, posjeta van vrtića. Osim fotografija, bilježili smo i video zapise.

**Stručno usavršavanje**

Kontinuirano smo se stručno usavršavale bilo putem ponuđenih radionica u našem centru „Sušak“ ili putem on Line platformi.

S obzirom da nisu bile ponuđene radionice na talijanskom jeziku, same smo istraživale ponuđene teme putem online platformi, a najviše se čitala literatura predškolskog sadržaja na talijanskom jeziku.

**Suradnja s roditeljima**

Suradnja s roditeljima provodila se na dnevnoj, tjednoj i mjesečnoj bazi. Na dnevnoj bazi razmjenjivale su se usmene informacije, te informacije putem mail-a. Također na tjednoj bazi (najčešće petkom) slane su fotografije i videozapisi tekućih događaja. Jednom mjesečno imali smo i individualne informacije sa roditeljima, ovisno o potrebama ili eventualnim tekućim problemima djeteta.

Tijekom godine održana su tri roditeljska sastanka. Prvi je bio početkom listopada, gdje se roditelje informiralo s ustrojstvom vrtića, načinom rada na stranom jeziku, organizacijom rada,… . Drugi sastanak odnosio se na „spremnost za školu“ koji je održala psihologica Ivana Stošić Antunović zajedno sa nama odgajateljima. Treći sastanak održao se pred kraj proljeća gdje se sa roditeljima dogovaralo o planu, datumu i mjestu održavanja Završne svečanosti.

Na Završnoj svečanosti u lipnju 2025. godine, roditeljima smo prezentirali dio odgojno–obrazovnog rada djece (stihovi, pjesmice,…) te smo svakom djetetu uručili prigodni dar (svi stihovi i pjesmice u tijeku pedagoške godine) te su na taj način roditelji imali uvid u dio odgojno-obrazovnog rada grupe.

Suradnja s roditeljima je u tijeku godine bila vrlo uspješna i obogaćena uspješnom dvosmjernom komunikacijom.

**Suradnja s vanjskim čimbenicima**

U ovoj pedagoškoj godini trudili smo se kao i do sada obogatiti odgojno-obrazovni rad van pedagoške ustanove te smo se trudili to činiti svaki mjesec;

* Izlet u Park prirode Učka: radionice te šetnja stazom (24.10. 2024.g.)
* Rad na projektu „Volim šume“; Dukat (korporativni projekt pošumljavanja u Hrvatskoj; studeni 2024.g.)
* Radionica za roditelje (početak prosinca, 2024.g. – ukrašavanje čašica za Božićnu pšenicu)
* 6.12. 2024. g odlazak u centar grada; vožnja vlakićem Djeda Božićnjaka; čašćenje kolačima u ugostiteljskom objektu „Renard“; šetnja gradom
* Izlet na Platak sa skupinom „Bubbles“ (17.2. 2025.g.)
* Posjet Kući Halubjanskih zvončara sa skupinama „Brodići“ i „Pingvini“ (12.3. 2025.g.)
* Sudjelovanje na Dječjoj olimpijadi u Dvorani mladosti (školski obveznici; 28.3.2025.g.)
* Odlazak u Gradsko kazalište lutaka na predstavu „Lijepe riječi“ (30.4.2025.g.)
* Završna svečanost na Platku roditelja, djece i odgajatelja skupine „Orsetti“ (7.6.2025.g.)
* Sudjelovanje na „Papirnatoj Fiumanki“ (13.6.2025.g.)

Odgajateljice Tamara Borozan Damjanić i Danijela Živković

### 9.5. Izvješće o realizaciji kraćeg programa ranog učenja engleskog jezika

### u sklopu redovitog 10-satnog programa u podcentru Vežica

U pedagoškoj godini 2024./2025. skupinu za rano učenje engleskog jezika pohađalo je ukupno šesnaestero djece – pet dječaka i jedanaest djevojčica. Tijekom godine došlo je do jedne promjene u sastavu skupine – jedna djevojčica ispisana je iz vrtića zbog preseljenja grupe u vrtić Morčić tijekom obnove vrtića Vežica. Ukupni broj djece se tako smanjio na petnaest.

U skupinu je upisana i jedna djevojčica oboljela od celijakije, što je zahtijevalo dodatnu prilagodbu u prehrambenim i sigurnosnim aspektima boravka u vrtiću. Također, jedna djevojčica ima propisan Epipen zbog alergijske reakcije, te su svi djelatnici informirani i educirani o pravilnom postupanju u slučaju potrebe za hitnom intervencijom.

Budući da smo veći dio godine, zbog adaptacije vrtića, bili smješteni u dvorani vrtića Morčić soba je bila organizirana prema prostornim mogućnostima dvorane. Povratkom u vrtić Vežica formirani su centri koji su obogaćenim materijalima prilagođenim dobi i interesu djece u skupini.

Prisustvo djece tijekom cijele godine bilo je visoko, što je omogućilo dosljednost i kontinuitet u provođenju programa ranog učenja engleskog jezika. Djeca su pokazivala interes za aktivnosti, napredovala su u usvajanju osnovnog vokabulara, fraza i jednostavnih komunikacijskih obrazaca. Redovitim sudjelovanjem u različitim tematskim i igrovnim aktivnostima, kroz pjesmu, pokret, priču i slikovni materijal, djeca su razvijala pozitivan stav prema učenju stranog jezika.

Tijekom pedagoške godine 2024./2025. planirana bitna zadaća „Razvijanje osobnih potencijala djeteta radom na projektnim aktivnostima u multisenzornom okruženju“ prilagođena je specifičnim potrebama djece u skupini. Redovitim promatranjem i praćenjem djece u svakodnevnim situacijama uočen je izraženiji razvojni izazov u području međusobnih odnosa, osobito u vidu suradničkih odnosa, međusobnog uvažavanja te izražavanja empatije, osobito starije djece prema mlađima.

Također, tijekom godine djeca nisu pokazivala poseban interes za neku određenu temu ili područje koje bi se moglo razviti u cjeloviti projekt, što je dodatno potvrdilo potrebu za preusmjeravanjem fokusa s tematskog rada na izgradnju kvalitetnih odnosa u skupini.

S ciljem zadovoljavanja razvojnih i emocionalno-socijalnih potreba djece, usmjerile smo pažnju na poticanje i razvoj osjećaja pripadnosti, prihvaćanja i međusobnog poštovanja unutar skupine. Aktivnosti su bile osmišljene kako bi svako dijete imalo priliku doživjeti sebe kao važan dio skupine, te istovremeno prepoznati vrijednost i doprinos drugih.

Poseban naglasak stavljen je na razvoj komunikacijskih vještina, izražavanje osjećaja i potreba, prepoznavanje osjećaja drugih, kao i na rješavanje konflikata na konstruktivan način. Aktivnosti su uključivale vođene razgovore, zajedničke igre koje potiču timski rad, dramatizacije, čitanje slikovnica s temama prijateljstva i suradnje te svakodnevne situacije u kojima se njegovala međusobna pomoć i podrška.

Ovakav pristup omogućio je svakom djetetu da razvija svoje osobne potencijale kroz odnose s drugima, u atmosferi sigurnosti i prihvaćanja, što je u konačnici pridonijelo razvoju pozitivne grupne dinamike i jačanju emocionalne pismenosti kod djece.

Suradnja s roditeljima bila je kontinuirana i pozitivna. Održana su dva roditeljska sastanka, individualne informacije su bile u terminu prvi utorak u mjesecu, no pokazalo se da je kvalitetniji pristup da kad roditelj izrazi potrebu dogovorimo termin, nego imati fiksni. Također, održano je završno druženje djece i roditelja gdje su djeca izvela predstavu “Green eggs and ham” i otpjevala pjesmice koje su naučili tijekom godine. Na druženje je došlo četrnaest obitelji.

Ostvarili smo suradnju sa skupinama za rano učenje engleskog jezika iz vrtića Morčić u sklopu koje smo ostvarili zajednički izlet u Zagreb, te posjetili Prirodoslovni muzej Grada Zagreba, te Muzej nedovršene umjetnosti.

Osim navedenog izleta djeca su posjetila GKL Rijeka, prošetala Korzom, Dječju kuću, Šumsku bajku u Liču, te Feštinsko kraljevstvo. Djeca u godini pred polazak u školu su bili uključeni u program malih planinara koje vodi odgajateljica Renata Šimac.

Stručno usavršavanje, osim tematskih predavanja vezanih za zdravstvenu brigu djece s alergijama i intolerancijama, je provedeno online putem platforme Coursera, te raznih članaka na engleskom jeziku. Ovakav oblik edukacije, osim što je uvijek dostupan, u skladu s vremenom i brzim promjenama na području odgoja i obrazovanja, nudi pristup individualnim interesnim područjima odgajatelja, te služi i kao edukacija/vježba engleskog jezika.

Zaključno, program ranog učenja engleskog jezika uspješno je proveden, uz visoku motiviranost djece, što je rezultiralo vidljivim napretkom u jezičnoj kompetenciji i komunikacijskim vještinama polaznika.

Odgajateljice Nataša Rizoniko i Marina Lončarić

### 9.6. Izvješće o realizaciji programa ranog učenja engleskog jezika

### u podcentru Morčić

**Ustrojstvo rada**

U pedagoškoj godini 2024/2025 upisano je 20 djece. U skupini je prisutno 11 dječaka i devet djevojčica. Deset je školskih obveznika koji su se u ovoj pedagoškoj godini uspješno upisali u odabrane škole. Tijekom godine sastav grupe i odgajateljica se nije mijenjao.

**Prostor i materijalno okruženje**

U rujnu je prostor organiziran i podijeljen na djeci već poznate centre aktivnosti: obiteljski centar, centar trgovine, građevni centar, centar početnog čitanja i pisanja, stolno-manipulativni centar, likovni centar i centar za osamu (dvorac). Centar simboličke igre mijenjao se u skladu s interesima djece i materijalima i igračkama koje bi donijeli roditelji. Tako je *Ice-cream shop* u zimskim mjesecima postao *Hot cocoa stand* s keksima i kolačima od filca, drvenim i plastičnim priborom i hranom te prikupljenim posuđem, čašama i raznim ambalažama. Uz *Hot cocoa stand* nastala je i *Pizzeria* u čijoj su izradi sudjelovala djeca idejama i realizacijom. Imenovali smo P*izzeriu* zajedničkim glasanjem i izradili plakat gdje je svako dijete u skupini izrazilo svoj osobni identitet izradom jedinstvenog komada pizze sa svojim omiljenim sastojcima. Djeca su ih uspješno imenovala na engleskom jeziku zahvaljujući pjesmici „*I am a pizza*“ koju su s veseljem rado iznova pjevušili, a u kojoj se nabrajaju namirnice na pizzi. Produbljivanju i obogaćivanju rječnika doprinijela je inicijativa djece u samoorganiziranoj simboličkoj igri koju su odgajateljice podržale nabavljanjem materijala za narudžbu i dostavu pizze, što je doprinijelo i razvoju predčitalačkih vještina i širenju interesa za interakcijom na engleskom jeziku. Uz navedena dva centra za simboličku igru nastao je i novi *Hair salon*. U simboličkim igrama odgajateljice su kao suigrači poticale komunikaciju na engleskom jeziku iznoseći želje za bojom kose, frizurom i korištenim materijalima na engleskom jeziku.

Centar svijetlosti i sjene s grafoskopom i svjetlećim stolom promijenio je položaj u mračniji dio sobe dnevnog boravka te postao dijelom novog i većeg centra za istraživanje koji je tijekom godine mijenjao teme istraživanja i multisenzoričkog manipuliranja. Odgajateljice su periodično poticale djecu na preispitivanje o njegovoj namjeni, potrebnim materijalima i obogaćivale ga sukladno odgovorima i interesima djece. Djeca su glasanjem u *morning* *meetingu* odlučila da centar istraživanja bude „*Snježni kutić*“ s fotografijama zimskih aktivnosti, fotografijama pahulja uz povećala, prigodnim knjigama i enciklopedijama te neoblikovanim rastresitim materijalom za grafoskop i svijetleći stol za izražavanje detalja na pahuljama, velikim snjegovićem na kartonu i sl. Tijekom proljeća djeca su odlučila da se centar promijeni u „*Proljetni kutić*“ te su na vlastitu inicijativu crtala stabla i livade u cvatu. Uz sudjelovanje školskih obveznika na planinarskim izletima odgajateljice su nadopunile centar s planinarskim dnevnicima, plakatima, brošurama, enciklopedijama i dječjim časopisima o prirodi: stablima, šumskim životinjama, vrstama oblaka sl. Centar istraživanja bio je integriran s likovnim izričajem različitim tehnikama, a u njemu je vidljiva dokumentacija dječjeg iskustva (npr. plakat „Zimovanje u Staroj Sušici) s dječjim crtežima i pisanim uratcima. U centru su i vrtićke sobne biljke uz koje je posađen grah u eksperimentu „Što je potrebno biljci za rast?“

Zbog projekta „Svako dijete je umjetnik“ likovni centar se posebno transformirao i nadogradio: uz suradnju s roditeljima obogaćen je mnoštvom novih materijala za likovno izražavanje: brojni časopisi za izrezivanje i izradu kolaža, tkanine za slikanje i otiskivanje, tkanine različitih uzoraka i materijala za šivanje, akrilne boje, plastelini, spužvice za otiskivanje, uljne pastele, akrilni flomasteri, vrećice s pucketavim mjehurićima, itd. Nakon posjeta Muzeju nedovršene umjetnosti pojavio se interes za vezenjem i šivanjem pa je centar obogaćen koncem, iglama, raznolikim tkaninama i okvirima za vezenje. Uz likovni centar postavljen je i novi stolić za dvoje, gdje su djeci bili ponuđeni materijali za izradu nakita. Ovdje je uočen velik trud u razvoju vještina nizanja sitnih perlica, kao i suradničko učenje jer su starija djeca poučavala mlađu. Stol se zatim premjestio u blizini centra slikovnica praćenjem novim interesom djece za pisanje. Tamo su djeca, pogotovo školski obveznici, često odlazili i uz pečate, kartice s pojmovima, raznovrsnim priborima i podlogama za pisanje sami ili u paru bilježili, pisali i utiskivali slova.

Stolno-manipulativni centar i centar građenja nije tijekom godine mijenjao svoj položaj, a često se nadopunjavao igračkama koje su djeca donosila od kuće. Centar građenja obogaćen je sa štalom i plastičnim domaćim životinjama uz neoblikovane prirodne materijale za izradu farme, kao i nazive životinja na engleskom jeziku.

Prostor hodnika se koristi za stolno-manipulativne igre i boravak u centru osame (dvorac). Uočeno je da mirnija, introvertirana djeca češće samoinicijativno odlaze u navedene centre kad je prisutan velik broj djece ili u poslijepodnevnim satima.

Prostor dvorane se zbog boravka djece PPO-a Vežica tijekom obnove njihovog objekta rjeđe koristio u ovoj pedagoškoj godini. Prostor terase i dvorišta korišten je svakodnevno, za razne simboličke i elementarne igre te igre loptom, ali i likovnim aktivnostima slikanja na velikim dimenzijama papira i tkanine. Drugu godinu za redom njegujemo minijaturni vrt na terasi ispred sobe, a djeca ga obogaćuju sadnicama jagoda i začinskog bilja.

**Zdravstveno-higijenski uvjeti rada**

Djecu smo svakodnevno poticali na samostalno i pravilno obavljanje higijenskih navika te pravilno rukovanje priborom i posluživanje hranom. Dezinfekcija igračaka obavljala se jednom mjesečno ili češće pri pojavi zaraznih bolesti, a mijenjanje posteljine jednom tjedno. Zarazne bolesti koje su se tijekom ove pedagoške godine javile kod troje djece i zahtijevale dodatnu brigu o higijeni prostora i igračaka bile su dječje gliste.

Pojavom dječjih glisti se u suradnji sa zdravstvenom voditeljicom informiralo roditelje o načinu prijenosa, inkubaciji i terapiji. S djecom su odgajateljice u tom periodu intenzivno radile na tome da kod djece osvijeste važnost pranja ruku te demonstrirale pravilno pranje ruku uz prigodnu pjesmicu na engleskom jeziku.

**Odgojno-obrazovni rad**

Ovogodišnja bitna zadaća je *„Razvijanje osobnih potencijala djeteta radom na projektnim aktivnostima u multisenzornom okruženju“.* Već urujnu se tijekom dječjeg intenzivnog perioda crtanja i slikanja temperama uočila sklonost uniformiranim, šablonskim crtežima, uspoređivanju, procjenjivanju i imitiranju motiva svojih vršnjaka. Kad bi im se ponudio likovni materijal djeca bi čekala upute te su povremeno bila sklona odustajanju i osjećaju neuspjeha prilikom slikanja, dok je grupa starijih dječaka potpuno izbjegavala aktivnosti u likovnom centru. Odgajateljice su inicirale projekt „Svako dijete je umjetnik“ u kojem su omogućile još veće bogatstvo i dostupnost materijala i medija za istraživanje i izražavanje u likovnom centru s naglaskom na multisenzoričnost i slobodu kretanja prilikom izražavanja, omogućavanje mnoštva vremena uz što manje prekidanja kreativnog procesa, suzdržavanje od uplitanja i procjenjivanja radova te planiranje poticaja za likovno izražavanje u namjeri stvaranja uvjeta za razvoj suradnje i rada na zajedničkom cilju.

Djeca su tako tijekom godine imala priliku izrađivati grupne radove na papiru, kartonu i tkanini velikih dimenzija u kombiniranim tehnikama, rukama miješati boje na raznolikim senzoričkim podlogama, proučavati otiske i tragove uporabnih predmeta, manipulirati i oblikovati s glinom, plastelinom, pjenom za brijanje i drvenim kockama, kombinirala prirodnim materijalima u *land-artu*, izrađivala kolaž, slikala temperama po rukama – sve u cilju dječjeg „oslobađanja“ od ustaljenih okvira likovnog izražavanja. Djecu se podržalo u tome da bojama i materijalima prilaze iz aspekta neometane i samoorganizirane igre i istraživanja. Simbolički jezici djece postali su vidljivi u svim centrima aktivnosti, što je doprinijelo ostvarivanju ishoda o djetetovom aktivnom sudjelovanju u planiranju aktivnosti i participaciji u kreiranju prostorno-materijalnog okruženja. Soba dnevnog boravka svjedoči identitetu djece i njihovom osobnom iskustvu u stvaranju i izražavanju tijekom igre: prisutni su njihovi plakati kojim dokumentiraju dojmove s izleta i osobne interese, plakat „Meet the artists“ kojom su započela samorefleksiju i identificirala osobne preferencije u području likovnog izražanja, plakat „Class rules“ gdje su sama crtala pravila skupine te aplikacija „First letter of my name“ gdje su u centru početnog čitanja i pisanja crtala uzorke u početnom slovu svog imena. Navedenim poticajima likovnost kod djece poticala se u smjeru slobodnog kreativnog izražavanja gdje je veći značaj dat procesu umjesto produktu i gdje su djeca izražavala svoje osjećaje, iskustva i osobnost. Prirodno je raslo i njihovo samopouzdanje, a izražavanjem na zajedničkim podlogama iskazivala su prihvaćanje različitosti u pogledu dobi i razvojnih mogućnosti kod druge djece. Razvijala su i vještine pregovaranja, dogovaranja i kompromisa.

Pojmovi na engleskom jeziku integrirala su se u njihove aktivnosti: mlađa djeca su brzo i uspješno naučila nazive boja na engleskom jeziku, a starija dodatno obogatila rječnik likovnim tehnikama i materijalima. Djeca su pokazala velik interes za istraživanjem boja prilikom senzoričkih aktivnosti njihovog miješanja, pa su rado proizvodila vlastite nijanse po uzoru na predložak. Kreirajući nove nijanse u staklenkama djeca su ih imenovala na engleskom jeziku, stvarajući asocijacije iz prirode (npr. tamno narančasta = sunset).

U siječnju su djeci ponuđene knjige, enciklopedije i slike poznatih svjetskih umjetnika kao inspiracija za likovno izražavanje i istraživanje. Proučavala su i zajednički raspravljala o likovnim elementima i korištenim bojama. Sama su ili uz pomoć odgajatelja odabirali idealnu tehniku za reprodukciju likovnih radova koje su nerijetko obogaćivala vlastitim motivima i idejama. Praćenjem razvoja razumijevanja likovnih elemenata, interesom djece ili obilježavanjem važnih datuma, odgajateljice su svakih dva do tri tjedna odabirali novog umjetnika ili umjetnicu za proučavanje njihovog opusa. Reprodukcije su uvijek imala motive i boje bliske dječjem likovnom izričaju, a pri odabiru su se često savjetovale sa stručnom literaturom i pretraživanjem interneta. Umjetnici čiji su rad djeca istraživala u projektu bili su Vasilij Kandinsky, Joan Miró, Piet Mondrian, Yayoi Kusama i Frida Kahlo.

**Dokumentacija**

Odgojno-obrazovni rad se dokumentirao fotografiranjem, snimanjem i zapisivanjem anegdotskih bilješki i izjava djece. Individualni napredak djece pratio se u mapama koje su sadržavale fotografije djece s bilješkama i likovne radove.

Dokumentacija odgojno-obrazovnog rada dijeli se roditeljima u Viber grupi te na WEB stranicama vrtića kako bi se učenje i razvoj djeteta činio vidljivim i mogućim za daljnju zajedničku podršku odgajatelja, roditelja i lokalne zajednice.

Odgajateljice su poticale djecu u dokumentiranju: djeca su izrađivala plakate o svojim interesima i iskustvima, fotografirala su svoje prijatelje u aktivnosti, a imala su mogućnost samostalnog odabira gdje će izložiti svoje likovne radove.

**Stručno usavršavanje**

Budući da tijekom godine nije bilo sustavnih prilika za razvoj profesionalnih kompetencija u poučavanju engleskog jezika, odgajateljice su se u svom stručnom usavršavanju usredotočile na općeniti proces učenja predškolske djece i na stvaranje poticajnog okruženja koji potiče izražavanje i suradničke odnose kod djece, pogotovo u području razvoja likovnosti. Odgajateljice su intenzivno radile na vlastitom usavršavanju u području poznavanja engleskog jezika čitanjem literature i praćenjem edukacija na engleskom jeziku.

Neke od oblika stručnog usavršavanja koji se u tom kontekstu mogu istaknuti su:

1. Webinar: Gross Motor Art Activities That Calm Squirming Bodies and Minds - Anna Reyner

2. Webinar: Set it up and see what happens

3. Webinar: Power of play materials summit s prikazom prakse: Materials that support a child's self-identity: Paint mixing; The principles of loose parts teaching; The extraordinary possibilities of dramatic play materials; In relationship with light

4. A Calm Brain is a Thinking Brain: Designing calm, engaging early learning environments - Dr. Kathryn Murray

5. The Happiest Preschool: How to Foster Playful Learning and a Curious, Cooperative, and Joyful Classroom - Martha Heineman Pieper and Kelly Perez

6. Radionica Udruge Rast: Razvoj komunikacije, jezika i govora te poticanje fonološke svjesnosti kod djece predškolske dobi.

**Suradnja s roditeljima**

Tijekom godine su provedena pet roditeljska sastanka: informativni roditeljski sastanak u listopadu, sastanak roditelja školskih obveznika u vezi planinarskih izleta u listopadu, zimovanja u siječnju i pripreme za školu u veljači. Prilikom upoznavanja s roditeljima djece koja će od jeseni pohađati program ranog učenja engleskog jezika održan je kraći roditeljski sastanak uz prezentaciju s ciljevima, zadaćama i metodama rada u programu ranog učenja engleskog jezika u lipnju. Odaziv na roditeljske sastanke je bio zadovoljavajući, što se odnosi i na individualne informacije koje su bile ponuđene svaku zadnju srijedu u mjesecu. Održana su 20 individualnih razgovora. Na individualnim razgovorima roditelji su proučavali video i foto dokumentaciju koje su odgajateljice prikupile za njihovo dijete (a koju su dobivali u obliku linka nakon susreta) te razgovarala o pitanjima vezana uz razvoj i vršnjačke odnose u skupini.

Zajednička Viber grupa roditelja i odgajatelja je osim važnih i općenitih informacija služila i za dijeljenje fotografija i videa s izleta i posjeta. To je očvrsnulo i proširilo suradnju s roditeljima jer ih je poziv na sudjelovanje u život odgojno-obrazovne grupe potaknulo na obogaćivanje aktivnosti donošenjem igračaka, materijala i slikovnica.

Majka B.Š.-a boravila je u travnju kad je organizirala radionicu koja se nadovezivala na bitnu zadaću: djeca su osmislila i nacrtala nove i originalne likove za animiranu seriju u kojoj je sudjelovala pisanjem scenarija.

Organizirano je četiri druženja djece, roditelja i odgajatelja, uglavnom s ciljem uključivanja roditelja u projekt skupine. Prvo druženje bila je likovna radionica oslikavanja torbi za slikovnice iz bibliobusa (bibliotorbe). Obilježavanje Dana očeva i Majčinog dana nadovezivala su se jedna na drugu: djeca su u paru sa svojim ocem ili majkom slikala njihov portret. Interes za sudjelovanjem na druženju bio je u oba susreta vrlo velik – tijekom druženja sudjelovali su roditelji 18-19 djece. Završno druženje je također bilo u visokoj brojnosti djece i roditelja roštiljanjem na Platku.

**Suradnja s vanjskim čimbenicima**

Održana su četiri cjelodnevna izleta: u listopadu je organiziran izlet u Feštinsko kraljevstvo, u prosincu vožnja Tin-expressom u Delnice, u travnju u Zagreb s posjetom Prirodoslovnog muzeja te Muzeja nedovršene umjetnosti dok je u svibnju održan posljednji cjelodnevni izlet na imanje Contessa s posjetom dvorcu i muzeju Ozalj.

Posebnost u ovoj godini je što su se školski obveznici među ostalim zainteresiranim skupinama pridružili planinarskim izletima PPO-a Vežica. Poludnevni izleti na kojima su sudjelovali su: korito Rječine u listopadu, Veli vrh u studenom, Platak u siječnju, Zvjezdarnice i Udruge Pegaz u veljači te staza Carmen Sylva u travnju. Sedmero školskih obveznika je u veljači bilo na Zimovanju u Staroj Sušici.

Ostvarena je pozitivna suradnja tijekom posjeta Dječjoj kući u studenom. Tamo su djeca sudjelovala na radionici čitanja slikovnica u dječjem odjelu Stribor te pogledali animirani film „Nevjerojatna priča o divovskoj kruški“. U prosincu su djeca povodom Sv. Nikole imala predstavu iznenađenja u Lutkarskom kazalištu: „Pipi duga čarapa“. U ožujku su školski obveznici posjetili Dom mladih uz radionicu „Promet u predškoli.“ U ožujku su također sudjelovali na Dječjoj olimpijadi.

U travnju je skupinu posjetila udruga Filmaktiv s radionicom poučavanja glasovnog jezika i projekcijom animiranog filma „Baltazar“. Također u travnju je skupina sudjelovala na nagradnom natječaju CTK u sklopu STEM Piknika. Djeca i odgajateljica su izradili društvenu igru „Osvajanje planeta“ koja je osvojila drugo mjesto i nagradu. CTK je u skupini održao radionicu izrade seed bombs u lipnju.

Tijekom cijele godine održana je odlična suradnja s Gradskom knjižnicom Rijeka u sklopu posjećivanja i posuđivanja slikovnica iz gradskog bibliobusa.

Odgojiteljice Iva Blagojević i Sara Lacmanović

### 9.7. Izvješće o realizaciji programa ranog učenja engleskog jezika

### u podcentru Morčić

**Ustrojstvo rada**

U skupinu je upisano 17 djece – 7 djevojčica i 10 dječaka. Tijekom godine prisutan je bio dječak koji je uključen samo kroz opservaciju, s vrlo niskom frekventnošću boravka (ukupno 19 dana). Također, djevojčica s izuzetno teškom prilagodbom prestala je dolaziti u travnju, nakon dužeg razdoblja neredovitih dolazaka koje je značajno otežalo proces adaptacije.

Jedno dijete u skupini ima roditelja koji inzistira na specifičnom protokolu prilikom korištenja toaleta – odgojitelj je zadužen za dezinfekciju WC školjke prije svakog korištenja, kao i za asistenciju pri higijeni djeteta: korištenje WC papira za manju nuždu, a vlažnih maramica za veliku. U svibnju roditelj od odgajatelja zahtijeva analizu i uvid u stolicu.

Od pet školaraca, jedno dijete pokazuje blage naznake ponašanja karakterističnog za spektar autizma. Jednoj djevojčici stručna služba je preporučila odgodu školovanja, no roditelj tu informaciju nije podijelio s odgojiteljicama.

Program se provodio u desetosatnom obliku u obje smjene, kroz svakodnevnu komunikaciju na hrvatskom i engleskom jeziku. Aktivnosti su bile usmjerene i vođene, a integrirane su kroz igre, rutinske i projektne aktivnosti. Svi plakati, materijali i aplikacije izrađeni su dvojezično. Korištene su brojne slikovnice na engleskom jeziku (pretežito osobne) i video glazbeni sadržaji s YouTubea (dječje pjesme i priče).

Skupina se uključila u dva eTwinning projekta na engleskom jeziku: „It's good to be me“ ; „Little citizens – a big impact“

**Prostor i materijalno okruženje**

Materijalno okruženje oblikovano je tako da potiče samostalnost djece: svi materijali nalaze se u otvorenim policama, pregledni su i lako dostupni. Prostor je organiziran u funkcionalne centre aktivnosti:

* Likovni centar: flomasteri, drvene boje, pastele, tempere, vodene boje, tuš, ugljen, razni alati (kistovi, spužvice, štapići, šprice…), kolaž papiri, ljepilo, škarice, šablone, ukrasni dodaci (šljokice, trakice, vuna, časopisi…). Dječji radovi izloženi su na zidu.
* Obiteljski centar: stol, kuhinjski ormarići, pravo posuđe i pribor, kuhalo za vodu, radio, filcana hrana (voće, povrće, meso, kolači…), lutke, odjeća za lutke, kolica, kućica za lutke s inventarom. Zidne aplikacije prikazuju vrste hrane i recepte.
* Istraživački centar: STEM oprema (povećala, mikroskop, pincete, kolekcija buba, Newtonova klackalica, enciklopedije, vage, svjetleći stol, meteorološka stanica), sezonski prirodni materijali. Zidne aplikacije: Sunčev sustav, godišnja doba, rezultati pokusa.
* Građevni centar: loose parts materijal (neoblikovani i prirodni), autići i prometna infrastruktura (DIY parking i ceste), kocke, slagalice, magneti. Zidne slike s temom građenja.
* Stolno-manipulativni centar: dijeli se s likovnim. Sadrži puzzle, memory igre (klasične i tematske), križić-kružić, mlin, Čovječe ne ljuti se, slagalice.
* Čitanje i pisanje: radni listići s brojevima i slovima, edukativne igre, slikovnice, magnetna ploča, ploče za razvoj koordinacije i fine motorike, slikopriče, kocke pričalice. Zidne aplikacije prikazuju trenutno obrađivane priče.
* Mirni kutak: strunjača, baldahin, jastuci, slikovnice. Koristi se i za jutarnji krug. Zidno istaknuta pravila skupine.
* Glazbeni kutak: instrumenti (komercijalni, izrađeni, sintesajzer, dječja gitara).
* Privremeni centar: mijenja se prema interesima djece – tijekom godine postavljeni centri: ured, doktor, svemirska raketa.
* Predvorje: stol, polica s igrama, strunjača.

Svi centri i materijali dinamično se mijenjaju i nadopunjuju prema interesima djece i ritmu skupine.

**Zdravstveno-higijenski uvjeti**

Djeca se svakodnevno potiču na higijenu. WC prostori su označeni po spolu. Pored lavandina nalaze se vizualne upute za pranje ruku. U svibnju je uveden sustav označavanja zauzetosti WC-a (crveno/zeleno) radi privatnosti. Sanitarni materijal je dostupan i redovito obnavljan.

SDB se svakodnevno prozračuje. Svako dijete ima svoj krevet, a posteljina se mijenja svaka dva tjedna. Igračke se dezinficiraju jednom tjedno, ovisno o intenzitetu korištenja.

**Odgojno-obrazovni rad**

Cilj programa: izloženost djece engleskom jeziku kroz svakodnevnu komunikaciju, pjesme, priče i aktivnosti.

Bitna zadaća: „Razvijanje osobnih potencijala djeteta radom na projektnim aktivnostima u multisenzornom okruženju“

Sudjelovanjem u projektima:

„It's good to be me“ – razvoj djetetovog identiteta, emocionalne pismenosti, jačanje socijalnih kompetencija.

„Little citizens – a big impact“ – građanski odgoj; djeca kao aktivni članovi zajednice.

Djecu se poticalo na promišljanje i djelovanje: hranjenje ptica i životinja, akcije u suradnji sa Socijalnom kuhinjom, jačanje ekološke svijesti (čuvanje prirode). Sudjelovala su i u projektu Dukat d.o.o. – „Spasimo šume – jedan crtež, jedno stablo“.

Djeca su postala empatičnija, društveno osvještenija i proaktivnija.

Izazov: nedostatak tehničke opreme (internet, računalo), koji je djelomično riješen donacijom računala, dok su se odgojiteljice samostalno pobrinule za pristup internetu.

**Dokumentacija**

* Redovito se vodi:
* Knjiga dokumentacije
* Imenik djece
* Suglasnosti za izlaske i aktivnosti
* Individualne bilješke
* Dnevnik stručnog usavršavanja
* Dječji radovi, izjave i aktivnosti dokumentiraju se plakatima i fotografijama (mobiteli odgojitelja).

**Stručno usavršavanje**

* AZOO edukacija: „Predstavljanje Erasmus vrtića i škola Rijeke“
* eTwinning platforma
* Online edukacije: KoHo pedagogija, Žaruljica, STEM zajednica
* Interna usavršavanja u ustanovi – TDP i edukacije u suradnji sa stručnim suradnicima (posebno zdravstvena voditeljica)

**Suradnja s roditeljima**

* 4 roditeljska sastanka
* Individualne konzultacije prema potrebi
* Roditeljska radionica s temom STEM igračaka
* Donacija robota Botleya
* Dvije radionice za roditelje (božićna i uskrsna)
* Završno druženje u Udruzi Pegaz
* Roditelji su informirani putem e-maila, oglasnih panoa i direktnom komunikacijom.
* Roditelji Nino Belović i Damir Podobnik volonterski su ugradili metalne klupice za sjedenje u dvorište vrtića te je otac Belović donirao i potreban materijal

**Suradnja s vanjskim čimbenicima**

Izleti:

* Feštinsko kraljevstvo (prvi izlet)
* Zagreb – Muzej nedovršene umjetnosti i Prirodoslovni muzej
* Contessa i dvorac Ozalj (završni izlet)
* Delnice- Tin express
* Platak- igra na snijegu

Suradnje:

* Kazalište lutaka Rijeka
* Art kino
* Gradska knjižnica Rijeka – ogranak Stribor
* Astronomski centar Rijeka
* Dom mladih Rijeka
* KTC Rijeka – STEM piknik i radionice
* Dukat
* Hrvatski školski muzej (Bijenalna međunarodna izložba dječjeg likovnog stvaralaštva Kanagawa)

Odgojiteljice: Ena Škaljo i Lana Kustić

Na sjednici Odgajateljskog vijeća održanoj 27.8.2025. u PPO Morčić s početkom u 9,00 sati, prihvaćeno je Izvješće o realizaciji Godišnjeg plana i programa odgojno-obrazovnog rada za pedagošku 2024./2025. godinu.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_ Vlatka Miletić